ިއިތުބާރު ގެއްލުވާ ނުލާ…10 | Esfiya - Dhivehi Vaahaka Site\nރާއިފް ހީލާފައި އަނެއްކާވެސް ނީނާގެ މޫނާ ކައިރިވެލިއެވެ.\n“ދެން ލެޓްސް ގެޓް މެރިޑް…” ނީނާ ގައިގައި ބައްދާލަމުން ރާއިފް ބުންޏެވެ.\n“ހްމްމްމް…” ނީނާ އެއްބަސް ވުމުގެ ގޮތުން އަޑެއް ލައްވާލިއެވެ.\n“ސީރިއަސް ކޮށް އިނގޭ…” ރާއިފް ނީނާ ދުރުކޮށްލާފައި ނީނާގެ މޫނަށް ބަލާލާފައި ބުންޏެވެ.\n“ރާއިފްގެ ބައްޕައަށް އެނގިއްޖެއްޔާ ކީކޭ ބުނާނީ؟” ނީނާ އަހާލިއެވެ.\n“ބައްޕަ އޯކޭ ވާނެ، އެކަމާ ނީނާ ކީއްވެ ހާސްވަނީ؟ ދެން ބުނެބަލަ، ކޮން އިރަކުން؟” ރާއިފް އަހާލިއެވެ.\n“ރާއިފް ބުނެބަލަ…” ނީނާ ބުންޏެވެ.\n“އަހަރެން ހިތަށް އަރަނީ… ލަމްމެންނާ އެކީ ކުރުން ކިހިނެއް ވާނީ؟” ރާއިފް އެހިއެވެ.\n“އެމީހުންނަށް އޯކޭ ވިއްޔާ އަހަންނަށްވެސް އެންމެ ރަނގަޅު” ނީނާ ބުންޏެވެ. އަދި ރާއިފްގެ އަތުގައި ހިފައިގެން އެނދުން ތެދުވިއެވެ. “ހިނގާ ލަމް ކައިރީ ބުނަން…” ނީނާ ބުންޏެވެ.\nދެމީހުން އަތުގައި ހިފައިގެން ނިކުތް އިރު ލަމްޔާއާ އާޒިމް ވާހަކަ ދައްކަން ތިއްބެވެ.\n“ލަމް ހާދަ ގޯހޭ…” ގޮނޑިއެއްގައި އިށީނދެފައި ރާއިފް ބުނެލިއެވެ.\n“ކީއްވެ؟ އަހަރެން ކީއް ކުރީ؟” އެއް ފަހަރު ރާއިފްއަށް، އަނެއް ފަހަރު ނީނާއަށް ބަލާލަމުން ލަމްޔާ އަހާލިއެވެ.\n“މެރީ ކުރަން އުޅޭ އިރު ބުނެވެސް ނުލާ ވިއްޔަ” ރާއިފް ހަމަ ޖެހިލާފައި ބުންނެވެ.\n“ހޫނ… އެހެންވެތަ؟ އަހަރެން ހިތަށް އެރި އަނެއްކާ އަހަންނަށް ކީއް ކުރެވުނީ ބާއޭ…” ހީލާފައި ލަމްޔާ ބުންޏެވެ.\n“އެކަން އެކަންޏެއް ނޫނޭ…” ރާއިފް ބުންޏެވެ.\n“ދެން ކޮން ކަމެއް؟” ލަމްޔާ އަހާލިއެވެ.\n“ލަމް ނީނާ އެކަނި ބަހައްޓާފަ މެރީކޮށްގެން ދާނީތަ ހަމަ؟” ރާއިފް އަހާލިއެވެ.\n“ތިކަން ދޯ؟ ރާއިފްއަށް ހީވޭތަ އަހަރެން ނީނާއަށް އެހެން ހަދާފާނެ ހެން؟ ނީނާ ކައިރީ ނުބުންޏަސް އަހަންނާ އާޒިމް ތިވާހަކަވެސް ދައްކައިފިން، އަހަރުމެން ބޮޑު އެޕާޓްމެންޓެއް ހިފައިގެން ނީނާވެސް ގޮވައިގެން ދާނީ” ލަމްޔާ ބުންޏެވެ.\n“ތިހެންނެއް ނުވާނެ…” ރާއިފް ބުނެލިއެވެ.\n“އެއީ ކީއްވެ؟” ލަމްޔާ އަހާލިއެވެ.\n“ނީނާ ގެންދާނީ އަހަރެން” ރާއިފް ބުންޏެވެ.\n“އެކަމަކު—” ލަމްޔާ އެއްޗެއް ބުނަން އުޅުނެވެ.\n“އިހަށް އަޑު އަހާބަލަ… އަހަރެން ނީނާ ގެންދާނީ ނީނާއާ އިނދެގެންނޭ” ރާއިފް ބުންޏެވެ.\nލަމްޔާ ނީނާއަށް ބަލާލިއެވެ.\n“އިންނަންތަ ތި އުޅެނީ؟” ލަމްޔާ އަހާލިއެވެ.\n“އާނ…” ނީނާ ބުންޏެވެ.\n“ކޮން އިރަކުން؟” ލަމްޔާ އެހެން ސުވާލެއް ކޮށްލިއެވެ.\n“ލަމްމެންނަށް އޯކޭ ވިއްޔާ ލަމްމެންނާ އެކީ…” ނީނާ ބުންޏެވެ.\n“ތެދެއްތަ؟” ރާއިފްއާ ދިމާއަށް ބަލާލާފައި ލަމްޔާ އަހާލިއެވެ.\nރާއިފް ބޯ ޖަހާލިއެވެ.\n“ތިވީ މާ ރަނގަޅަކަށްނު… އަވަހަށް ޕްލޭނިންގ ފަށަމާ ހިނގާ” ނީނާގެ އަތުގައި ހިފާލަމުން ލަމްޔާ ބުންޏެވެ.\n“އާޒިމްއަށް އެންމެ ރަނގަޅުތަ؟” ނީނާ އާޒިމްއަށް ބަލާލާފައި އެހިއެވެ.\n“އާނ… އަސްލު ތީ މާ ރަނގަޅު ގޮތެކޭ” އާޒިމްވެސް އެ ގޮތާ އެއްބަސް ވިއެވެ.\n“ހޫނ… ނީނާ، ބުނެބަލަ… ޕާޓީ ބާއްވަން ބޭނުންތަ؟” ލަމްޔާ އަހާލިއެވެ.\nނީނާ ޖަވާބެއް ނުދީ ރާއިފްއަށް ބަލާލިއެވެ.\n“ނީނާ ބޭނުން ގޮތަކަށް އަހަރެން ހުރިހާ ކަމެއްވެސް ކުރާނީ… ނީނާ ބޭނުން ގޮތަކަށް ނިންމާ. އަހަންނަށް މައްސަލައެއް ނެތް” ރާއިފް ހީލާފައި ބުންޏެވެ.\n“އެއީ ތެދެއް… ހުރިހާ ކަމެއް ނިންމާފަ، ދާނެ ހަރަދު ލަފާ ކޮށްލާފަ އަހަރުމެންނަށް އަންގާލާ… އެހިސާބުން އަހަރުމެން ދެކޮޅު ހަދަން ފަށާނަން…” އާޒިމް ސަމާސާ ކޮށްލިއެވެ.\nހަފްތާއެއް ފަހެވެ. ރޭގަނޑުގެ ކެއުމަށް އެންމެން ކާމޭޒު ދޮށުގައި އިށީނުމުން ރާއިފް ކަރު ކެހިލިއެވެ.\n“ކިހިނެއްވީ ދޮންބޭ؟ ކަރަށް ތަދު ވަނީތަ؟” ރިފާޝާ އަހާލިއެވެ.\n“އުހުނ… އަހަރެން ވާހަކައެއް ބުނަން ވެގެން…” ރާއިފް ބުނެލިއެވެ.\n“ބުނެބަލަ!” ރިފާޝާ ބުންޏެވެ.\n“މިއުޅެނީ މީހަކާ އިންނަން ވެގެން” ރާއިފް ބުންޏެވެ.\n“ދޮންބެ ހާދަ ސިއްރުން…؟ އަހަރުމެންނަށް އަންގާވެސް ނުލާ! ނުވެސް ދައްކާނަންތަ؟” ރިއުފާ އަހާލިއެވެ.\n“ނޫނޭ. ދައްކާނަން” ރާއިފް ބުންޏެވެ.\n“ކޮން އިރަކުން؟” ރިއުފާ އަހާލިއެވެ.\n“ރިއުގެ ވެޑިންގ ޕާޓީއަށް ދާނީ އޭނަ ގޮވައިގެން. އޭރުން ފެންނާނެއެއްނު؟” ނީނާއާ ދެމީހުން އެއްބަސް ވެފައިވާ ގޮތަށް ރާއިފް ބުންޏެވެ.\n“ކާކުތަ؟ އަނެއްކާ އަހަރުމެން ދަންނަ ކުއްޖެއްތަ؟” ރިފާޝާ އަހާލިއެވެ.\n“ދޮންބެ އެ ބުނީނު އެރެޔޭ ފެންނާނީ، ދެން ކެތް ކުރޭ” އެ ވަގުތާ ހަމައަށް އެއްޗެއް ނުބުނެ އިނދެފައި ނިޒާރު ބުންޏެވެ.\nނިޒާރު އެހެން ބުނުމުން އެންމެން އެކީ ނިޒާރުއަށް ބަލާލިއެވެ.\n“ބައްޕައަށް އެނގޭތަ އެއީ ކާކު ކަން؟” ރިއުފާ އަހާލިއެވެ.\n“ބައްޕައަށް ވަކި ކިހިނެއްތަ އެނގޭނީ؟” ނިޒާރުއަށް އެނގުނު ނަމަވެސް ނޭނގޭ ކަމަށް ހަދާފައި އަހާލިއެވެ. އަދި ތައްޓަށް ބަތް އަޅަން ފެށިއެވެ. ރާއިފް އިސް ޖަހާލާފައި އެކަކަށްވެސް ނުފެންނަ ގޮތަށް ހީލީ ނިޒާރުވެސް އެކަން ސިއްރު ކުރުމުގައި ރާއިފްއާ ބައިވެރި ވުމުންނެވެ.\nދެދުވަސް ފަހުން ނިޒާރުމެން ގޭގައި ރިއުފާގެ ކައިވެނި ކުރެވޭތީ ނީނާވެސް ހެނދުނުއްސުރެ އުޅުނީ އެގޭގައެވެ. މުޅި ދުވަހު ކަހަލަ ގޮތަކަށް ޕާޓީގެ ކަންތަކުގައި ރިއުފާގެ ވާން އުޅޭ ފިރިމީހާ ހުޝާމްއާ އެކީ ބޭރުގައި އުޅެފައި ރާއިފް ގެޔަށް އައީ ކައިވެނި ކުރެވޭ ވަގުތަށެވެ. ކައިވެނި ކުރެވުނީ ހަވީރު ހަތަރުގަޑި ބައިގައެވެ. އޭގެ ފަހުން ސައި ހަދާފައި އެންމެން އުޅުނީ އަށްގަޑި ބަޔަށް ޕާޓީއަށް ދާން ތައްޔާރު ވާށެވެ. ނީނާވެސް ދަބަސް ހިފައިގެން ގެޔަށް ދާން ތައްޔާރު ވިއެވެ.\n“ނީނާވެސް އަހަރުމެންނާ އެކީ ދޯ ދާނީ؟” ނީނާ ދާން ވެގެން ނިކުންނަނިކޮށް ރިފާޝާ އަހާލިއެވެ.\n“ނޫން… އަހަރެން ގެޔަށް ގޮސް ލަމްއާ އެކީ ދާނަން. ދޮންތަމެން ދޭ އިހަށް. އަހަރެން ތަންކޮޅެއް ލަސްވެސް ވެދާނެ” ނީނާ އަވަސް އަވަހަށް ބުންޏެވެ.\n“އާނ، އެހެން ވިއްޔާ ދޭ ދެން. އެކަމަކު އަވަހަށް އަންނައްޗޭ” ރިފާޝާ ބުންނެވެ.\nނީނާ އަވަހަށް ތިރިއަށް ފޭބިއެވެ. އޭރު ނީނާގެ އިންތިޒާރުގައި ރާއިފް ސައިކަލުގައި އިނެވެ.\n“ދެންމެވެސް ދޮންތަ ބުނީ އެމީހުންނާ އެކީ ދޯއޭ ޕާޓީއަށް ދާނީ…” ނީނާ ބުންޏެވެ.\n“ދެން ނީނާ ކީކޭ ބުނީ؟” ސައިކަލު ސްޓާޓް ކޮށްލާފައި ރާއިފް އަހާލިއެވެ.\n“އަހަރެން ބުނީ ލަމްއާ އެކީއޭ ދާނީ” ނީނާ ބުންޏެވެ.\nގެޔާ ހަމައަށް ދެވުމުން ނީނާ ސައިކަލުން ފޭބިއެވެ.\n“އަންނާނަން ފެން ވަރާ ހަދައިގެން، ނީނާ ރެޑީ ވެގެން ހުރޭ އިނގޭ” ނީނާގެ އަތުގައި ހިފާލާފައި ރާއިފް ބުންޏެވެ.\nނީނާ ބޯ ޖަހާލާފައި އެތެރެއަށް ވަނެވެ.\nއަށްގަޑި ބައިވި އިރު ރާއިފް ހުރީ ނީނާމެން ގޭ ދޮރުމަތީއެވެ. ޓަކި ޖަހާލުމުން ދޮރު ހުޅުވީ އާޒިމްއެވެ.\n“ކޮބާ އެދެމީހުން؟” އެތެރެއަށް ވަންނަމުން ރާއިފް އަހާލިއެވެ.\n“އަދިވެސް ފަރި ވަނީ” އާޒިމް ބުންޏެވެ. އެއާއެކު ރާއިފް ހީގަތެވެ.\nބައިގަޑިއެއްހާ އިރު ފަހުން ނީނާއާ ރާއިފްއާ ލަމްޔާއާ އާޒިމް ތާޖުއްދީން ސްކޫލް ގޯތި ތެރެއަށް ވަނީ އެކުއެކީގައެވެ. އެ ހަތަރު މީހުން ފެނުމުން ދޮރާށި ކައިރީ ތިބި އަލަތު ދެމަފިރިން ކަމަށްވާ ރިއުފާއާ ހުޝާމްގެ އިތުރުން ރިފާޝާއާ ނާޝިދުވެސް ހައިރާން ވެފައި އެމީހުންނަށް ބަލަން ތިއްބެވެ.\nނީނާއާ ރާއިފް، ލަމްޔާއާ އާޒިމްއަށް ވުރެ ކުރިން ގޮސް ރިއުފާއާ ހުޝާމްއާ ސަލާން ކޮށްލިއެވެ. އަދި ނީނާ، އަތުގައި އޮތް ހަދިޔާ ރިއުފާ އަތަށް ދިނެވެ.\n“ތީތަ…؟ ނީނާއަކީތަ ދޮންބެ…؟” ރިއުފާ ހައިރާން ވީ ވަރުން ބުނަން އުޅުނު އެއްޗެއް ނުވެސް ބުނެވުނެވެ.\n“އެކީ އައިމަވެސް ގަބޫލު ނުކުރެވުނީތަ؟” ހީލާފައި ރާއިފް އަހާލިއެވެ.\n“ހަމަ އަސްލުވެސްތަ؟” އެންމެ ފަހުން ގަބޫލު ކުރެވުމުން ރިއުފާއަށް އަހާލެވުނެވެ.\n“މިހާރު ކިޔު ދިގު ވާން ފަށައިފި، ތިވާހަކަ ފަހުން ދައްކާނީ” ނީނާގެ އަތުގައި ހިފައިގެން އެތެރެއަށް ވަންނަމުން ރާއިފް ރިއުފާއަށް ބުންޏެވެ.\n“އަޅެ… އަހަންނަށް ގަބޫލުވެސް ނުކުރެވޭ…” ނީނާއާ ރާއިފްއަށް ބަލަން ހުރެ ލަމްޔާއާ ސަލާން ކޮށްލަމުން ރިއުފާ ބުންޏެވެ.\n“ދެން ގަބޫލު ކުރޭ… އެއީ ހަމަ ތެދެއް. ރިއުގެ ފަހަރި އަކަށް ނީނާ ވަރަށް އަވަހަށް ވާނެ ޔަގީނުންވެސް” ލަމްޔާ ބުންޏެވެ.\n“އެބަ އަންނަން އިނގޭ” ރިފާޝާ ރިއުފާއަށް ބުންޏެވެ. އަދި ލަމްޔާއާ އާޒިމްގެ ފަހަތުން ދިޔައެވެ.\nދިހަ މިނެޓް ފަހުން ރިފާޝާ އަނެއްކާވެސް އައިސް ރިއުފާ ކައިރީ ހުއްޓުނެވެ.\n“ހަމަ ތެދެކޭ އެއީ… ދޮންބެ އަސްލުވެސް ހަމަ ނީނާއާ މެރީ ކުރަން އުޅެނީ” ޔަގީން ކުރަން ދިޔަ ކަންތައް ޔަގީން ކޮށްފައި އައިސް ރިފާޝާ ރިއުފާއަށް ހަބަރު ދިނެވެ.\n“ގަދަ…!” ރިއުފާ ފާޑަކަށް ހަޅޭ ލަވައިގަތެވެ. އަދި ރިފާޝާއާ ދެމީހުން އެކަކު އަނެކަކުގެ އަތް ތިލައިގައި ޖަހާލިއެވެ.\nރައްޓެހިންނަށާ އާއިލާގެ އެހެން މީހުންނަށް ރާއިފް އެރޭ ނީނާ ތަޢާރަފް ކޮށްދިނެވެ. އަދި ނިޒާރު ގާތު ކައިވެނި ކުރަން ހަމަ ޖެއްސި ތާރީހު ވެސް ބުންޏެވެ. ނިޒާރު ނީނާއަށް އެއާއިލާއަށް މަރުހަބާ ކީ އުފަލާ އެކީއެވެ.\nމަހެއްހާ ދުވަސް ފަހުން ނީނާއާ ލަމްޔާ ކައިވެންޏަށް ތައްޔާރު ވާން ފެށިއެވެ. ބާޒާރު ކުރުމާ ހެދުން ފެހުމާ، ދެން އެނޫނަސް އެފަދަ ހުރިހާ ކަމެއް ކުރުމުގައި ނީނާއާ ލަމްޔާ އުޅެން ފެށިއެވެ.\nކައިވެނި ކުރަން ހަފްތާއަކަށް ވީ އިރު ލަމްޔާގެ އާއިލާގެ އެންމެން މާލެއަށް އައިސްފިއެވެ. އެކިއެކި ކަންކަމުގައި އެމީހުން އެހީ ވެދިނީ ހަމަ އެކަނި ލަމްޔާއަކަށް ނޫނެވެ. އަދަދު ނުކުރެވޭނެހާ އެހީތެރިކަން ލަމްޔާގެ އާއިލާގެ ފަރާތުން ނީނާއަށްވެސް ލިބުނެވެ. ނީނާގެ އާއިލާގައި އެކަކުވެސް ނެތްކަން ނީނާއަށް އިހުސާސް ވިޔަކަ ނުދެއެވެ.\nހަމަ އެހެން ރިއުފާއާ ރިފާޝާވެސް ނީނާއަށް އެހީ ވެދިނެވެ. ނީނާއަށް އެއްވެސް ކަމެއްގައި ދައްޗެއް ވިޔަކަ ނުދެއެވެ.\nނަމަވެސް ނީނާ ރަޝީދު މަތިން ހަނދާން ވިއެވެ. ކުރިން ނުވާހާ ބޮޑަށެވެ. ނީނާގެ ކައިވެނި ކުރެވޭތަން ދެކެން ރަޝީދު ދުނިޔޭގައި ހުރި ނަމައޭ ނީނާ ހިތަށް އަރައެވެ. ނަމަވެސް އެއީ ވާނެ ކަމެއް ނޫން ކަންވެސް ނީނާއަށް އެނގެއެވެ.\nކައިވެނި ކުރަން ހަމަ ޖެހިފައިވާ ދުވަހުގެ ކުރީ ދުވަހެވެ. ނީނާއާ ރާއިފް އެކީ އޮފީހަށް ވަން އިރު އޮފީހުގެ ހުރިހާ މުއައްޒަފުން ވެގެން ދެމީހުންނަށް މަރުހަބާ ކިޔާފައި ބޮޑު ކާޑެއް ހަދާފައި ނޯޓިސް ބޯޑުގައި ހަރު ކޮށްފައި ހުއްޓެވެ. ނީނާއާ ރާއިފް އެންމެންނަށް ޝުކުރު އަދާކޮށްފައި ކެބިންއަށް ވަނެވެ.\nނީނާ އެތެރެއަށް ވަދެ މޭޒުމަތީ އިށީނދެ ލޯ މަރާލިއެވެ.\n“ކިހިނެއްވީ؟” ނީނާގެ އަތުގައި ހިފާލަމުން ރާއިފް އަހާލިއެވެ.\n“ކަމެއް ނުވޭ… ފާޑަކަށް ހިތް ބިރު ގަންނަނީ… ކުއްލިއަކަށް ހިތަށް އެރީ އަދި މާ އަވަހޭ” ނީނާ ލޯ ހުޅުވާ ރާއިފްއަށް ބަލާލާފައި ބުންޏެވެ.\nނީނާ އެހެން ބުނުމާ އެކީ ރާއިފްއަށް ނޭވާ ހިފަހައްޓާލެވުނީ ބޭއިޚްތިޔާރުގައެވެ.\n“އޭއި…! ތިހެން ބުނީމަ އަހަންނަށް ވާނެ ގޮތެއް ހިތަކަށްވެސް ނާރާތަ؟” އިރުކޮޅެއް ފަހުން ހަމަ ޖެހިލާފައި ނީނާގެ ނޭފަތުގައި ހިފާލަމުން ރާއިފް އަހާލިއެވެ.\nނީނާ އެއްޗެއް ނުބުނެ ރާއިފްގެ މޭގައި ބޯ ޖައްސާލިއެވެ.\n“އަސްލުވެސް ބިރު ގަނޭތަ؟” ރާއިފް އަހާލިއެވެ. ނީނާ ބޯޖަހާލިއެވެ. “ކީއްވެ؟” ރާއިފް އެހިއެވެ.\n“ނޭނގެ… ވެދާނެ ރާއިފްގެ އަނތްބަކަށް ވާން އުޅޭތީ ކަމަށްވެސް” ހީލާފައި ނީނާ ބުންނެވެ.\n“އަހަރެން ކިހިނެއް ހަދާދޭންވީ؟” ރާއިފް އަހާލިއެވެ.\nނީނާ އިސް އުފުލާ ރާއިފްގެ މޫނަށް ބަލާލިއެވެ.\n“ރާއިފް ގޮތެއް ހަދައިގެން މިބިރު ފިލާނެތަ؟” ނީނާ އަހާލިއެވެ.\n“ހިތަށް އަރާ މިއަދު ބައްޕަ ހުރި ނަމައޭ…” އަނެއްކާވެސް އިސް ޖަހާލަމުން ނީނާ ބުންޏެވެ.\nރާއިފް ނީނާ ގައިގައި ބައްދާލިއެވެ. އިރުކޮޅަކު ދެމީހުންވެސް އެއްޗެއް ނުބުނެ އެހެން ތިބެފައި ދުރަށް ޖެހިލިއެވެ.\n“ކިހާ އިރަކު ނީނާ ދަނީ؟” ރާއިފް އަހާލިއެވެ.\n“ނުވައެއް ޖަހާ އިރަށް” ނީނާ ރާއިފްގެ ސުވާލަށް ޖަވާބު ދިނެވެ.\nނީނާ އާ ލަމްޔާއާ ދެމީހުން ކައިވެނި ޕާޓީގައި ލާ ހެދުން ފަހާ ނިމި، ހެދުން ބަލާދާން އޮތީ އެދުވަހު ހެނދުނު ނުވައެއް ޖަހާ އިރަށް ކަމަށް ވުމުން ނީނާ އަވަސް އަވަހަށް އެދުވަހު ނިންމަން ޖެހޭ މަސައްކަތް ކުރަން ފެށިއެވެ. ރާއިފްގެ ކައިވެނި އޮތީ އަނެއް ދުވަހު ކަމަށް ވުމާ އެކީ ނިޒާރު އެދުވަހުގެ މެންދުރު އޮފީސް ބަންދު ކުރަން ނިންމުމުން ހުރިހާ އެންމެން ވެސް ބެލީ އެމީހަކު ކުރަން ޖެހޭ މަސައްކަތް އަވަހަށް ނިންމޭތޯއެވެ.\nލަމްޔާ ގުޅުމުން ނީނާ މޭޒުމަތި ކުޑަކޮށް ތަރުތީބު ކޮށްލާފައި ތެދުވިއެވެ. އަދި ދަބަސް ކޮނޑުގައި އަޅުވާލައިގެން ގޮސް ރާއިފްގެ ގޮނޑީގެ ފަހަތުގައި ހުއްޓުނެވެ. ރާއިފް ލެޕްޓޮޕް ލައްޕާލާފައި ނީނާއަށް ބަލާލިއެވެ.\n“މިދަނީ ދެން…” ނީނާ ބުންޏެވެ.\n“އަހަރެން ދަންތަ؟” ރާއިފް އަހާލިއެވެ.\n“އުހުނ… ރާއިފް ތި އުޅެނީ އަހަރެންގެ ހެދުން ބަލާ ހިތުން… ޕާޓީގެ ކުރިން ރާއިފްއަކަށް ހެދުމެއް ނުފެންނާނެ” ހީލަމުން ނީނާ ބުންޏެވެ.\nރާއިފް ތެދުވެ ނީނާ ގައިގައި ބައްދާލިއެވެ.\n“އަދިވެސް ދުވަސް ދާލެއް ލަހީ…” ރާއިފް ބުންޏެވެ.\n“ލަސްތަ؟ ދެން އެންމެ ރެއެއް އޮތީ” ނީނާ ބުންޏެވެ.\n“މިރޭ ވާނެ އެންމެ ދިގު ރެއަށް…” ރާއިފް ބުންޏެވެ. އަދި ނީނާގެ މޫނުގައި ދެއަތުން ހިފަހައްޓާލިއެވެ. އެވަގުތު ނީނާގެ ފޯން ރިންގް ވިއެވެ.\n“ލަމް ކަންނޭނގެ…” ނީނާ ދަބަސް ތެރޭން ފޯން ނަގަމުން ބުންޏެވެ.\n“އާނ… މި ނިކުންނަނީ” ފޯން ނަގާ ކަންފަތުގައި ޖައްސާލި ގޮތަށް ނީނާ ބުންޏެވެ. އަދީ ފޯން ކަނޑާލާފައި ރާއިފްއަށް ބަލާލާފައި ހީލިއެވެ.\n“ލަމް ޓެކްސީގަ ނައްޓާލާފަ އެ ގުޅީ” ނީނާ ބުންޏެވެ.\n“ދެން ހަމަ ނުފެންނާނެތަ މާދަންރޭގެ ކުރިން؟” ނީނާގެ އަތުގައި ހިފާ ރާއިފްއާ ކައިރިއަށް ދަމާލަމުން ރާއިފް އެހިއެވެ.\nއެއީ ނީނާ އެދުނު ގޮތެވެ. އެދުވަހު އޮފީހުން ގެޔަށް ދާ ގޮތަށް ދެން ދެމީހުން ބައްދަލު ވާނީ ދެމަފިރިންގެ ގޮތުގައެވެ. ކުރިން އެކަމާ ރާއިފް އެއްބަސްވެސް ވިއެވެ.\n“މިހާރު ތި އުޅެނީ ވައުދާ ހިލާފު ވާން…” ނީނާ ބުންޏެވެ.\n“އޯކޭ… ނީނާ ބޭނުން ގޮތެއް… އެކަމަކު މިހާރު—” ރާއިފް އެވަގުތު ބޭނުންވި ގޮތަށް ކަންތައް ކުރިއެވެ. ދެމީހުން ސިހުނީ ދޮރު ހުޅުވާލި އަޑަށެވެ.\n“ސާބަސް… ލަމްޔާ އެބަހުރި ކާރެއް މަޑު ކުރުވައިގެން ބޭރުގަ ނީނާ ލަސްވެގެން… އެކަމަކު މިދެމީހުން މިތާ ހަމަ ފުލް ރޮމޭންސް މޫޑްގަ” އެތެރެއަށް ވަންނަމުން ނަސްރު ބުނެލިއެވެ.\n“އެކަމަށްވެސް ހުރަސް އަޅާކަށްނު ތިއައީ” ނީނާ ގައިން ދޫކޮށްލަމުން ރާއިފް ބުންޏެވެ.\n“މާދަން ވަންދެން އިހަށް މެދު ކަނޑާލާ” އިށީނދެފައި ނަސްރު ބުންޏެވެ.\n“ނީނާ… ގުޅާނަން” ނީނާ ދޮރު ހުޅުވާލާފައި ނިކުންނަނިކޮށް ރާއިފް ނީނާއަށް ގޮވާލާފައި ބުންޏެވެ. ނީނާ ހީލާފައި ނިކުތެވެ.\n“ސާބަސް! ތިހާ ވަރު ވާކަށް ނުވާނެ…” ނީނާ ދިޔަ ތަން ބަލަން ރާއިފް ހުރުމުން ނަސްރު ބުންޏެވެ.\nރާއިފް އެއްވެސް އެއްޗެއް ނުބުނެ އިށީނދެފައި ބޮލުގައި އަތް ހާކާލިއެވެ.\n“ކިހިނެއްވީ؟ ކޮން ކަމަކާ ހާސް ވަނީ؟” ރާއިފްގެ އެހަރަކާތުން ކޮންމެވެސް ކަމަކާ ރާއިފް ކަންބޮޑުވެފައި ހުރިކަން ނަސްރުއަށް ވިސްނުނެވެ.\n“ހަމަ ހިތަށް އަރަނީ ނުބުނެ ހުންނަންވީ ބާއޭ…” ދެއަތުން މޫނު ފޮހެލަމުން ރާއިފް ބުންޏެވެ.\n“އަދިވެސް އެކަމާ ވިސްނަންތަ؟” ނަސްރު އަހާލިއެވެ. ރާއިފް ނަސްރުގެ ސުވާލަށް ޖަވާބެއް ނުދެއެވެ. “ދެން އެކަން ހަނދާން ނައްތާލަބަލަ! އެއީ ރާއިފް ނުކުރާ ކަމެކޭ ހީކޮށްލާ… އޭރުން ރަނގަޅު ވާނެ” ނަސްރު ބުންޏެވެ.\n“އެކަމަކު… ހީވެސް ނުކުރާ ގޮތަށް ބައެއް ފަހަރު ކަންތައް ވެއެއްނު؟ އެކަހަލަ ގޮތަކަށް ނީނާއަށް އެނގިއްޖެއްޔާ…” ރާއިފް ނުބުނެ ހުއްޓާލިއެވެ.\n“އެންމެ ރަނގަޅު، ބުނެބަލަ… މިސާލަކަށް ރާއިފް މިހާރު ނީނާ ކައިރީ ބުނެފިއްޔާ ނީނާ ހަދާނީ ކިހިނެއް؟” ނަސްރު އަހާލިއެވެ.\n“ރުޅި އަންނާނީ… ޔަގީން ގަބޫލެއް ނުކުރާނެކަން އަހަރެން ނީނާ ދެކެ ލޯބި ވާކަމަކަށް” ރާއިފް ޖަވާބު ދިނީ އިރުކޮޅެއް ފަހުންނެވެ.\n“ދެން…؟ އެހެން ވާންތަ ރާއިފް ބޭނުމީ؟ މާދަމާ އިންނަން ތިއުޅެނީ، އެކަމަކު މިއަދު ތިވާހަކަ ނީނާއަށް ކިޔާދީގެން ކައިވެނި ނުކޮށް ހުއްޓާލަންތަ ބޭނުމީ؟” ނަސްރު އެހިއެވެ.\nރާއިފް ދެފަރާތަށް ބޯހަލުވާލިއެވެ.\n“އެހެން ވިއްޔާ ދެން ތިވާހަކަ ހުއްޓާލާ. އޭނައަށް ނޭނގޭ ކަމަކުން އޭނައަކަށް ދެރައެއް ނުލިބޭނެ… މިހާރު ދެން ތިވާހަކަ ދައްކައިގެން ނީނާއަށްވެސް ރާއިފްއަށްވެސް ދެރައެއް ނޫނީ ނުލިބޭނެ” ގޮނޑީގައި ރަނގަޅަށް ހަމަ ޖެހިލަމުން ނަސްރު ބުންޏެވެ.\nދެންވެސް ރާއިފް އިނީ އެކަމާ ވިސްނާށެވެ. ނަސްރުއަށް އެގޮތް ކަމަކު ނުދިޔައެވެ.\n“ރާއިފް. ދެން ނުވިސްނަބަލަ ތިވަރަށް… ތީ ތިވަރުގެ އާޝިގަކަށް ވާނެ ކަމަކަށް އަހަރެން ހިއެއް ނުކުރަން…” ނަސްރު ބުންޏެވެ.\nއެތައް އިރަކު ނަސްރުއާ ވާހަކަ ދައްކަން އިނުމަށް ފަހު ރާއިފް ހަމަޖެހުނެވެ. މެންދުރު އޮފީސް ބަންދު ކޮށްފައި ގެޔަށް ގޮސް ރާއިފް ނީނާއަށް ގުޅައިގެން ވާހަކަ ދައްކަން އޮވެފައި ފޯން ބޭއްވީ ނީނާމެން ބޭރަށް ދާން ވެގެންނެވެ.\nއެރޭ އެކަކަށްވެސް ރަނގަޅަކަށް ނުނިދެއެވެ. މުޅި އެރޭ ހޭދަވީ އަނެއް ދުވަހުގެ އިންތިޒާރުގައެވެ.\nހެނދުނު ހޭލި ގޮތަށް އެންމެން ވެސް އެކިއެކި ކަންކަމުގައި އަވަދިނެތި އުޅެމުން ދިޔައެވެ. ދުވަސް ދިޔަ ގޮތްވެސް ނޭނގި އަށެއް ޖަހަން ފަނަރަ މިނަޓަށް ވެއްޖެ އެވެ. ނީނާއާ ލަމްޔާ ބަލާ ނިޒާރު ކާރުގައި އައި ވާހަކަ ލަމްޔާގެ މަންމަ ބުނި އިރު ދެމީހުންވެސް ކޮޓަރީގައި ތިބީ އެންމެ ފަހުގެ ތައްޔާރީ ވުމުގައެވެ.\nކައިވެނި ކުރަން ހަމަޖެހިފައި އޮތް ހޯލަށް ލަމްޔާއާ އެކީ ނީނާ ވަދެގެން އައި ތަން ފެނުމުން އެތެރޭގައި ނަސްރުއާ އާޒިމްއާ ވާހަކަ ދައްކަން ހުރި ރާއިފްއަށް ނީނާއާ ދިމާއަށް ބަލަހައްޓައިގެން ހުރެވުނެވެ. ނީނާ ރާއިފްއާ ދިމާއަށް ބަލާލާފައި ހީލިއެވެ.\nނުވައެއް ޖެހި އިރު ޕާޓީއަށް އަންނަ މެހެމާނުންނާ ސަލާން ކުރަން ނީނާ ރާއިފް ކައިރި ހުއްޓިގެން ހުރީ ރާއިފްގެ އަނތްބެއްގެ ގޮތުގައެވެ. އެދެ މީހުންނާ ޖެހިގެން ލަމްޔާއާ އާޒިމްވެސް ތިބީ ނީނާއާ ރާއިފް ފަދައިން އެރޭގެ ޕާޓީ ނިމި ގެޔަށް ދެވޭނެ އިރެއްގެ އިންތިޒާރުގައެވެ.\nއެންމެ ފަހުން އެވަގުތުވެސް ޖެހިއްޖެއެވެ. ނިނާއާ ރާއިފް ލަމްޔާއާ އާޒިމްއާ ސަލާން ކޮށްލުމަށްފަހު ގެޔަށް ދާން ކާރަށް އެރިއެވެ.\nގެޔަށް ގޮސް ކޮޓަރިއަށް ވަދެ ހަމަޖެހިލެވުނު އިރު ބާރަ ޖަހައިފިއެވެ. ނީނާގެ ފަހަތުން ކޮޓަރިއަށް ވަދެ ރާއިފް ދޮރު ތަޅުލާފައި ނީނާ ގައިގައި ބައްދާލިއެވެ.\n“ވެޑިންގ ޕްރެޒެންޓެއް ބޭނުންތަ؟” ރާއިފް އަހާލިއެވެ.\n“ކޯޗެއް؟” ނީނާ ވެސް ކޮށްލީ ސުވާލެކެވެ.\n“ލޯމަރާ…” ރާއިފް ނީނާގެ ލޮލުގައި އަތް ޖައްސާލާފައި ބުންޏެވެ.\nނީނާ ލޯ މަރާލިއެވެ. ރާއިފް ނީނާގެ އަތުގައި ހިފާފައި ނީނާގެ ވައަތުގެ ކަށި އިނގިލީގައި އަނގޮޓިއެއް އަޅުވާލިއެވެ.\n“ދެން ލޯހުޅުވިޔަސް ހެޔޮ” ރާއިފް ބުންޏެވެ. ނީނާ ލޯ ހުޅުވާ އަތަށް ބަލާލިއެވެ.\n“ނީނާގެ ބަރތް ސްޓޯން…” ރާއިފް ބުންޏެވެ. ނީނާ އަނގޮޓީގައި އިން ނޫ ކުލައިގެ ސަފަޔަރ އަށް ބަލާލާފައި ރާއިފްއަށް ބަލާލިއެވެ.\n“ރާއިފްއަށް ދޭނެ އެއްޗެއް އަހަރެން ނުވެސް ގަންނަން…” ނީނާ ބުންޏެވެ.\n“އަހަރެން އެންމެ ބޭނުމީ ނީނާ… މިރޭ ދެން އިތުރު އެއްޗެއް ބޭނުމެއް ނޫން…” ނީނާގެ މޫނުގައި ދެއަތުން ހިފަހައްޓާލަމުން ރާއިފް ބުންޏެވެ. ނީނާ ރާއިފްގެ ކަރުގައި ދެއަތް އަޅުވާލާފައި ރާއިފްއާ ކައިރި ވެލިއެވެ.\nއަނެއް ދުވަހު ނީނާއަށް ހޭލެވުނު އިރު ރާއިފް އޮތީ ނީނާއާ ދިމާއަށް ބަލާށެވެ.\n“ގުޑް މޯރނިންގ” ނީނާ ލޯ ހުޅުވާލުމުން ރާއިފް ބުންޏެވެ.\n“ހްމްމްމް… މޯރނިންގ…” ރާއިފްގެ އަތު ތެރޭ އިތުރަށް ބޮނޑިވެލަމުން ނީނާ ބުންޏެވެ.\n“ކިހާ އިރެއް ވެއްޖެ މިހާރު؟” އިރުކޮޅެއް ފަހުން ނީނާ އަހާލިއެވެ.\n“ހަތެއް ޖެހީ…” ރާއިފް ބުންޏެވެ.\n“އަސްލުވެސްތަ؟” ކުއްލިއަކަށް ތެދު ވަމުން ނީނާ އަހާލިއެވެ.\n“ކިހިނެއްވީ؟” ނީނާގެ އަތުގައި ހިފަހައްޓާފައި ރާއިފް އެހިއެވެ.\n“މާ ލަސްވެއްޖެ… ދެން ދޫކުރޭ…” ނީނާ ބުންޏެވެ.\n“ލަހެއް ނުވެޔޭ އަދިއެއް” ރާއިފް ބުންޏެވެ. ނަމަވެސް ނީނާ ގަދަ ކަމުން ކަހަލަ ގޮތަކަށް ތެދުވެގެން ގޮސް ފާހާނާއަށް ވަނެވެ.\nދެމީހުން އެކީ ކޮޓަރިން ނިކުތް އިރު ބަދިގޭގައި ސައި ހަދަން ލަތާ ހުއްޓެވެ.\n“ކޮބާ ދޮންތަމެން؟” ނީނާ އަހާލިއެވެ.\n“އަދި ނުތެދުވޭ ހެން ހީވަނީ” ލަތާ ބުންޏެވެ.\n“އެހެންތަ؟” ނީނާ ބުންޏެވެ. އަދި ރާއިފްއާ އެކީ ސައި ބޯން އިށީނެވެ.\nދެމީހުން ސައި ބޮއެ ނުނިމެނީސް ނިޒާރުއާ އެހެން އެންމެންވެސް ސައިބޯން އައެވެ.\nއެދުވަހު ރާއިފް އޮފީހަށް ދިޔައީ މެންދުރު ފަހުއެވެ. ނީނާ އެދުވަހު ހަވީރު ރިފާޝާއާ ރިއުފާއާ އެކީ ދިޔައީ ބޭރަށެވެ.\nރޭގަނޑު އެންމެން ކާން އެރީ އެކީގައެވެ. ކެއުމުގެ ތެރޭ އެންމެން އެކިއެކި ވާހަކަ ދެއްކިއެވެ. އެވާހަކަ ތަކުގައި ނީނާވެސް ބައިވެރިވިއެވެ. ކައި ނިމިގެން ނީނާއާ ރިއުފާއާ ރިފާޝާ ތެދުވީ އެކީގައެވެ. އެމީހުންގެ ފަހަތުން ކަހަލަ ގޮތަކަށް ނާޝިދުއާ ހުޝާމްވެސް ތެދުވިއެވެ. ރާއިފްއާ ނިޒާރު ތިބީ އޮފީހުގެ ކޮންމެވެސް ކަމަކާ މަޝްވަރާ ކުރާށެވެ.\n“ރާއިފް އެހެން ބުނި އިރަކު ބައްޕަ ހިއެއް ނުކުރަން ރާއިފް އަސްލުވެސް ނީނާއާ އިންނާނެ ކަމަކަށް” ވާހަކަ ދައްކަން ތިބެފައި ނިޒާރު ބުންޏެވެ.\n“ބައްޕަ އަހަންނަށް އިތުބާރު ނުކުރަނީތަ؟” ރާއިފް އަހާލިއެވެ.\n“ނޫނޭ… ދެން ބައްޕައަށް ހީނުވީ އޭރު ރާއިފް އެހެން ހަދާފާނެ ހެން… އެކަމަކު ވަރަށް އުފާ ވެއްޖެ ބައްޕަ ބުނެގެން ވިޔަސް ރާއިފް ނީނާ އާ އިނީތީ. އަދި ބުނި މުއްދަތުގެ ތެރޭގަ ހުރިހާ ކަމެއް ނިންމީތީ” ނިޒާރު ބުންޏެވެ.\nރާއިފް ނީނާއާ ކައިވެނި ކުރަން ނިންމީ ނިޒާރު އެހެން ބުނުމުން ކަމަށް ވިޔަސް، އެކަން ނިޒާރުއަށް ނޭނގޭތީ ރާއިފް ބޭނުންވީ ނިޒާރު އެބުނި ޖުމްލަ ރަނގަޅު ކޮށްދޭށެވެ. އަދި އެއްޗެއް ބުނުމުގެ ކުރިން ރާއިފްއަށް ބަދިގެއާ ދިމާއަށް ބަލާލެވުނީ ނިޒާރު އެހެން ބުނި އަޑު އިވޭ ހިސާބުގައި ނީނާ ނެތްކަން ޔަގީން ކުރާށެވެ.\nނަމަވެސް ފަހަތަށް ބަލާލެވުމާއެކު ރާއިފްއަށް އެހެން އިނދެވުނީއެވެ. އެވަގުތު ކުޑަ އިރުކޮޅަކަށް ރާއިފްގެ ސިކުނޑި މަސައްކަތް ކުރުން ހުއްޓާލިއެވެ.\nނީނާއަށް ރާއިފްއާ ދިމާއަށް ބަލަހައްޓައިގެން ހުރެވުނީ އިވުނު އަޑާމެދު ޔަގީން ނުކުރެވިފައެވެ. އެނޫނީ ދުވަހަކުވެސް ނީނާ އަމިއްލަ އިވުމާ މެދު ޝައްކެއް ނުކުރެއެވެ. ފުރަތަމަ ޝައްކު ވީ ނަމަވެސް ނީނާ ފެނުމުން ރާއިފްއަށް ވީގޮތުން އަޑު އިވުނީ ރަނގަޅަށް ކަން ނީނާއަށް ޔަގީން ވިއެވެ.\nނީނާ އެއްވެސް އެއްޗެއް ނުބުނެ މަޑުމަޑުން ހިނގާލާފައި ގޮސް ކޮޓަރިއަށް ވަދެ ދޮރު ލައްޕާލިއެވެ.\n“މިއަދު ހަގީގަތުގަވެސް ރާއިފް ބައްޕަގެ ދަރިއަކަށް ނީނާ ހަދާތިދިނީ…” އެތަނުގައި އެވަގުތު ވީއެއްވެސް ކަމެއް ނޭނގި ހުރެ ނިޒާރު ބުންޏެވެ.\n“އެބަ އަންނަން ބައްޕާ…” ރާއިފް ނިޒާރުއަށް ބުންޏެވެ. އަދި އަވަސް އަވަހަށް ތެދުވެގެން ގޮސް އަތް ދޮވެގެން ކޮޓަރިއަށް ވަނެވެ. އޭރު ނީނާ އެނދުގައި އިށީނދެލައިގެން އިނެވެ. ރާއިފް ނީނާ ކައިރީގައި އިށީނެވެ.\n“ބައްޕަ ބުނެގެންތަ އަހަންނާ އިނީ؟” ނީނާ އަހާލީ ހަމައެކަނި އެހެންނެވެ.\nޓައިމް ވީމަ ދިހަ ވަނަ ބައި އަޕްކޮށްލީ، މިބައި ދިގުވެސް ވާނެ، ހީކުރަން ކިޔުންތެރިން ލައިކް ވާނެ ކަމަށް، އެގާރަ ވަނަ ބައި މާދަމާ އަޕްކޮށްދޭނަން، ކިޔުންތެރިންގެ ކޮމެންޓްސް އަށް މަރުޙަބާ\nU hav written whole story.. i want it all. I hav read this story twice. Its so awsome. U r an excellent writer\nOh varah salhi Tnx\nthis stry is fab!!! n u ithubaaru geluvaa nulla konme dhuhukuves eba up kurey.. 🙂 😀 😉 :-p\nthis stry is fab!!! n u ithubaaru geluvaa nulla konme dhuhukuves eba up kurey.. awsom! 🙂 😀 😉 😛\nYEAH! thanks marsha! itsabeautiful story MAASHA ALLAH! how I wish every story is as perfect as yours\nV v salhi. Bunaa bahuga v ithubaaru hunna kujje ge gothuga v bodah feel kureve Marsha aky. Thi gothuga kuriah dhaathy. Mashaa Allah. Tgc\nSalhi,dhen 11 vana bayah inthizaarugaa\nMy favourite story:).. this part vx hama v v v v nice… nxt part v avahah up kohdhehchey… plxxxx….\nyou said it mom (ninthu)\nWowwwwwwwwwwwwwwwwwwwww.. Varah salhi\nInteresting part ??\nޝުކުރިއްޔާ ހުރިހާ ކުދިން.\nހިތް ކަލާޔަށް އެދޭތީ..8\nހިތާމަ ކުރުވާހަކަ ލޯބި December 25, 2020


ކޮރޯނާވައިރަހުން ރައްކާތެރިވާން އެއް މާސްކުގެ ބަދަލުގައި އަޅަންވީ ދެ މާސްކު: ސީޑީސީ | Sandhaanu\nކޮރޯނާވައިރަހުން ރައްކާތެރިވާން އެއް މާސްކުގެ ބަދަލުގައި އަޅަންވީ ދެ މާސްކު: ސީޑީސީ\nފެބްރުއަރީ 12, 2021\nއެއް މާސްކު އެޅުމަށްވުރެ ދެ މާސްކު އެޅުމުން ކޮރޯނާވައިރަހުން ރައްކާތެރިވުމަށް މާ ބޮޑަށް އެހީތެރިވާކަމުގައި އެމެރިކާގެ ސެންޓަރ ފޯ ޑިޒީޒް ކޮންޓްރޯލް އެންޑް ޕްރިވެންޝަން (ސީޑީސީ)އިން ބުނެފިއެވެ.\nއެއް މާސްކު އެޅުމަށްވުރެ ދެ މާސްކު އެޅުން ރައްކާތެރިކަމަށް ސީޑީސީން ބުނީ ކަމާގުޅޭ ގޮތުން ކުރި ދިރާސާއަކަށްފަހުގައެވެ.\nއެމެރިކާގެ ޑިރެކްޓަރ އޮފް ދަ ނެޝަނަލް އިންސްޓިޓިއުޓް އޮފް އެލަރޖީ އެންޑް އިންފެކްޝަސް ޑިޒީޒްސް ޑރ. އެންތޮނީ ފައުޗީ އެންބީސީ ނިވްސްގައި ވާހަކަފުޅު ދައްކަވަމުން ވިދާޅުވީ ދެ މާސްކު އެޅުމަކީ ރައްކާތެރި އަދި މުހިއްމުކަމެއްކަމަށެވެ.\nޑރ. ފައުޗީ ވިދާޅުވީ ސާޖިކަލް މާސްކެއް އެޅުމަށްފަހު އޭގެ މަތިން ދެފަށަލައިގެ ފޮތި މާސްކު އެޅިދާނެކަމަށެވެ. އަދި އެއީ ރައްކާތެރިކަމެއްކަމަށް ފަސޭހައިން ވިސްނައިގަނެވޭނޭކަމަށް ވެސް އޭނާ ވިދާޅުވިއެވެ.\nއެމެރިކާގެ ސިއްހީ ޚިދުމަތްތެރީން މިހާރު ލަފާދެމުން ދަނީ ދެ މާސްކު އެޅުމަށެވެ. ސާޖިކަލް މާސްކު ނޫންނަމަ އެން-95 މާސްކަކީ ކޮރޯނާވައިރަހުން ރައްކާތެރިވުމަށް ބޭނުންކުރަން އެންމެ ރަނގަޅު ހަތިޔާރުކަމަށް ވަނީ ބެލެވިފައެވެ.\nއެއް މާސްކު އެޅުމަށްވުރެ ދެ މާސްކު އެޅުން ރައްކާތެރިކަން ޔަގީންވެފައިވާއިރު، ވިސްނަންވީ މާސްކުއަޅާއިރު އަނގަޔާއި ނޭފަތް ރައްކާތެރި ކުރެވޭ ގޮތަކަށް މާސްކު އެޅުމަށެވެ.\n“އެއް މާސްކުން ރައްކާތެރި ކުރެވޭވަރަށްވުރެ ބޮޑަށް ދެ މާސްކުން ރައްކާތެރި ކުރެވޭނެކަން ގަބޫލުކުރަން ވަރަށް ފަސޭހަވާނެ. އެއް ފަށަލައަށްވުރެ ދެފަށަލައިން ލިބޭ ރައްކާތެރިކަން ބޮޑުވާނެ. މިއީ ކޮންމެ މީހަކަށްވެސް ވިސްނޭވަރުގެ ކަމެއް.” ޑރ. ފައުޗީ ވިދާޅުވިއެވެ. “މިހާރު އެމެރިކާއިން ފެންނާނެ މީސްމީހުން ދެފަށަލައިގެ މާސްކު އަޅައިގެން އުޅޭތަން. ނޫނީ އެން-95ގެ މާސްކު އަޅައިގެން އުޅޭތަން.”\nޕަބްލިކު ހެލްތު އޮފިޝަލުން ވިދާޅުވާ ގޮތުގައި ރަނގަޅު މާސްކު އެޅުމުގެ މާނައަކީ ގައިދުރުކަން ބެހެއްޓުމަށް ފަރުވާ ކުޑަކުރުމެއްނޫނެވެ.\n“ގައިދުރުކަމަށް އިސްކަންދޭންޖެހޭ. އަދި ގަވައިދުން އަތް ދޮވެ ސާފު ކުރަންޖެހޭ. އަދި ބަންދު ތަންތަނުގައި ގިނަ މީހުންނާއެކު ބައްދަދުވެ ހެދުމަކީ ރައްކާތެރި ކަމެއްނޫން.” އެމެރިކާގެ ޕަބްލިކް ހެލްތު އޮފިޝަލަކު ވިދާޅުވިއެވެ.\nދިރާސާތަކުން ދައްކާގޮތުގައި ދެ މާސްކު އެޅުމުން ޖަރާސިމުން ރައްކާތެރިވުމުގެ ޔަގީންކަން 92.5 ޕަސެންޓަށް އިތުރުވެގެންދެއެވެ.\nދިރާސާތަކުން ދައްކާގޮތުގައި މާސްކު އެޅުމުން ކޮރޯނާވައިރަސް ފެތުރުން ހުއްޓުވުމަށް ވަރަށް ބޮޑު ބާރަކަށްވެގެންދެއެވެ. ހަމައެޔާއެކު ދެ މާސްކު އެޅުމުން އެރައްކާތެރިކަން ދެގުނަ އިތުރުވެގެންދާނެއެވެ.\nރައީސް ބައިޑެންގެ ސަރުކާރުން އެންމެ އިސްކަމެއް ދީފައިވަނީ މާސްކް އެޅުމުގެ ހޭލުންތެރިކަން އުފެއްދުމަށެވެ.\n“މާސްކުން ކޮރޯނާވައިރަސް ފެތުރުން ހުއްޓުވޭނެ.” ބައިޑެން ވިދާޅުވެފައިވެއެވެ.\nއެމެރިކާގައި ކްރޯނާވައިރަސް ފެތުރެން ފެށީ ރައީސް ޑޮނަލްޑް ޓްރަމްޕް ރައީސްކަމުގެ މަގާމުގައި ހުންނެވި ދުވަސްވަރުގައެވެ. ޓްރަމްޕްގެ ވެރިކަމުގައި އެމެރިކާގެ ރައްޔިތުންނަށް މާސްކު އެޅުމަށް ހިތްވަރުދިނުމުގެ ގޮތުން ހަރަކާތްތަކެއް ހިންގާފައެއް ނުވެއެވެ. އަދި ސިއްހީ ދާއިރާއިންނާއި ސަރުކާރުން ވެސް މަސައްކަތް ކުރަމުން ދިޔައީ މާސްކު އެޅުމަކީ ބޭކާރު ކަމެއްކަމަށް ދެއްކުމަށެވެ. އެދުވަސްވަރު އެމެރިކާގެ ސާޖަން ޖެނެރަލް ވަނީ ރައްޔިތުން މާސްކު ގަނެގެން ނޭޅުމަށް އިލްތިމާސް ކުރައްވާފައެވެ. ޖެނުއަރީމަހު އެމެރިކާގެ ރައީސްކަމާ ޖޯ ބައިޑެން ހަވާލުވެވަޑައިގަތުމަށްފަހު ކޮރޯނާވައިރަހުން ގައުމު ގެ ރައްޔިތުން ސަލާމަތްކުރުމަށް ކުރައްވަމުންގެންދަވާ މަސައްކަތުގައި އެންމެ އިސްކަމެއް ދެއްވާފައި ވަނީ ރައްޔިތުން މާސްކު އެޅުވުމަށެވެ.\nމާސްކެއް އެޅުމަކީ ރައްކާތެރިކަމަށް މުހިއްމު ފިޔަވަޅެކެވެ. އަދި ދެ މާސްކު އެޅުމަކީ ރައްކާތެރިކަމަށް ލިބޭ އިތުބާރެކެވެ.\nއެމެރިކާގެ ރައްޔިތުން ތިބީ މާސްކު އެޅުމަށް އާދަވެފައެއްނޫނެވެ. އެއީ ވަރަށް ގޮތްދޫނުކުރާ އަމިއްލަ ގޮތް ބޮޑު ބައެކެވެ. އެފަދަ ބަޔަކު ދެ މާސްކު އަޅުވާނެ ގޮތެއް ރައީސް ބައިޑެން ގައުމުގައި ގާއިމު ކުރައްވާނީ ކިހިނެއް ކޮންފަދަ ޖާދޫއެއް ހައްދަވައިގެން ބާވައެވެ!\nއެމެރިކާ މީހުން ދެ މާސްކު ނޭޅިއަސް އަޅުގަނޑުމެން ދިވެހީން ރައްކާތެރިވުމުގެ ގޮތުން ދެ މާސްކު އެޅުން ކިހިނެއްވާނޭ ހެއްޔެވެ؟


Whistle blower portal ah hushahelhi 264 massala ACC ah\nއޭސީސީ އިދާރާ: ވިސްލްބްލޯވާ ޕޯޓަލަށް ހުށަހެޅުނު 264 މައްސަލައެއް އޭސީސީ އަށް ވަނީ ހުށަހަޅާފައި -- ފޮޓޯ: އަވަސް\nކޮރަޕްޝަނުން ދައުލަތަށް ލިބޭ ގެއްލުން ކުޑަކޮށް ކޮރަޕްޝަން ހުއްޓުވަން ރައީސް އިބްރާހީމް މުހައްމަދު ސޯލިހްގެ ސަރުކާރުން އުފެއްދެވި ވިސްލްބްލޯވާ ޕޯޓަލަށް ހުށަހެޅުނު 264 މައްސަލައެއް އެންޓި ކޮރަޕްޝަން ކޮމިޝަން (އޭސީސީ) އަށް ފޮނުވައިފި އެވެ.\n"ތަހުގީގީ އިދާރާތަކުގެ ލަފަޔަށް ބިނާކޮށް ސިޔާސީ ފަރާތްތަކަށް އަޅަން ޖެހޭ ފިޔަވަޅުތައް ރައީސް ވަނީ އަޅުއްވާފައި" މަބްރޫކް ވިދާޅުވި އެވެ.\nޕޯޓަލް އިން ފާހަގަވާ ކަންކަމާ މެދު އެކި މުއައްސަސާތަކާއި މަޝްވަރާކޮށް، ސިޔާސަތު ކަނޑައަޅާ މަރުހަލާގައި އަދި ހިންގުމުގެ އެހެން މަރުހަލާތަކުގައި ގެންނަން ޖެހޭ އިސްލާހުތައް ގެނައުމުގެ މަސައްކަތް ކުރަމުންދާ ކަމަށްވެސް ވިދާޅުވި އެވެ.\nމަބްރޫކް ވިދާޅުވީ ނުސީދާކޮށް ނުވަތަ ނޭނގުމުގެ ތެރެއިން ގޯސްކޮށް ހިނގާފައިވާ ބައެއް މައްސަލަތައް ވެސް ވިސްލްބްލޯވާ ޕޯޓަލް އިން ފާހަގަވެފައިވާ ކަމަށެވެ. އަދި އެފަދަ ކަންކަން މުއައްސަސާގެ އިސްވެރިޔާއާ މުއާމަލާތް ކޮށްގެން ހުއްޓުމަކަށް ގެނެެސްފައިވާ ކަމަށެވެ.\nރައީސް ސޯލިހް ވެރިކަމަށް ވަޑައިގެން އެޅުއްވި ފިޔަވަޅުތަކުގެ ތެރޭގައި ކޮރަޕްޝަނުން ދައުލަތަށް ލިބޭ ގެއްލުން ކުޑަކޮށް ކޮރަޕްޝަން ހުއްޓުވަން ފެބްރުއަރީ 2019 ގައި ވިސްލްބްލޯވާ ޕޯޓަލެއް ތައާރަފް ކުރި އެވެ. އެއީ ކާކުކަން ނޭނގޭ ގޮތަށް ހިމާޔަތް ލިބިގެން އޮންލައިންކޮށް ރިޕޯޓް ކުރެވޭ ވަސީލަތެކެވެ.\nއޭގެ ފަހުން ވަނީ ވިސްލްބްލޯކުރާ ފަރާތްތައް ރައްކާތެރިކުރުމުގެ ގާނޫނެއް ވެސް ވުޖޫދަށް ގެނެސްފަ އެވެ. އެ ގާނޫނުގެ ދަށުން އައި ވިސްލްބްލޯ ޕްރޮޓެކްޝަން ޔުނިޓަކީ ގާނޫނޫގެ 23 ވަނަ މާއްދާގެ (ހ)ގެ ދަށުން އުފެއްދި ޔުނިޓެކެވެ.\nއެޗްއާރްސީއެމްގެ ދަށުގައި އޮންނަ މި ޔުނިޓްގެ މައިގަނޑު މަސައްކަތަކީ ވިސްލްބްލޯވާ ކުރާ ފަރާތްތަކަށް ރައްކާތެރިކަން ހޯދައިދޭން މަސައްކަތް ކޮށް އެ ފަރާތްތަކުންދޭ މައުލޫމާތުތައް ތަހުގީގީ އިދާރާތަކަށް ފޯރު ކޮށްދިނުމެވެ.\nއެޗްއާރްސީއެމް ރައީސް އޮފީސް އޭސީސީ + މުހައްމަދު މަބްރޫކް އަޒީޒް ވިސްލް ބްލޯވާ ޔުނިޓް\nބަޖެޓެއް ލިބިއްޖެ، ދެން ޔުނިޓް ހިނގާނެ


ރައީސް މައުމޫން މިއަދު ހަވީރު އޭދަފުއްޓަށް\nރައީސް މައުމޫން މިއަދު ހަވީރު އޭދަފުއްޓަށް\n13 އޮކްޓޫބަރ 2013\nމިދިޔަ އަހަރު ޖެނުއަރީމަހު މައުމޫން އޭދަފުއްޓަށް ވަޑައިގެން މީހަކާ ސަލާމްކުރައްވައި ވާހަކަ ދައްކަވަނީ: މައުމޫން މާދަމާ އޭދަފުއްޓަށް ވަޑައިގަންނަވާނެ. –ފައިލް ފޮޓޯ\nކުރީގެ ރައީސް އަދި ޕީޕީއެމްގެ ރައީސް މައުމޫން އަބްދުލް ގައްޔޫމް މިއަދު ހަވީރު އޭދަފުއްޓަށް ވަޑައިގަންނަވާނެ ކަމަށް ޕީޕީއެމް އޭދަފުށީ ކެމްޕޭން ޓީމުން ބުނެފި އެވެ.\nޕީޕީއެމް އޭދަފުށީ ކެމްޕޭން ޓީމުން ބުނީ ރައީސް މައުމޫންގެ މި ދަތުރުފުޅަކީ އަންނަ ހޮނިހިރު ދުވަހު ބާއްވާ ރިޔާސީ އިންތިހާބުގައި ޕީޕީއެމްގެ ރިޔާސީ ކެނޑިޑޭޓް އަބްދުﷲ ޔާމީނަށް އިތުރަށް ތާއިދުހޯއްދެވުމުގެ ގޮތުން ކުރައްވާ ދަތުރުފުޅެއް ކަމަށެވެ. މިދިޔަ މަުވެސް ތިން ފަހަރެއްގެ ނަތިން މައުމޫން ވަނީ އޭދަފުއް\nމައުމޫންގެ އަރިހުގައި ރިޔާސީ ކެންޑިޑޭޓް އަބްދުﷲ ޔާމިން އާއި ރަނިންމޭޓް ޑރ ޖަމީލުގެ އިތުރުން އެ ޕާޓީގެ ޕާލިމެންޓްރީ ގްރޫޕްގެ މެމްބަރުން އަދި ޕީޕީއެމްގެ ކައުންސިލް މެމްބަރުންވެސް ބައިވެރިވަޑައިގަންނަވާގޮތަށް ހަމަޖެހިފައިވާ ކަމަށް އެ ޕާޓީން ބުނެއެވެ.\nޕީޕީއެމް އޭދަފުށީ ކެމްޕޭން ޓީމުން ބުނީ އެ ޕާޓީން މިރޭ އޭދަފުށީގައި ބާއްވާ ޚާއްސަ ޖަލްސާގައި ރައީސް މައުމޫން ބައިވެރިވެރިވެ ވަޑައިގަންނަވާނެ ކަމަށެވެ.\nމިއީ މައުމޫންގެ ވެރިކަން ބަދަލުވިފަހުން އޭދަފުއްޓަށް ވަޑައިގަންނަވާ ދެވަނަ ފަހަރެވެ. މިދިޔަ މަހުވެސް ތިން ފަހަރެއްގެ މަތިން މައުމޫން އޭދަފުއްޓަށް ވަޑައިގެންނެވުމަށް ވަނީ މަސައްކަތްޕުޅު ކުރައްވާފައެވެ. ނަމަވެސް އެކި ސަބަބުތަކާހުރެ އެ ދަތުރުފުޅުތައްވަނީ ކެންސަލުކުރައްވާފައެވެ. އެންމެފަހުން މައުމޫން އޭދަފުއްޓަށް ވަޑައިގެންނެވީ މިދިޔަ އަހަރުގެ ޖެނުއަރީ މަހުތެރޭގަ އެވެ.


Dho?! Mi photogai madhee Mariyam Nisha aai Jamsheedha\nބަތަލާ ނިއުމާ މުހައްމަދުގެ ރިހިޔޫބީލް ފާހަގަކުރަން ބޭއްވި ހަފުލާ އެންމެފަހުން މިވީ ދިވެހި ސިނާމާގެ ވަރަށް ތާރީހީ ރެއަކަށެވެ. ފިލްމީ އުދަރެހުގައި އެހާރާއި މިހާރު އެންމެ ގަދައަށް ވިދާލި ގިނަ ތަރިންތަކެއް އަހަރުތަކެއް ފަހު އެއްތަނަކުން ފެނިއްޖެ އެވެ. ހާއްސަކޮށް، ކުރީގެ މަޝްހޫރު އަންހެން ތަރިންނެވެ.\nކުރީގެ ތަރިންގެ ތެރެއިން އާރިފާ އިބްރާހިމް، އައިމިނަތު ވަހީދާ، ވަލީދާ ވަލީދު އަދި އައިޝަތު ޝިރާނީ އެވެ. އަދި މިހާރުގެ ތަރިންގެ ތެރެއިން ނިއުމާ، ޝީލާ ނަޖީބް އަދި އައިޝަތު ރިޝްމީ އެވެ. މި ހުރިހާ ތަރިން އެކުގައި ނަގާފައިވާ ފޮޓޯއަކަށް ވަނީ ސަމާލުކަން ލިބިފަ އެވެ.\nކުރީގެ ތަރިންގެ ތެރެއިން މަރިޔަމް ނިޝާ އާއި ޖަމްޝީދާ މުހައްމަދު ހުރި ނަމަ، މި ފޮޓޯ އަދި ވަރަށް ފުރިހަމަ ވާނެ އެވެ.\nShiraanee adhives haassa, Mifaharu maa haassa\nމި ފޮޓޯ އިންސްޓަގްރާމްގައި ޕޯސްޓުކުރުމަށް ފަހު ރިޝްމީ ބުނީ މި ލެޖެންޑަރީ ތަރިންނާއެކު ފޮޓޯއަކަށް ހުއްޓިލަން ފުރުސަތު ލިބުމަކީ އޭނާ އަށް ލިބުނު ވަރަށް ބޮޑު ޝަރަފެއް ކަމަށެވެ. އަދި ވަކިވަކިން ކޮންމެ ތަރިއަކަށް ރިޝްމީ ވަނީ ހާއްސަ މެސެޖެއް ވެސް ދީފަ އެވެ.\nވަލީދާ ސިފަކުރީ ދިވެހި ސިނަމާގެ "ޑާންސިން ޑީވާ" ގެ ގޮތުގަ އެވެ. ރިޝްމީ ބުނީ ނެށުމުގައި އޭނާގެ އެންމެ ބޮޑު އިންސްޕިރޭޝަނަކީ ވަލީދާ ކަމަށެވެ. އަދި އޭނާ ކުޑައިރު ވެސް ވަލީދާގެ ލަވަތަކަށް ނެށި ކަމަށެވެ.\n"ޝިރާނީ އަކީ އަހަރެންގެ އަބަދު ވެސް އެންމެ ފޭވަރިޓް. އެންމެ ނެޗުރަލް އެކްޓިންއެއް ދައްކާ އަދި ފިލްމީ ދާއިރާގައި އެންމެ ކާމިޔާބު އެއް އެކްޓްރެސް،" ރިޝްމީ ބުންޏެވެ.\nރިޝްމީ ބުނީ އޭނާގެ އެންމެ ބޮޑު އިންސްޕިރޭޝަނަކީ އޭނާގެ މަންމަ އައިންތު ކަމަށެވެ. އަދި އާރިފާ އަކީ އެ މީހަކާ ނުލާ ދިވެހި ފިލްމީ ދާއިރާ މިހާ ހިސާބަށް ނާންނާނެ ތަރިއެއް ކަމަށެވެ.\nJamsheedha furan dhamun dhin kudakuda interview eh\n"އަހަރެން ދެކޭ ގޮތުގައި މިހާރު ދިވެހި ފިލްމީ ދާއިރާގައި އެންމެ ތަފާތު ރޯލުތައް ކުޅެވޭ އެކްޓްރެސްއަކީ ޝީލާ. ކޮންމެ ރޯލެއް ވެސް ވަރަށް މޮޅަށް އޭނާ ކުޅޭ،" ރިޝްމީ އަކީ އެންމެ ކުރިންސުރެ ވެސް ޝީލާގެ ބޮޑު ފޭނެއް ކަމަށް ބުންޏެވެ.\nއޭނާ ދެކޭގޮތުގައި މިހާރު ދިވެހި ފިލްމީ ދާއިރާގެ ރާނީ އަކީ ނިއުމާ އެވެ. އަދި ނިއުމާ އަކީ ހުރިހާ ގޮތަކުން ވެސް "ބެސްޓް" ކަމަށް ރިޝްމީގެ ޕޯސްޓުގައި ލިޔެފައި އޮތެވެ.\nދިވެހި ފިލްމް އިންޑަސްޓްރީ ނިއުމާ މުހައްމަދު އައިޝަތު ރިޝްމީ އައިޝަތު ޝިރާނީ


REPORT: Ethere hulhuvaaigen hafthaa eh, Adhi vaanuvaagai!\nއެތެރެ ހުޅުވައިގެން ހަފުތާއެއް: އަދި ވާނުވާގައި!\nބާޒާރު މަތީގައި މުވައްޒެއް ފިޔާ ބަސްތާއަކުން ފިޔާ ސާފު ކުރަނީ: ހުޅުވާލި ނަމަވެސް މާ ބޮޑު ބަދަލެއް އަދި ނާދޭ -- ފޮޓޯ: އަވަސް\n"ދިގުބަންދު" ފަހުން ރާއްޖޭގެ މައި ދޮރާށި އަދި ހުޅުވައެއް ނުލަ އެވެ. ނަމަވެސް ސަރުކާރުން ވަނީ ކޮވިޑް-19 ގެ ބަލި ކޮންޓްރޯލް ކުރަން ދެ މަހަށް ދިގު ދެމިގެން ދިޔަ ދިގު ބަންދަށް ފަހު، މި މަހުގެ އެއްވަނަ ދުވަހުން ފެށިގެން އެތެރޭގެ އިގްތިސޯދު ހަރަކާތްތެެރި ކުރުވައި ބަންދުކޮށްފައި ހުރި ވިޔަފާރިތަކުގެ ދޮރުތައް ހުޅުވާލާފަ އެވެ. ހޮޓާ / ރެސްޓޯރެންޓް އަދި ކެފޭތަކުގައި ކާން ދޭން ފެށުމާއެކު މިހާރު އެތަންތަނަށް ގޮސް ތިބެ ކެވެ އެވެ. ސެލޫންތަކާއި މި ނޫން ވެސް ކުދި އަދި މެދުފަންތީގެ ވިޔަފާރީތަކުން ވެސް ހިނގައި ގަނެވޭތޯ މަސައްކަތް ފަށައިފި އެވެ. މި ހުޅުވާލުމާއެކު މިއަދަށް މިއީ ހަފުތާ އެކެވެ. ހަތް ދުވަސް ވެގެން ދިޔައިރު ވެސް ވިޔަފާރިތަކަށް މާ ބޮޑު އެނގުމެއް ނުވެ އެވެ.\n"ހުޅުވުނަސް އަދި މިވާން އުޅޭ ގޮތެއް ހަމަ ނޭނގޭ. އަދި ވިޔަފާރި ޕިކެއް ނުކުރޭ. އެކަމަކު މިއީ އުންމީދެއް. މި އުންމީދު ކުރަނީ ރަނގަޅުވާނެ ކަމަށް،" ރައިވެެރިބޭ ކޮއްތުވެނީގައި ހިންގާ ރެސްޓޯރެންޓެއްގެ ވެރިއަކު ވިދާޅުވި އެވެ.\nރާއްޖޭގެ އެތެރެ ހުޅުވިއިރު، މި ދިޔަ ދުވަސްތަކުގައި ކޮވިޑް-19 އިގެ ސަބަބުން އާންމު ވިޔަފާރި ތަކަށް ބޮޑެތި ގެއްލުން ތަކެއް ވަނީ ލިބިގެން ގޮސްފަ އެވެ. ސަރުކާރުން އިކޮނޮމިކް ރިލީފެއް ދިން ނަމަވެސް އެހީގެ ސްޕީޑު ލަސްވުމުގެ ސަބަބުން ވިޔަފާރިތަކާ ހަމައަށް ރިލީފު އައިރު ވާނެ އެއްޗެއްވެ އޮތީވެ ނިމިފަ އެވެ.\nއެތެރެ ހުޅުވާލައި ހަފުތާއެއްވީއިރު ލިބުނު ގެއްލުމުގެ ކުޑަ ތަސްވީރެއް ފެންނަނީ މޯލްޑިވްސް ނޭޝަނަލް ޔުނިވާސިޓީ (އެމްއެންޔޫ) އާއި ހެލްތު ޕްރޮޓެކްޝަން އެޖެންސީ (އެޗްޕީއޭ) ގުޅިގެން ހަދާފައިވާ ދިރާސާ އިންނެވެ.\nއެ ދިރާސާގައިވާ ގޮތުންނަމަ ލޮކްޑައުންގެ ސަބަބުން އަމިއްލަ ވިޔަފާރިތަކަށް ވަނީ ވަރަށް ބޮޑެތި ގެއްލުންތައް ވެފަ އެވެ. ސާވޭގައި ބައިވެރިވި ކޮންމެ 10 ވިޔަފާރިއެއްގެ ތެރެއިން ހަތަރު ވިޔަފާރިއެއްގެ މުޅި އާމްދަނީ ވަނީ ހުއްޓިފަ އެވެ. އަދި ކޮންމެ 10 ވިޔަފާރި އަކުން ފަސް ވިޔަފާރިއެއް ބޮޑު ގެއްލުމަކާ ކުރިމަތިލާފައިވެ އެެވެ.\nކަންމަތީ ފިހާރައެއް ހިންގާ އަހުމަދު ނަޒީމް ބުނި ގޮތުގައި ލޮކްޑައުންގެ ތެރޭގައި ވިޔަފާރި މަތިވި ނަމަވެސް މިހާރު ވިޔަފާރި ވެއްޓިއްޖެ އެވެ.\n"މިހާރު ވަރަށް ދަށް. ހަމައަކަށް އެޅުނީމަ މި އެނގެނީ ހަގީގީ ހާލަތު. އާއްމުން ތިބި ގޮތް، ވަރަށް ހާލުގައި މިތިބީ،" ނަޒީމް ބުންޏެވެ.\nމި ގެއްލުންތަކާއެކު އެތެރޭގެ އިކޮނޮމީ ހުޅުވުމާލުން ކޮންމެ ވެސް ވަރެއްގެ އުންމީދުތަކެއް ކުރެވޭނެ އެވެ. ނަމަވެސް ހަގީގީ ފޮނިކަން ލިބޭނީ ޓޫރިޒަމް ހުޅުވި ޓޫރިސްޓުން އައިސްގެނެވެ. އެހެން ނޫނީ އިތުރު މައްސަލަތައް ކުރިމަތި ވާނެ އެވެ. މި ބަދަލު އައިސް، އާއްމުންގެ އަތްމަތި ތަނަވަސް ވެގެން ނޫނީ އިގްތިސޯދީ ޗެއިންގައި ފައިސާ ދައުރު ވާން ފެށުން ވަރަށް ލަސް ވާނެ އެވެ. މިހާރުގެ ހާލަތަކީ އެއެއް ނޫނެވެ. އާއްމުންގެ ގިނަ ބަޔަކު މި ވަގުތު ތިބީ ވަޒީފާ ގެއްލިފަ އެވެ.\nއެމްއެންޔޫގެ ދިރާސާ އިން ދެއްކި ގޮތުގައި ރާއްޖޭގެ ކޮންމެ 10 މީހެއްގެ ތެރެއިން އެކެއްގެ ވަޒީފާ މިދިޔަ މަހު ވާނީ ގެއްލިފަ އެވެ. ކޮންމެ 10 މީހެއްގެ ތެރެއިން ތިން މީހުންގެ މުސާރަ ވަނީ ކުޑަވެފަ އެވެ. މި މައްސަލަ ވަރަށް ބޮޑު ވާނެ އެެވެ. އާއްމު މީހާގެ އަތްމަތި ދަތިވުމުގެ ސަަބަބުން ކުރިއަށް އޮތް ދުވަސްތަކުގައި ކެފޭ ތަކާއި ރެސްޓޯރެންޓްތަކުގެ ވިޔަފާރިއަށް ވެސް އަސަރު ކުރުމުގެ ފުރުސަތު އެބައޮތެވެ. ސިނާއަތެއްގެ ގޮތުން ބަލާނަމަ މިއީ ރާއްޖޭގެ ތިން ވަނައަށް އެންމެ ބޮޑު އެއް ދާއިރާ އެވެ.\nހާބަރު ޖެޓީގައި ދޯންޏަށް އަރުވަން ގެންދިޔަ މުދާތަކެއް ވޭނެއްގައި ބަހައްޓާފައި -- ފޮޓޯ: އަވަސް\nރެސްޓޯރެެންޓް އެސޯސިއޭޝަންގެ ރައީސް އިބްރާހިމް އާމިރު (ސަލްސާ އާމިރު) ވިދާޅުވި ގޮތުގައި އެތެރޭގެ އިކޮނޮމީ ހުޅުވުމަކީ އުންމީދެއް ނަމަވެސް އަދި އެކަން ރަނގަޅުވާން ވަގުތު ނަގާނެ އެވެ.\n"މިހާރު ދެން މިދަނީ ކުރިއަށް. އެކަމަކު އަދި ރަނގަޅުވާކަށް ނުފަށާ. އެކަމަކު މިއީ އުންމީދެއް،" އާމިރު ވިދާޅުވި އެވެ.\nއާއްމު ހާލަތުގައި ކެއިންބުއިމުގެ ތަންތަން ހުޅުވާލިއިރު ލޮކްޑައުންގައި ބާއްވައި ކުރަން ޖެހުނު ހަރަދުތަކުގެ ސަބަބުން ގިނަ ތަންތަން ވަނީ "ބަނގުރޫޓު" ވެފަ އެވެ. އަދި ބަންދު ވެސް ކޮށްފަ އެވެ. ބައެއް ތަންތަން ވަނީ ދޫކޮށްލާ ހިސާބަށް ގޮސްފަ އެވެ. ހާއްސަކޮށް ކުލި ދެއްކުން ފަދަ މާލީ ބުރަ ލިބޭ އެތައް ކަމެއްގެ ސަބަބުން މި ވިޔަފާރި ވަނީ ހަލާކުވާން ކައިރިވެފަ އެވެ. މިއަށް އިތުރު ވޭނެއް ކުރިމަތިވެފައި ވަނީ ލޮކްޑައުންގައި މަތިވި އަގުތައް އަދިވެސް ތިރިވެފައި ނުވާތީ އެވެ. ނުވަތަ އަދިވެސް އަގުތައް މަތިވަމުން ދާތީ އެވެ.\n"އެއާ ފްރައިޓްކޮށް މުދާ ގެނައިއިރު މަތިވި އަގުތައް އަދި ވެސް ހުރީ އެގޮތުގައި، ހަމަ ބޮޑުކޮށް. ބާޒާރުން ގިނަ އެއްޗިހި އެއްގޮތަކަށް ވެސް ނުލިބޭ. އަގު ބޮޑުވުމަކީ ހުޅުވި ނަމަވެސް ގެއްލުން އިތުރު ވާނެ ކަމެއް،" ރެސްޓޯރެންޓެއްގެ ވެރިއަކު ވިދާޅުވި އެވެ.\nހާބަރު ފުޑްކޯޓް: އެންމެ ގެއްލުން ވަނީ ކެއިން ބުއިމުގެ ހިދުމަތް ދޭ ތަންތަނަށް -- ފޮޓޯ: އަވަސް\nރާއްޖެއަށް މުދާ އެތެރެކުރާ މަޝްހޫރު އެއް ވިޔަފާރިވެރިޔަކު ވިދާޅުވި ގޮތުގައި އެތެރެ ހުޅުވާލިއަސް ހަގީގީ ހުޅުވުމަކަށް ވާނީ ޓޫރިސްޓުން އަންނަ ފެށުމުންނެވެ.\n"އެތެރޭގެ އިކޮނޮމީ ހުޅުވިޔަސް މާބޮޑު ވަރެއް ނުވާނެ. މީގެން ހަގީގީ ހުޅުވުމަކަށް ވާނީ 15 އިގެ ފަހުން ބޯޑަރު ހުޅުވުމުން. އޭރުން ފައިދާ ކުރަން ފަށާނީ. ޑޮލަރު ލިބެން ފަށާ ހިސާބުން ދެން، ހަގީގީ ހުޅުވުމަކަށް ވާނީ. އެހެން ނޫނީ މާބޮޑު ވަރެއް ނުވާނެ،" އޭނާ ވިދާޅުވި އެވެ. ނަން ޝާއިއު ކުރާކަށް އޭނާ ބޭނުމެއް ނުވި އެވެ.\nއާއްމު ހާލަތުގައި ވިޔަފާރިތައް ހުޅުވިތާ މިއަދަށް ހަފުތާއެއްވީ އެވެ. އެކަމަކު އަދި ވިޔަފާރިތަކަށް މާ ބޮޑުވަރެއް ކުރެވޭ ގޮތެއް ނުވެ އެވެ. ވިޔަފާރިއާއި އިގްތިސޯދަށް މީގެ އަސަރު ފެންނަން ފަށާނީ ތަޖުރިބާކާރުންގެ ނަޒަރުގައި އިގްތިސޯދުގެ މައި ދޮރާށި ހުޅުވާލައިގެނެވެ.\nދައުލަތުގެ އާމްދަނީ އިގްތިސޯދު ކޮވިޑް-19 + ދިވެހި ރާއްޖެ އަލުން ހުޅުވާލުން އެކޮންމިކް ރިލީފް ޕެކެޖް


Bong bois Athun VK Ah Undhagoo Molheh - Vaguthu\nބޮންގް ބޮއިސް އަތުން ވީކޭއަށް އުނދަގޫ މޮޅެއް\nބޮންގް ބޮއިސްއާއި ވީކޭ ބައްދަލުކުރި މެޗުގެ ތެރެއިން\nމަޅި މޯލްޑިވްސް އިން އިންތިޒާމުކޮށްގެން ކުޑަހެންވޭރާއި މަސްއޮޑި ސްޕޯޓްސް ކުލަބުގެ އެހީއާއެކު ކުރިޔަށްދާ "ޑުޕަ ފިފްޓީން" މަޅި ފުޓްސަލް ޗެލެންޖުގައި ބޮންގް ބޯއިސް 3-2 އިން ބަލިކޮށް ވީކޭ އިން ފެށުން ރަނގަޅުކޮށްފިއެވެ.\nމެޗުގައި ފުރަތަމަ ހާފުގައި ވީކޭ އިން މޮޅު ކުޅުމެއް ދައްކާފައިވެއެވެ. މި މެޗުގައި ވީކޭ ޓީމަށް ކުޅެމުން އަންނަ ފުޓްސަލްގެ މަގްބޫލު ދެ ކުޅުންތެރިން ކަމަށްވާ އަލީ ހާފިޒް (ހާއްޕެ) އާއި އަބްދުﷲ ޝާފިއު (ޝާއްޕެ) ގެ ކޮމްބިނޭޝަން ކުޅުން ފާހަގަވެގެންދިޔަ އެވެ.\nމި ހާފުގައި ހާއްޕެގެ ދެ ގޯލު ފެނިގެންދިޔަ އެވެ. މި ހާފުގެ ފަހުކޮޅު ބޮންގް ބޯއިސްގެ ކުޅުން ރަނގަޅުކޮށް އެއް ގޯލު ޖެހިއެވެ. މި ގޯލު އެ ޓީމަށް ކާމިޔާބުކޮށްދިނީ މުހައްމަދު ރިލްވާން އެވެ .ފުރަތަމަ ހާފު ނިމުނީ 2-1 އިން ވީކޭ ކުރީގައި އޮވެގެންނެވެ.\nބޮންގް ބޮއިސް އާޢި ވީކޭ ބައްދަލުކުރި މެޗުގެ ތެރެއިން\nމެޗުގެ ދެވަނަ ހާފުގައި ބޮންގް ބޯއިސް އިން ވަރަށް ބޮޑުތަން ކުޅުން ރަނގަޅުކުރިތަން ފެނިގެންްދިޔަ އެވެ. މި ހާފުގައި ބޮންގް ބޯއިސްއަށް ލަނޑު ޖަހައިދިނީ ހުސެއިން ހައްމާދު އެވެ. މި ހާފުގައި ވީކޭ ޓީމަށް ލަނޑު ޖަހައިދިނީ ސާމިން މުހައްމަދު ނަސީރެވެ.\nމެޗުގެ މޮޅު ކުޅުންތެރިއަކަށް ހޮވިފައިވަނީ ވީކޭ ސްޕޯޓްސް ކުލަބުގެ ޖާރޒީ ނަންބަރު9އަލީ ހާފިޒް (ހާއްޕެ) އެވެ. އޭނާއަށް އިނާމު ހަވާލުކޮށްދެއްވީ މެޗުގެ ޝަރަފްވެރި މެހެމާނު މެރިލައިން މޯލްޑިވްސް ގެ ފަރާތުން އަލީ ދާއިމް އެވެ.\nޖެނުއަރީ 22, 2021 09:23\nމި މުބާރަތް " ވަޅި " ހެރުމަކުން ނިންމާ ނުލައިފި ނަމަ ކިތައްމެހާވެސް ރަނގަޅު!


Ras Online - ޕްރިންސް ހެރީ އަދި މޭގަން މާކްލް އަނެއްކާވެސް މުޅި ދުނިޔެ ހައިރާންކޮށްލައިފި\nޕްރިންސް ހެރީ އަދި މޭގަން މާކްލް އަނެއްކާވެސް މުޅި ދުނިޔެ ހައިރާންކޮށްލައިފި\nޕްރިންސް ހެރީ އަދި މޭގަން މާކްލް.\nއިނގިރޭސިވިލާތުގެ ރޯޔަލް ފެމެލީ އާއި ގުޅުން ހުރި ހައިރާން ކުރުވަނިވި ހަބަރުތަކެއް މިފަހަކަށް އައިސް ލިބެމުންދާއިރު މިފަހަރުވެސް މި ލިބުނީ އިނގިރޭސިވިލާތުގެ ރޯޔަލް ފެމެލީ އަށް ނިސްބަތްވާ ޕްރިންސް ހެރީ އަދި އަނބިކަނބަލުން، މޭގަން މާކްލްގެ ހައިރާން ކުރުވަނިވި ހަބަރެކެވެ.\nމިފަހަރު ހެރީ އަދި މޭގަން މާކްލް މުޅި ދުނިޔެ ހައިރާން ކޮށްލީ، ހެރީ އަދި މޭގަންއަށް ނިސްބަތްވާ މީސްމީޑިޔާގެ އެކައުންޓް ބޭނުންކުރުން ހުއްޓާލުމަށް ނިންމުމާއެކުއެވެ.\nހެރީ އަދި މޭގަންއަށް ނިސްބަތްވާ މީސްމީޑިޔާ އެކައުންޓް ބޭނުންކުރުން ހުއްޓާލުމަށް ނިންމާފައިވަނީ، މީސްމީޑިޔާގެ އެކައުންޓްތައް މެދުވެރިކޮށް އާންމުންގެ ފަރާތުން ލިބެމުންދިޔަ ނުރުހުމާއި ހިތްހަމަނުޖެހުމާ ހެދިއެވެ. ގިނަބައެއްގެ ނުރުހުން ހެރީ އަދި މޭގަންއަށް ލިބެމުން ދިޔައީ މިދިޔަ އަހަރު، އިނގިރޭސިވިލާތުގެ ރޯޔަލް ފެމެލީ އާއި ގުޅުން ކަނޑައިލައި، އިނގިރޭސިވިލާތް ދޫކޮށް އެމެރިކާއަށް ދިރިއުޅުން ބަދަލުވުމާއެކުއެވެ.\nމީގެ އިތުރުން ހެރީ އަދި މޭގަންއަށް ނިސްބަތްވާ ރޯޔަލް އިންސްޓަގްރާމުން އެންމެ ފަހުން ފޮޓޯއެއް ހިއްސާކޮށްފައިވެސް ވަނީ މިދިޔަ އަހަރު މަރޗް މަހުއެވެ. ހެރީ އަދި މޭގަން އިނގިރޭސިވިލާތުގެ ރޯޔަލް ފެމެލީ އާއި ގުޅުން ކަނޑައިލައި، އިނގިރޭސިވިލާތް ދޫކޮށް އެމެރިކާއަށް ދިރިއުޅުން ބަދަލުކޮށްފައިވަނީ މިދިޔަ އަހަރުއެވެ. މިއާއެކު 'ރޯޔަލް' މިނަންވެސް ބޭނުން ނުކުރުމަށް ހެރީ އަދި މޭގަން ނިންމައިފައިވާކަމަށްވެއެވެ.\nރޯޔަލް ފެމެލީ އާއި ގުޅުން ކަނޑައިލުމަށް ނިންމުމާއެކު ގިނަބައެއްގެ ނަފުރަތާއި ބޭއަދަބީ ބަސްތަކުންނާއި، ދޮގު ތުހުމަތުތަކާހެދި ނުތަނަވަސްކަން އިތުރުވެ ނަފްސާނީ ގޮތުން އަސަރުކުރަމުން ދިޔަ ކަމަށް މޭގަން ވަނީ އިންޓަރވިއުއެއްގައި ވާހަކަ ދައްކަމުން ހާމަކޮށްފައެވެ.\nހެރީ އަދި މޭގަން އިނގިރޭސިވިލާތުގެ ރޯޔަލް ފެމެލީ އާއި ގުޅުން ކަނޑައިލައިފައިވަނީ އަމިއްލަ މިނިވަންކަމާއެކު ދިރިއުޅުމަށެވެ.


Beynunvanee Keitherikamaaeku Gadhafadha Azmekeve. | Thiladhun\nބޭނުންވަނީ ކެތްތެރިކަމާއެކު ގަދަފަދަ އަޒްމެކެވެ.\n. އޮކްޓޯބަރ 26, 2019\nއަޅުގަނޑުމެންނަށް މިދުނިޔެމަތީގައި ލިބޭނެ އެންމެ ބޮޑު ނިޢުމަތަކީ އިސްލާމްކަމުގެ ނިޢުމަތެވެ. ތިމާމެންނީ ﷲ އެއްކައުވަންތަކުރާ، އެކަލާނގެ ފޮނުއްވި ނަބިއްޔާ ތެދުކުރާ، ބާއްވައިލެއްވި ފޮތާއި، ޣައިބުގެ އެންމެހާ ޚަބަރުތަކަށް އީމާންވާ ބައެއް ކަމުގެ ހެޔޮ ނަސީބު ލިބިގެން ދިއުމެވެ. މި މަތިވެރި ނަސީބު ލިބިއްޖެ މީހަކަށް ހުރީ އުފާވެރިކަމެވެ. އަދި އާޚިރަތުގައި ހުރީ މަތިވެރިވެގެންވާ ސުވަރުގެތަކެވެ. އެހެން ނުވާންވީ ކީއްވެތޯއެވެ! އެހެނީ އިސްލާމްދީނަކީ ޙައްޤު ދީނެވެ. އަދި އެ ދީނަކީ ޤިޔާމަތާ ޖެހެންދެން ﷲ ތަޢާލާ ރުހިވޮޑިގަންނަވާ ދީނެވެ. ދީނެއްގެ ގޮތުގައި އިސްލާމް ދީން ނޫން ދީނެއް އެދޭ މީހާ އާޚިރަތުގައި ވާނީ ގެއްލެނިވެގެންވާ މީހުންގެ ތެރެއިންނެވެ.\nﷲ ސުބްހާނަހޫވަތަޢާލާގެ ތަނަވަސް ރަޙްމަތުން، އަޅުގަނޑުމެންގެ މި ކުޑަކުޑަ ރާއްޖެއަށްވަނީ މީގެ އަށްސަތޭކަ އަހަރު ކުރިން އިސްލާމްކަމުގެ ނިޢުމަތް ލިބިގެން ގޮސްފައެވެ. ދުނިޔޭގެ އިސްލާމްކަމުގެ ނިޢުމަތް ނުލިބި ތިބި އެތައް އެތައް މިލިއަން މީހުންގެ ތެރެއިން، އަޅުގަނޑުމެންނަށް މި މަތިވެރި ނިޢުމަތް ދެއްވިކަމުގެ މައްޗަށް އަޅުގަނޑުމެން ތާ އަބަދު ޝުކުރުކުރަންޖެހެއެވެ. އެހެނީ މިކަމުން އެނގެނީ އަޅުގަނޑުމެންނާއިމެދު އެކަލާނގެ ރަޙްމަތުގެ ބޮޑުކަމެވެ.\nކަން މިހެންއޮތްއިރު މި ބޮޑު ނިޢުމަތަށް ރައްކާތެރިވުމަކި އަޅުގަނޑުމެންގެ މައްޗަށް އޮތް އައިނިއްޔަ ފަރްޟެކެވެ. މި ދީނުގައި ހިފަހައްޓާ، މި ދީންމަތީގައި ސާބިތުވެ، މި ދީން ދިފާޢު ކުރުމަށްޓަކައި އަތުކުރި އޮޅާލައި މަސައްކަތް ކުރުމަކީ ކަނޑައެޅިގެން ކޮންމެ ފަރުދެއްގެ މައްޗަށް އޮތް ވާޖިބެކެވެ.\nމީގެ ކުރީގައި އެބޭކަލުންގެ ޖާނާއި މާލުން އިސްލާމްދީނަށްޓަކައި ޤުރުބާންވެވަޑައިގެންނެވި ޞާލިޙު ބޭބޭކަލުންގެ ވާހަކައިން ޛިކްރާއާކޮށް ޢިބްރަތް ލިބިގަންނަމާތޯއެވެ! ބިލާލުގެފާނުންގެ ވާހަކަ އަޑުއައްސަވާށެވެ! އެކަލޭގެފާނަކީ މައްކާގައި އުޅުނު ޒުވާން އަޅުކުއްޖެކެވެ. އެކަލޭގެފާނަކީ މާތް ނަބިއްޔާ ސ.އ.ވ ދީނީ ދަޢުވަތައިގެން ވަޑައިގަތުމާއިއެކު، އެންމެ ކުރިން އިސްލާމްވެވަޑައިގަތް ބޭކަލުންގެ ތެރެއިން އެއް ބޭކަލެވެ. ބިރާއި، ވޭނާއި، ކެކުޅުންތަކާއި އެކުވެސް ދީންމަތީ ސާބިތުވެވަޑައިގެންނެވި ވަރުގަދަ ޝަޙްސިއްޔަތެކެވެ. އެކަލޭގެފާނު އިސްލާމްވެވަޑައިގަތުމުން އެކަލޭގެފާނުގެ ކަރާއި ދެފައިންޕުޅުގައި ވާޖަހައި، މައްކާގެ ކުޑަކުދިންނާއި، މޮޔައިން ލައްވައި މައްކާގެ ހިލަބިމުގެ މަގުތަކުގައި ދެމުނެވެ. ހަންގަނޑު ނޮޅުނެވެ. ލޭ އޮހޮރިގެން ދިޔައެވެ. ނަމަވެސް ދީންމަތީގައި ސާބިތުވެވަޑައިގެން ހުންނެވިއެވެ. އެންމެ ހޫނުގަދަ ދުވަސްވަރު، އެކަލޭގެފާނުންގެ ޤަމީސްކޮޅު ބާލައި، ބޮޑެތި ހިލަތައް ގެނެސް އެކަލޭގެފާނުންގެ މޭފުޅުގެ މައްޗަށް އަރުވައި އިސްލާމްދީން ދޫކޮށްލުމަށް ތަކުރާރުކޮށް މަޖުބޫރުކުރަމުން ދިޔައެވެ. ހަށިކޮޅަށް ލިބިގެންދިޔަ ވޭނާއި، ކެކުޅުމާއި އެކުވެސް އީމާންކަމަށް ގުޑުމެއް ނާދެއެވެ. މި ހުރިހާ އަނިޔާއެއް އެކަލޭގެފާނަށް ދެވުނީ އެކަލޭގެފާނު ކޮންކުށެއް ކުރައްވައިގެންތޯއެވެ! ޝައްކެއްނެތެވެ. އެއީ އެކަލޭގެފާނު އިސްލާމްދީން ޤަބޫލުފުޅުކުރެއްވުމެވެ. އެދީން މަތީގައި ސާބިތުވެ ހުންނެވުމެވެ.\nމި އުންމަތުގައި ޝަހީދު ކޮށްލެވުނު އެންމެ ފުރަތަމަ ކަމަނާއަކީ ސުމައްޔާ ރަޟިޔަﷲ އަންހާ އެވެ. އެކަމަނާގެ ކުށަކީ ކޮބައިތޯއެވެ؟ ކުށަކީ ކުޑަކުޑަ ނިކަމެތި ފަޤީރު އާއިލާއެއް ކަމުގައިވާ، އެކަމަނާއާއި އެކަމަނާގެ ފިރިކަލުން ޔާސިރު އާއި ދަރިކަލުން ޢަންމާރު ބުނު ޔާސިރު އިސްލާމް ދީން ޤަބޫލުކުރެއްވުމެވެ. ކިތަންމެ ނިކަމެތި ޢާއިލާއެއް ނަމަވެސް އެއީ އީމާންކަމުގެ ފުރިހަމަ ނޫރުން އުޖާލާ ވެފައިވާ ޢާއިލާއެކެވެ. އިސްލާމްދީން ދޫކުރެއްވުމަށް އެކަމަނާއަށް މަޖުބޫރުކުރުމަށްޓަކައި އެކި ވައްތަރުގެ ޢަޛާބު ދައްކައި އެކި ބާވަތުގެ ޖިސްމާކީ އަނިޔާ ކުރިއެވެ. ނަބިއްޔާ ސ.އ.ވ އަށް މިމަންޒަރު ފެނިވަޑައިގަތް ކަމުގައި ވީނަމަވެސް ކާފަރުންގެ އެ ނުބައި ޢަމަލު ހުއްޓުވާނޭ ބާރެއް އެއިރު އެކަލޭގެފާނުންގެ އަތްޕުޅުގައި ނުވެއެވެ. އެކަލޭގެފާނު ހިތާމަ ކުރައްވާ ޙާލު އެ ކުޑަކުޑަ ޢާއިލާއަށް ހިތްވަރު ދެއްވާ ޙަދީޘްފުޅު ކުރެއްވިއެވެ. “އޭ ޔާސިރުގެ ޢާއިލާއެވެ! ތިޔަބައިމީހުންނަށް ކެއްތެރިކަން ހުއްޓެވެ! ފަހެ ހަމަކަށަވަރުން ތިޔަބައިމީހުންނަށް ވަޢުދު ކުރެއްވިގެންވާ ތަނަކީ ސުވަރުގެއެވެ.” މި މަތިވެރި ޚަބަރާއިއެކު އެބޭކަލުންގެ ޢަޒުމް ދެގުނައަށް އިތުރުވިއެވެ. މިކަމާހެދި ކާފަރުން ގޮތްހުސްވެ މިއުއްމަތުގެ ފިރްޢައުނު، ނުބައިވެގެންވާ އަބޫޖަހުލަށް ކެތްނުވެގެން އައިސް އެކަމަނާގެ ހަށިކޮޅަށް ލޮންސިއެއް ހަރައި އެކަމަނާގެ ޠާހިރު ފުރާނަފުޅު ހަށިކޮޅާ ވަކިކޮށްލިއެވެ. އެކަމަނާ ޝަހީދުވެގެން ދިޔައީއެވެ. ކޮންފަދަ ޤުރްބާނީއެއް ތޯއެވެ! ކޮންފަދަ ޢަޒުމަކާއި ހިތްވަރެއްތޯއެވެ! ދެރަ ނިކަމެތި ޢާއިލާއަކަށް ނިސްބަތްވީމަނަވެސް މި ޙާދިޘާއަށްފަހު މިއަދާ ހަމައަށްވެސް މީސްތަކުންގެ ދޫތަކުން އެކަމަނާގެ ވާހަކަ ދައްކައި ތަޢުރީފުގެ ބަސްތައް އެދަނީ އޮހެމުންނެވެ. އެކަމަނާގެ ޒިކްރާ އާކުރަމުންނެވެ.\nމިއީ އަޅުގަނޑުމެންގެ ކުރިން ވަޑައިގެންނެވި ބައެއް ޞާލިހުން މި ލޮބުވެތި ދީންމަތިގައި ސާބިތުވުމަށްޓަކައި ތަހައްމަލު ކުރައްވާފައިވާ ވޭނެވެ. ކުރިމަތިވެ ވަޑައިގެންނެވި މުސީބާތްތަކެވެ. އުފުއްލެއްވި ބުރައާއި މަސްއޫލިއްޔަތެވެ. މުސްލިމުން އެއިރު ނަމާދު ކުރަންޖެހެނީ ފުރާނަ އަތްމައްޗަށް ލައިގެންނެވެ. ޤުރުއާން ކިޔަވަންޖެހުނީ ސިއްރިއްޔާތުގައެވެ. ދީނީ ވާހަކައެއް ދެއްކެނީ އެތައް ބިރުވެރިކަމެއްގެ ތެރޭގައެވެ. މިއަދު އެހެންތޯއެވެ؟. ހާލަތު ބަދަލުވެއްޖެއެވެ. މިއަދު އަމާންކަން ޤާއިމްވެއްޖެއެވެ. މިސްކިތަތައް ހުޅުވިއްޖެއެވެ. މިއަދު އަޅުގަނޑުމެން ޤުރުއާން ކިޔަވައި ނަމާދުކޮށްފާނެތީ އެކަމަށް ހުރަސްއަޅާނެ ބަޔަކު އެބަތިބިތޯއެވެ؟ އަޅުގަނޑުމެން ރޯދަހިފައި ޒަކާތް ދައްކަފާނެތީ އެކަން ހުއްޓުވާނެ ބަޔަކު އެބަ ތިބިތޯއެވެ؟\nﷲ ތަޢާލާގެ ރަޙްމަތުން އަޅުގަނޑުމެންނަށް ސާފު ރީތި މިސްކިތްތަކަކާއި ދުރަށް އަޑުފޮނުވާނޭ ވަސީލަތްތަކާއި އެންމެހައި ލުއިފަސޭހަތަކެއް ތަނަވަސްވެފައިވާއިރު ފަރްޟު ފަސްނަމާދު ގަޑިންގަޑިއަށް ކޮށްލެވެނީ ކިތައް ކިތައް މީހުންނަށްތޯއެވެ؟ ދުވާލަކު އެއްފަހަރު ޤުރުއާން ދެ ފޮޅުވަތް ނުވަތަ ތިން ފޮޅުވަތް ކިޔަވާލެވެނީ ކިތައް މީހުންނަށްތޯއެވެ؟ މި ދީނަށްޓަކައި ޚިދުމަތެއް ކޮށްދެވެނީ ކިތައްކިތައް މީހުންނަށްތޯއެވެ؟ މިއިން ދުވަހަކުވެސް އިސްލާމްދީނުގެ އިރްޝާދުތަކާއި ޙުކުމްތައް އެކުލެވޭ ފޮތެއް ކިޔާލެވުނީ ކިތައް ކިތައް މީހުންނަށްތޯއެވެ؟ ކޮފީ މޭޒުތަކުގައި ދެ ގަޑިއިރު ތިން ގަޑިއިރު ފޫހިކަމެއްނެތި ހޭދަކޮށްލެވޭއިރު ކީރިތި ޤުރުއާނުގެ ތަރުޖަމާ ކިޔާލަން ދެތިން މިނެޓް ހޭދަކޮށްލެވެނީ ކިތައް ކިތައް ޒުވާނުންނަށް ތޯއެވެ؟\nމިއަދު ޓެކްނޮލޮޖީ މިވަނީ ކުރިއަރައިފައެވެ. ސްމާޓް ފޯނުތަކުގެ ޒަރިއްޔާއިންވެސް ކީރިތި ޤުރުއާން ކިޔެވޭނެ ގޮތާއި ޤުރްއާނުގެ ދިވެހި ތަރުޖަމާ ކިޔޭނެ ގޮތް ފަހިވެފައި އެބަހުއްޓެވެ. ނަމަވެސް ގިނަ މީހުންނަށް މިއަދު ވަގުތެއް ނެތެވެ. ދުނިޔަވި ކަންކަމުގައި މަޝްޣޫލުވެގެން އުޅުމުގެ ސަބަބުން ދީނީ ކަންކަމަށް ދެވޭ ސަމާލުކަމާއި އަހުމިއްޔަތު ކުޑަވެއްޖެއެވެ. މިއީ ހިތާމަ ހުރި ކަމެކެވެ.\nނަމަވެސް ދަންނަވަންތޯއެވެ؟ އިސްލާހުވާން ބޭނުންވާ މީހާ މާޔޫސްވާކަށް ނުޖެހެއެވެ. އިސްލާހުވާން ބޭނުންވާ މީހާއަށް މިއަދު މިވަގުތުުން ފެށިގެންވެސް އެ ފުރުސަތު އެބައޮތެވެ. ބޭނުންވަނީ ކެތްތެރިކަމާއެކު ގަދަފަދަ އަޒްމެކެވެ.


ADK in science journal akaai medical app eh tha'aarafkoffi | Mihaaru\nއޭޑީކޭއިން ސައިންސް ޖާނަލްއަކާއި މެޑިކަލް އެޕެއް ތައާރަފްކޮށްފި\nއޭޑީކޭ ހޮސްޕިޓަލުން ސައިންސް ޖާނަލްއަކާއި މެޑިކަލް އެޕްލިކޭޝަނެއް މިއަދު ތައާރަފްކޮށްފި އެވެ.\nއޭޑީކޭ ބާއްވާ ބްރެއިން އެންޑް ސްޕައިން ކޮންފަރެންސް ފަށަން ޕެރަޑައިސް އައިލެންޑް ރިސޯޓްގައި ބޭއްވި ރަސްމިއްޔާތުގައި ސައިންސް ޖާނަލް ތައާރަފް ކޮށްދެއްވީ ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހު ޖަމާލެވެ.\nމިއީ ސައިންޓިފިކް ދިރާސާތައް ޝާއިއުކުރަން ރާއްޖޭގައި އުފެއްދި ފުރަތަމަ ޖާނަލް އެވެ.\nއޭޑީކޭގެ މެނޭޖިން ޑައިރެކްޓަރު އަހްމަދު އަފްއާލް ވިދާޅުވީ މިއަދު ފެށި ކޮންފަރެންސްގައި ހުށަހަޅާ ބައެއް ދިރާސާތައް ޖާނަލްގައި ޝާއިއުކުރާނެ ކަމަށެވެ.\n"މިއީ ރާއްޖޭގެ މެޑިކަލް އިންސްޓްޓިއުޝަނަކުން ސައިންޓިފިކް ޖާނަލްއެއް ތައާރަފްކުރާ ފުރަތަމަ ފަހަރު. އަޅުގަނޑުމެންނަށް އެނގޭ ދެން އޮތް ފިޔަވަޅަކީ ދިރާސާކުރުންކަން،" އަފްއާލް ވިދާޅުވި އެވެ.\nނިއުރޯ ސާޖަރީއަށް އަމާޒުކޮށްގެން އޭޑީކޭއިން ތައާރަފްކުރި މެޑިކަލް އެޕްލިކޭޝަން ނެރެދެއްވީ އެ ހޮސްޕިޓަލްގެ ސީނިއަ ނިއުރޯ ސާޖަން ޑރ. އަލީ ނިއާފެވެ.\nޑރ. ނިއާފް ވިދާޅުވީ ރާއްޖޭގެ އެކި ކަންކޮޅުތަކުގައި ސިއްހީ ދާއިރާގައި މަސައްކަތްކުރާ މީހުންނަށް މި އެޕްލިކޭޝަނުން ވަރަށް ބޮޑު ފަސޭހައެއް ލިބިގެންދާނެ ކަމަށެވެ.\n"މި މެޑިކަލް އެޕްލިކޭޝަން ގުޅުވާލައިދޭނެ ސައިންސާއި މެޑިސިން އަދި ރާއްޖޭގެ އުތުރާއި ދެކުނުގައި ތިބި މެޑިކަލް ބޭފުޅުންނަށް އެހީތެރިވެދޭނެ. ދުނިޔޭގެ ކޮންމެ ހިސާބެއްގައި ހުރި ނިއުރޯ ސާޖަންއަކާ ވެސް ސުވާލުކޮށްލެވޭ،" އޭނާ ވިދާޅުވި އެވެ.\nމިއަހަރުގެ ކޮންފަރެންސްގައި ގާތްގަނޑަކަށް 300 މީހުން ބައިވެރިވާ އިރު ދުނިޔޭގެ އެކި ގައުމުތަކުން 40 އަށް ވުރެ ގިނަ މާހިރުން ރާއްޖެ ވަޑައިގަތެވެ. އޭގެ ތެރޭގައި އެމެރިކާ އާއި އޮސްޓްރޭލިއާގެ މަޝްހޫރު ބައެއް ނިއުރޯ ސާޖަން އިން ހިމެނެ އެވެ.\nއަފްއާލް ވިދާޅުވީ ކުރީ ދެ ކޮންފަރެންސާ ހިލާފަށް މި އަހަރުގެ ކޮންފެރެންސް ތެރޭގައި ތިން ވޯކްޝޮޕެއް ހިމެނޭނެ ކަމަށެވެ. އޭގެ ތެރެއިން ބައެއް ވޯކްޝޮޕްތައް އިއްޔެ އޮތެވެ.\nސިއްހަތު ސައިންސް އޭޑީކޭ ހޮސްޕިޓަލް މިނިސްޓަރު މުހައްމަދު މަލީހް ޖަމާލް އަބްދުﷲ އަމީން، ހެލްތު މިނިސްޓަރު\nތިޔަ އެޕްލިކޭޝަން ބޭނުން ކުރަން ކިހިނެއްތަ ހަދަންވީ؟\nމެނޭޖިންގ ޑިރެކްޓަރ އަފްއާލް އަށް ދަންނަވާލަންއޮތީ، އޭޑީކޭ ގެ ޚިދުމަތްތައް ހަލުވިކަމާއެކު ކުރިއަރަމުންދާ ޚަބަރު އަބަދުވެސް ލިބެއެވެ. އެހެނަސް އޭޑީކޭ އިން ޚިދުމަތް ހޯދަންދާ ފަރާތްތަކަށް އަދިވެސް އެކަށީގެންވާ ފަސޭހަގޮތްތަކެއް ހަމަޖެހިފައެއް ނެތެވެ. ޒަމާނާ އެއްގޮތަށް ފޯން އެޕްލިކޭޝަނެއް މެދުވެރިކޮށް އޭޑީކޭ އިން ޚިދުމަތް ލިބޭނީ ކޮން ދުވަހަކުންތޯއެވެ.\nތިޔަ ޖާނަލް ނެރެނީ ދިވެހިބަހުންތަ ނޫންނީ އިނގިރޭސިބަހުންަތަ؟


SunOnline: Raajjey gai quarantine ge mudhathu 10 dhuvahah kuru kuran visnanee\nރާއްޖޭގައި ކަރަންޓީނުގެ މުއްދަތު 10 ދުވަހަށް ކުރުކުރަން އުޅޭކަމުގެ އިޝާރާތެއް\nކޮވިޑް19 އިން ރައްކާތެރިވެ، ބަލި ފެތުރުން ކޮންޓްރޯލު ކުރުމަށް އަޅާފައިވާ ފިޔަވަޅުތަކުގެ ތެރޭގައި ހިމެނޭ 14 ދުވަހުގެ ކަރަންޓީނު މުއްދަތު 10 ދުވަހަށް ކުޑަ ކުރަން އުޅޭކަމުގެ އިޝާރާތެއް ދީފި އެވެ.\nކަރަންޓީނު މުއްދަތު ކުރު ކުރަން އުޅޭކަމަސް ބުނެ ދެކެވޭ ވާހަކައަށް ހެލްތު ޕްރޮޓެކްޝަން އެޖެންސީ އިން ރަސްމީކޮށް ޖަވާބު ދީފައެއް ނުވެ އެވެ.\nގެސްޓްހައުސް އެސޯސިއޭޝަންގެ ރައީސް އަބްދިﷲ ނަޝީދު ވަނީ ރާއްޖޭގައި ކަރަންޓީނު މުއްދަތު 10 ދުވަހަށް ކުރު ކުރަން ނިންމި ނިންމުމަށް ރައީސް އިބްރާހިމް މުހައްމަދު ސޯލިހަށާއި ޓޫރިޒަމް މިނިސްޓަރު ޑރ. އަބްދުﷲ މައުސޫމަށް ޝުކުރު އަދާކުރައްވާ ޓްވީޓެއް ކުރައްވައިފަ އެވެ.\nމި ނިންމުމަކީ ގެސްޓް ހައުސް ސިނާއަތަށް ލިބޭނެ ކުރިއެރުމެއްގެ ގޮތުގައި އޭނާ ވަނީ ސިފަ ކުރައްވައިފަ އެވެ.\nމިނިސްޓަރު މައުސޫމް ވަނީ އެ ޓްވީޓު ރީޓްވީޓު ކުރައްވައިފަ އެވެ. ރާއްޖެއަކީ ފަތުރުވެރިންނަށް ރައްކަތެރި މަންޒިލެއްކަން ކަށަވަރު ކުރައްވާނެ ކަމަށާއި، މަސައްކަތް ކުރާނީ ޓޫރިސްޓުންނަށް ދިމާވާ ދަތިތައް ވީހާވެސް ކުޑަކުރަން ކަމަށް މިނިސްޓަރު ވިދާޅުވި އެވެ.\nރާއްޖެ އަންނަ ޓޫރިސްޓުން ކަރަންޓީނު ފުރިހަމަ ކުރަން ނުޖެހޭއިރު، ރާއްޖެ އަންނަ އިރު 96 ގަޑިއިރު ހަމަނުވާ ކޮވިޑް ނެގެޓިވް ރިޕޯޓެއް ހުށަހަޅަން ޖެހެ އެވެ.\nރިސޯޓުތަކުން ރަށްރަށަށް ދަތުރުކުރާ މުވައްޒަފުންނާއި މާލެ އިން ރަށްރަށަށްދާ މީހުންގެ އިތުރުން ރާއްޖެއިން ބޭރުން އަންނަ ދިވެހިންނާއި ވަޒީފާ އަދާކުރަން ރާއްޖެ އަންނަ މީހުން ކަރަންޓީނު ފުރިހަމަ ކުރަންޖެހެ އެވެ.\nމީގެ ކުރިން ހެލްތު އިމަޖެންސީ އޮޕަރޭޝަން ސެންޓަރުން ބުނެފައިވަނީ ރާއްޖޭގައި އަމަލުކުރާ ކަރަންޓީނުގެ 14 ދުވަހަކީ އެންމެ ރައްކާތެރި ގޮތަކީ އެއީ ކަމަށްވާތީ ކަމަށެވެ.\nކޮވިޑް-19އާ ގުޅޭ ދިރާސާތަކާ ހަވާލާދެއްވައި ޑރ. ނަޒްލާ މުސްތަފާ ވިދާޅުވީ، ހަމަ އެކަނި ފަސް ދުވަހަށް ކަރަންޓީނު ކޮށްފައި ދޫކުރާ މީހުންގެ ތެރެއިން 45 ޕަސެންޓު މީހުން ޕޮޒިޓިވްވުމުގެ ފުރުސަތު އޮންނަ ކަމަށެވެ. އަދި ހަތް ދުވަހު ކަރަންޓީނުކޮށްފައި ދޫކޮށްލާ މީހުންގެ ތެރެއިން 20 ޕަސެންޓު މީހުން ޕޮޒިޓިވް ވުމުގެ ފުރުސަތު އޮންނަ ކަމަށް ވިދާޅުވި އެވެ. އެގާރަ ދުވަހަށް ކަރަންޓީނު ކުރަންޏާ އެ އަދަދަކީ ތިން ޕަސެންޓެވެ.\nމިއަދު ޕޮޒިޓިވްވީ 51 މީހުން\nހައްދުއްމަތީ ގަން ފޮނަދޫގެ މޮނިޓަރިންގް އުވާލައިފި


National Counter terrorism Centre | Mihaaru\nނޭޝަނަލް ކައުންޓަ ޓެރަރިޒަމް ސެންޓަރު\nހަނގުރާމައިން ގެންނަ މީހުންނަށް ފަރުވާދޭ ތަން ހަދައިފި\nއިސްލާމްދީނުގެ ނަމުގައި ހައްދުފަހަނާޅާފައިވާ ފިކުރު ފަތުރައި އަނިޔާވެރިކަން އިސްކުރަމުންދާ މައްސަލައިގައި ފުލުހުންނާއި ސިފައިން ރ. މަޑުއްވަރީގައި ހިންގަމުން އަންނަ...\nއިސްލާމްދީނުގެ ނަމުގައި ހައްދުފަހަނާޅާފައިވާ ފިކުރު ފަތުރައި އަނިޔާވެރިކަން އިސްކުރަމުންދާތީ ރ. މަޑުއްވަރީގައި ހިންގާ އޮޕަރޭޝަންގައި ފުލުހުން އަނެއްކާވެސް މީހަކު ހައްޔަރުކޮށްފި...\nރ. މަޑުއްވަރީގައި އޮޕަރޭޝަނެއް ހިންގަނީ ދީނީގޮތުން ހައްދުފަހަނާޅާފައިވާ ފިކުރުގައި ޖިނާއީ ބޮޑެތި ކުށްތަކަށް އަރަގަންނަމުންދާ މީހުން ހޯދައި އެ މީހުންގެ އަނިޔާގެ ޝިކާރައަކަށް...\nއާ އިސްލާހުތަކާ އެކު ކުރީގެ ކަންބޮޑުވުން!\nކުރީގެ ރައީސް އަބްދުﷲ ޔާމީނުގެ ވެރިކަމުގައި، ޕީޕީއެމްގެ މެޖޯރިޓީ އޮތް މަޖިލީހުން ޓެރަރިޒަމް މަނާކުރުމުގެ ގާނޫނު ފާސްކުރުމާ އެކު އޭރުގެ އިދިކޮޅު ފަރާތްތަކުން ފުރަތަމަ ވެސް ކަންބޮޑުވީ އެ ގާނޫނުގެ ބޭނުން ނަހަމަ ގޮތުގައި ސަރުކާރުން ހިފައިފާނެ ކަމަށް ބުނެ އެވެ. ޔާމީނުގެ ވެރިކަމުގައި އިދިކޮޅު ހަރަކާތްތަކަށް، އެ ގާނޫނުގެ ސަބަބުން...\nދީނީ ހަރުކަށި ވިސްނުމާއި ފިކުރު ފުޅާވެ ރާއްޖެއިން މީހުން ހަނގުރާމައަށް ފޮނުވާކަމުގެ ތުހުމަތުތައް ކުރާތާ އަހަރުތަކެއް ވެއްޖެ އެވެ. އެކަމަށް ވަކި ޖަމާއަތްތައް ހަދައިގެން މަސައްކަތް ކުރާ ކަމަށް އާންމުންގެ ތެރޭގައި ވާހަކަ ދެކެވުނަސް ކައުންޓަ ޓެރަރިޒަމް ސެންޓަރުން ކުރިން ބޭއްވި ނޫސްވެރިންގެ ބައްދަލުވުމެއްގައި ނޫސްވެރިޔަކު އެ...\nޓެރަރިޒަމްްގެ އަމަލުތައް ހުއްޓުވަން ކުރާ މަސައްކަތުގައި ފުޅާ ދާއިރާއެއްގައި ގިނަ ބައެއްގެ ބައިވެރިވުން ބޭނުންވާ ކަމަށް ކޮމިޝަނާ އޮފް ޕޮލިސް މުހައްމަދު ހަމީދު މިއަދު ވިދާޅުވެއްޖެ އެވެ.\nMay 02, 2019 88\n"އެ ކުދިން ތިބީ ޔަތީމުވެ، ހާލުގައި ޖެހިފައި"!\nދެކުނުގެ ރަށަކަށް ނިސްބަތްވާ، ދެމަފިރިން މާލޭގައި ދިރިއުޅެމުން އައީ އުފާވެރިކޮށެވެ؛ އާއިލާއާ ބަރާބަރަށް ގުޅުން ބޭއްވި އެވެ. ދެ ދަރިންނާ އެކު މީގެ ހަތަރު އަހަރު ކުރިން ސީރިއާ އަށް ފުރި ޚަބަރު އާއިލާ އަށް ލިބުނީ ހަމަ ކުއްލިއަކަށެވެ. އެ ހިތްދަތިކަން އިތުރަށް ބޮޑުވީ ސީރިޔާގައި ދެމަފިރިން މަރުވެ، ދަރިން ޔަތީމުވެ، ހާލުގައި ޖެހިފައިވާ...


އުނގޫފާރު “އީދު މަޖާ 1440” ފޯރީގައި ކުރިއަށް – Ungoofaaru\nބަނޑޭރިގަނޑު/ޚަބަރު/އުނގޫފާރު “އީދު މަޖާ 1440” ފޯރީގައި ކުރިއަށް\nއުނގޫފާރު “އީދު މަޖާ 1440” ފޯރީގައި ކުރިއަށް\nއުނގޫފާރު :އީދުމަޖާ 1440" ގެ ބިލެތް އެޅުމުގެ ހަރަކާތުގެ ތެރެއިން / ފޮޓޯ އުނގޫފާރު އީދުމަޖާ ފޭސްބްކް ޕޭޖް\n1440 ވަނަ އަހަރުގެ އަލްހާ އީދުގެ ކުޅިވަރުތައް އުނގޫފާރުގައި ވަރަށް ފޯރީގައި ކުރިއަށް އެބަދެއެވެ. “އެންމެންއެކުގައި” މި ޝިޔާރާއެކު ކުރިއަށްގެންދާ އީދު ކުޅިވަރުތައް އީދު5ދުވަހަށް ދެމިގެންދާނެއެވެ. އުނގޫފާރުގައި މިހާތަނަށް ކުރިއަށްގެންގޮސްފައިވާ ހަރަކާތްތަކާއި ކުޅީވަރު ތަކަކީ….\n1- އީދު ވެދުމާ ދިއުން\nއީދުކުޅިވަރުތައް ފެށުމުގެ ގޮތުން އެންމެ ފުރަތަމަ ކުރިއަށްދިޔައީ އިދުވެދުމާ ދިއުމެވެ. މިއީ އީދުކުޅުމަށް ރައްޔިތުންބޭނުންވާތީ އެކަމަށް ބޭނުންވާ ހުއްދަ ކައުންސިލުން ހޯދުމަށް ކުރިއަށްގެންދާ ހަރަކާތެވެ. މިހަރަކާތް ފެށިގެން ދިޔައީ އީދުވިލޭރޭ 21:00 ގައި އުނގޫފާރު ކޮމިއުނިޓީ ސެންޓަރުންނެވެ. އީދު ހުއްދަ ހޯދުމަށް އުނގޫފާރު ބަދަވީނެގެ ލަޝްކަރު ކޮމިއުނިޓީ ސެންޓަރުން ދިޔައީ އުނގޫފާރު ސްޓޭޖް ސަރަހައްދަށެވެ. ރަސްމީ އިއްޒަތުގައި ލަޝްކަރު އެސަރަހައްދަށް ދިޔައިރު ރަށުގެ ކަމޮވޮށިގެންވާ ފަރާތްތަށް ސްޓޭޖުގައި ލަޝްކަރުގެ އިންތިޒާރުގައި ތިއްބެވެ.\n2- އީދު ކުޅިވަރުތައް ކުޅުމުގެ ހުިއްދަ ދިނުން\nބަދަވީންގެ ލަޝްކަރު ކައުންސިލްގެ ދަރުބާރަށް (ސްޓޭޖް ސަރަހައްދަށް) އައުމުން ކައުންސިލްގެ ޤަރާރު އިއްވާ އީދު ކުޅިވަރުތައް ކުޅުމުގެ ހުއްދަ ދިނުން އޮތެވެ. އަދި އީދު ހުއްދަ ލިބުމުގެ އުފަލުގައި ބަދަވީންގެ އަންހެންވެރީން މަރުހަބާގެ ލަވައެއް ހުށައަޅައި ދިނެވެ. ލަވައަށްފަހު އީދު ހުޅު ރޯކުރުމަށް އަލިފާން ދަންމަރު ބަދަވީންގެ ލަޝްކަރުގެ ވެރިޔާ އާއި ހަވާލުކުރެވިގެން ދިޔައެވެ. އެހިސާބުން ލަޝްކަރު މިސްރާބު ޖެހީ އީދު އަލިފާން ރޯކުރުމަށެވެ.\n3- އީދު އަލިފާން ރޯކުރުން\nއުނގޫފާރު ބަދަވީންގެ ލަޝްކަރު އިދު ހުޅުރޯކުރަން ދަންމަރު ހިފައިގެން އީދު ހުޅު ރޯކުރާ ސަރަހައްދަށް ދިޔައިރު އެސަހަރައްދުވެސް އޮތީ ފުރިހަމައަށް ތައްޔާރު ވެފައެވެ. ދަންމަރު އީދު ހުޅު ރޯކުރަން ހާއްސަކުރެވިފައި ތިބި މީހުންނާއި ހަވާލުކުރުމާއެކު އީދު އަލިފާން/އީދު ހުޅު ރޯކުރުން ފެށިގެން ދިޔައެވެ. ހަމަ އެގަޑީގައި ބޮޑުބެރުގެ ފޯރިގަދަ ހަރަކާތްވެސް ފެށިގެން ކުރިއަށްދިޔައެވެ.\nމިތިން ހަރަކާތް/ކުޅިވަރު ތައް ކުރިއަށްދިޔައިރު އެހަރަކާތްތައް ކުރިއަށްދާގޮތް ދިވެހިބަހުންނާއި އިނގިރޭސި ބަހުން ހުށައަޅައި ދީފައިވެއެވެ.\nމިހަރަކާތް ތަކުގެ ފޭސްބްކް ލައިފް\nEid Vedhumaai Dhiun#Eidmaja1440 #emmenekugai\nPosted by Ungoofaaru.com on Saturday, 10 August 2019\n4- މައިދާނުގައި އީދު ނަމާދު ކުރުން\nއެއްޖަމާއަތުގައި އީދުނަމާދު ކުރުން އޮތީ އުނގޫފާރު ކޮމިއުނިޓީ ސެންޓަރުގެ ފުޓުސަލް ދަނޑުގައެވެ.\nBodu Jamaa'athugai Eid Namaadhu Kurun\n5- އީދު ސައި\nއީދު ނަމާދަށްފަހު ކޮމިއުނިޓީ ސެންޓަރުގައި ސައި ކުރިއަށްދިޔައެވެ. މިސައިފޮދުގައި އީދު ނަމާދައް ހާޒިރުވި ކުދިބޮޑު އެންމެން ބައިވެރިވިއެވެ. އުނގޫފާރަކީ ގިނަ އަދަދެއްގެނބިދޭސީން އުޅެމުންދާ ރަކަށްވާތީ އެފަރާތްތަކުންވެސް އީދު ނަމާދާއި އަދި ސައިފޮދުގައި ބައިވެރިވިއެވެ. އަދި އެޤައުމުތަކުގެ ޝަގާފަތާއި އާދަކާދައިގެ ބައެއްކަންކަން އެފަރާތްތަކުން ކުރިއަށް ގެންގޮސްފައިވެއެވެ. މިގޮތުން މިސްރު މީހުންގެ ފަރާތުން ފެނިގެންދިޔަ ކުޑަކުދިންނަށް ހަދިޔާބެހުން ފާހަގަކޮށްލެވެ.\nއީދުނަމާދާއި އީދުސަލާމަށްފަހު އޮތީ ބިލެއް އެޅުމެވެ. މީ އިހުގައި އީދު ކުޅިވަރުކުޅުމަށް ބޭނުންވާ ފައިސާ ހޯދުމުގެ ގޮތުން ކުރިއަށްގެންދާ ހަރަކާތެކެވެ. ނަމަވެސް މިހާރު މިހަރަކާތް ކުރިއަށްގެންދަނީ އީދު ގެ ފޯރިގަދަ ކުޅިވަރެއްގެ ގޮތުގައިއެވެ.\nEid Maja 1440 – Firihenun Bileh Elhun\n7- ބިލެއްދަފި ނެގުން\nއީދު ދުވަހު ހަވީރު ކުރިއަށްދިޔައީ ބިލެއްދަފި ނެގުމުގެ ހަރަކާތެވެ. އުނގޫފާރުގެ ތިން ސަރަހައްދެއްގައި ކުރިއަށްދިޔަ މިހަރަކާތުގައި ބިލެއްދަފީގެ އިތުރުން އަންހެން ބޭފުޅުންގެ ނެށުމުގެ އައިޓަމްވެސް ކުރިއަށް ގެންދިޔައެވެ.\nEid Maja 1440 – Dhafi Negun\n8- އީދު މާލި ޕެރޭޑް\nއީދު ދުވަހުގެރޭ ކުރިއަށްދިޔައީ މާލި ޕެރޭޑެވެ. އުނގޫފާރުގެ ބޮޑެތި މަގުތަކުގައި ކުރިއަށްދިޔަ މާލި ޕެރޭޑް ރަށުގެ އެކިހިސާބުގައި މަޑުކޮށްފަ އައިސް ނިންމާލީ ސްޓޭޖް ސަރަހައްދަށެވެ. ޕެރޭޑް ނިމުމާއެކު އެސަރައްދުގައި މާލި ތަކާއެކު ފޮޓޯނެގުން ވެސް ކުރިއަށްދިޔައެވެ.\nEid Maja 1440 – Maali Parade\nއީދުގެ ފުރަތަމަ ދުވަސް ނިންމާލިއިރު ތަފާތު 8 ހަރަކާތަކާއެކު އީދުފޯރި އުނގޫފާރުގައި މިވަނީ ވަރަށް ގަދަވެފައެވެ. އީދުގައި މިއަދާއި މިރޭވެސް ތަފާތު ހަރަކާތެއް އޮންނާނެއެވެ. އެގޮތުން ހެނދުނު އަންހެނުންގެ ކޯޑި ބިލެއް އެޅުން އޮންނާއެވެ. އަދި ހަވީރު ފެމެލީޑޭ ކުރިއަށްދާއިރު މިރޭ އޮންނާނީ ސްޓޭޖް ޝޯވ އެވެ.


12 Aharun Matheege Kudhinnah Vaccine Jahan Huhdha Dheefi, Ekamaku Vaccine Nei! - Vaguthu\nކޮވިޑް މަތިން ހަނދާން ނައްތާލެވޭކަށް ނެތް - 16 މިނެޓް ކުރިން\n12 އަހަރުން މަތީގެ ކުދިންނަށް ވެކްސިން ޖަހަން ހުއްދަ ދީފި، އެކަމަކު ވެކްސިނެއް ނެތް\n12 އަހަރުން މަތީގެ ކުދިންނަށް ފައިޒާ ވެކްސިން ޖެހުމުގެ ހުއްދަ ދުނިޔޭގެ ސިއްހަތު ޖަމިއްޔާ (ޑަބްލިވްއެޗްއޯ)އިން ދިނުމާއި އެކު ރާއްޖޭގައިވެސް އެ އުމުރުފުރާގެ ކުދިންނަށް ވެކްސިން ޖަހަން ހުއްދަ ދީފިއެވެ.\nމޯލްޑިވްސް ފުޑް އެންޑް ޑްރަގް އޮތޯރިޓީއިން (އެމްއެފްޑީއޭ)އިން ވަނީ މި އުސޫލުގެ ދަށުން ރާއްޖޭގައިވެސް އެ އުމުރު ފުރާގެ ކުދިންނަށް ފައިޒާ ވެކްސިން ޖެހޭނެ ކަމަށް ކަނޑައަޅާފައެވެ. މި ހުއްދަ ދީފައިި ވަނީ އިއްޔެގެ ވަގުތެއްގައެވެ.\nއެހެންނަމަވެސް މިވަގުތު ރާއްޖޭގައި ފައިޒާ ވެކްސިން ހުރީ ވަރަށް މަދުން ކަމަށްވެއެވެ. އެހެންކަމުން މި އުމުރުގެ ކުދިންނަށް ވެކްސިން ޖަހަން އަދި ފަށާފައެއް ނުވެއެވެ.\nފައިޒާ ވެކްސިން ހޯދުމަށް މިހާރު މަސައްކަތް ކުރަމުން ދާއިރު އަދި އެއްވެސް ތަނަކުން އެ ވެކްސިން ލިބޭނެ ކަމުގެ ޔަގީންކަން ދީފައި ނުވާ ކަމަށް ޑރ. ނަޒްލާ ރަފީގް ވިދާޅުވެއެވެ.\nރާއްޖޭގެ އާބާދީގެ ބޮޑު ބަޔަކަށް ވެކްސިން ދީފައިވާއިރު ވެކްސިން ނުޖެހި ތިބީ 17 އަހަރުން ދަށުގެ އުމުރުފުރާގެ ކުދިންނެވެ. ކުރިއަށް އޮތް ތަނުގައި ކޮވިޑް-19 ގެ ނުރައްކާ އެންމެ ބޮޑުވާނީ މި އުމުރުގެ ކުދިންނަށް ކަމަށް ގިނަ ސިއްހީ މާހިރުން ބުނެއެވެ.\nވެކްސިން ދެމުން އަންނަ ބޮޑެތި ގައުމުތަކުގައިވެސް މިހާރު އެންމެ ގިނައިން ބައްޔަށް ހުށަހެޅުމުން ދަނީ ވެކްސިން ނުދޭ އުމުރުފުރާގެ ކުދިންނެއެވެ. އެ ބިރުވެރިކަން ރާއްޖެއަށްވެސް އޮތްކަން ޑރ. ނަޒްލާ ފާހަގަކުރައްވާފައިވެއެވެ.\nރާއްޖޭގެ ތަފާސްހިސާބުތަކަށް ބަލާއިރުވެސް މިހާތަނަށް 10 އަހަރުން ދަށުގެ 7600 އަށް ވުރެ ގިނަ ކުދިން ކޮވިޑަށް ފައްސިވެފައިވެއެވެ. އަދި އުމުރުން 10 އަހަރާއި 20 އަހަރާއި ދެމެދުގެ 7500 އަށް ވުރެ ގިނަ ކުދިން ބައްޔަށް ހުށަހެޅިފައިވާކަން ފާހަގަކޮށްލެވެއެވެ.\nމި ބަލިމަޑުކަމުގައި މިހާތަނަށް 213 މީހަކު ނިޔާވެފައިވާއިރު، 18 އަހަރުން ދަށުގެ ކުއްޖަކަށް ރާއްޖެއިން މިހާތަނަށް ނިޔާވެފައި ވަނީ ސިިއްހީ އިދާރާގެ އިހުމާލުން ނިޔާވި އުމުރުން 10 އަހަރުގެ ފާތިމަތު މިޝްކާއެވެ.\nޖުލައި 8, 2021 20:06\nއޮޓޯ ކޮއް ނުފެނި ހުއްޓާ ތޯ ވެކްސިން ޖެހެނީ މަމިހުރީ ފުރަތަމަ ޑޯޒްޖަހައިގެން ދެވަނަޑޯޒްގެ ހަބަރެއް ނެތް މަށައްހީވާ ގޮތުން ދެވަނަޑޯޒް ޖެހެމުން މިދަނީ ނުވެސް އެގިހުއްޓާ ދެވަނަ ޑޯޒް އަކީ ރޫޙާނީ ޑޯޒެއްތަ\nޖުލައި 8, 2021 20:13\nދާދި ދެއްމެޔަކު އަހަރެމެން ގޭގައި ތިބި 11 އަހަރު ކުދިންނައް ވެކްސިން ޖެހެމުންދާ ވާހަކަ އެބަދައްކާ ތިކޮޅުން އިންޓާކުރަނީ ގޭގެ އެޑްރެސް އައްތަ ؟\nޖުލައި 8, 2021 20:22\nޖުލައި 8, 2021 20:58\nކުޑަކުދިން، މާބަނޑުމީހުން ގަޔަށް އެކްސްޕެރިމެންޓަލް އެއްވެސް ވެކްސިނެއް ޖެހުމަކީ މެޑިކަލް ދާއިރާގަ ބޮޑު ޖަރީމާ އެއް.\nއެކަމް މިހާރު މިވާހަކަ ދައްކާނެ މީހަކުވެސް ނެތް.\nކިހިނެތްވެފަ ތަ އިންސާނުންނަށް މިތިބީ؟\nޖުލައި 8, 2021 21:02\nރާއްޖޭގެ ކޮންތާކު ޖަހަން ފެށީ؟ ތިޔަ އެއްޗެއް ނުލިބޭނެ ދެރަ ނިކަމެތި މީހާގެ ދަރިއަށް ޖަހާކަށް.. މިހާރު ހުރި އެތިކޮޅު ބޮޑުންނާ އެވެރިންގެ ތިމާގެ މީހުންގެ ދަރިންނަށް ޖަހާ އަވަހަށް ހުސްކޮށްލާ


Mi Seasonah Fahu Neuer Bayern Dhookollanee - Vaguthu\nމި ސީޒަނަށްފަހު ނޯޔާ ބަޔާން ދޫކޮށްލަނީ\nބަޔާން މިއުނިކަށް ކުޅެމުން އަންނަ ޖަރުމަނު ގޯލްކީޕަރު މެނުއެލް ނޯޔާ މި ސީޒަނަށްފަހު އެ ކްލަބް ދޫކޮށްލަން އުޅޭކަމުގެ އަޑުތައް ފެތުރެން ފަށައިފިއެވެ.\nރިޕޯޓްތައް ބުނާގޮތުގައި އުމުރުން 34 އަހަރުގެ ނޯޔާ ހުރީ މި ސީޒަނަށްފަހު އޭނާ އަށް ދިގު މުއްދަތެއްގެ ކޮންޓްރެކްޓެއް ހުށަހަޅާ ޓީމަކަށް ބަދަލުވުމުގެ ވިސްނުމުގަ އެވެ. ދާދިފަހުން ނޯޔާ ވަނީ އުމުރުން 40 އަހަރު ވަންދެން ފުޓްބޯޅަ ކުޅެން ބޭނުންވާ ކަމަށްވެސް ބުނެފަ އެވެ.\nނޯޔާއާ އެކު ބަޔާނުން ހަދާފައިވާ ކޮންޓްރެކްޓް ހަމަވާން ބާކީ އޮތީ އަހަރެއްހާ ދުވަހެވެ. ދެފަރާތުން ވެސް އެއްބަސްވުން އާ ކުރަން މަޝްވަރާކުރަމުން އަންނަނަމަވެސް ނޯޔާ ބޭނުންވާފަދަ އެއްބަސްވުމެއް އަދި މިހާތަނަށް ބަޔާނުން ހުށަހަޅައިފައެއް ނުވެއެވެ. ބަޔާނުން ނޯޔާ އަށް ދޭން ބޭނުންވަނީ ދެ އަހަރުގެ އެއްބަސްވުމެކެވެ. އެކަމަކު ނޯޔާ ވަނީ ފަސް އަހަރަށް ވުރެން ކުޑަ ކޮންޓްރެކްޓެއްގައި ސޮއިނުކުރާނެކަން އެ ކްލަބަށް އަންގައިފަ އެވެ.\nބަޔާންގެ ލެޖެންޑް ލޮތާ މެތަޔަސް ބުނީ މިސީޒަނަށްފަހު ނޯޔާ އެ ކްލަބުގައި މަޑުކުރާނެ ކަމަށް ގަބޫލު ނުކުރެވޭ ކަމަށާއި ސަބަބަކީ ޖަރުމަނު ގޯލްކީޕަރު އެދޭ ކޮންޓްރެކްޓަށް ބަޔާނުން އެއްބަސްވުމަކީ ދުރުގައިވާ ކަމަކަށްވާތީ ކަމަށެވެ.\n" ހުރިހާ ދިމާލަކުން ވެސް މިފެންނަނީ ނޯޔާ ކްލަބު ދޫކޮށްދާ ތަން. އަހަންނަށް ހަގީގަތުގައި ގަބޫލުކުރެވޭ ނޯޔާ ދިގު ކޮންޓްރެކްޓަކަށް އެދޭ ސަބަބު ވެސް.އެހެންނަމަވެސް ފަސް އަހަރަކީ ވަރަށް ދިގު މުއްދަތެއް. މި ދަނޑިވަޅުގައި ނޯޔާ ހަނދާން ކުރަންވީ މިވީހާ ދުވަހު ބަޔާނުން އޭނާ އަށް ކޮށްދިންހާ ކަންތައްތައް. އަހަންނަށް ހީވާގޮތުން ދެފަރާތަށް ވެސް ފައިދާ ބޮޑުވާނެހެން ނޯޔާ އަދި ދެތިން އަހަރު މި ކްލަބުގައި މަޑުކޮށްފިއްޔާ. އެންމެ ރަނގަޅު ގޮތަކީ، އެންމެ ފުރަތަމަ ތިން އަހަރުގެ މުއްދަތަކަށް ކޮންޓްރެކްޓް އާ ކުރުން. އޭގެ ފަހުން ނޯޔާގެ ފިޓްނެސް ފުރުސަތު ދޭނަމަ ބަޔާނުން އަނެއްކާވެސް އޭނާގެ ކޮންޓްރެކްޓް އާ ކުރާނެ، " މީޑިއާ ތަކާއި ވާހަކަ ދައްކަމުން މެތަޔަސް ބުންޏެވެ.\nބަޔާން ދޫކޮށްލުމުގެ ވިސްނުން ނޯޔާ ގެންގުޅޭއިރު އޭނާ ހޯދުމަށް އިންގްލަންޑުގެ ޗެލްސީ އިން އަންނަނީ މަސަތްކަތް ކުރަމުންނެވެ. ޗެލްސީގެ ގޯލްކީޕަރު ސްޕެއިނުގެ ކެޕާ އަރިއްޒަބަލާގާއާ މެދު އެ ޓީމުގެ ކޯޗު ފްރޭންކް ލަމްޕާޑް ހިތްހަމަނުޖެހޭތީ އެ ޓީމުން ތަޖުރިބާކާރު ގޯލްކީޕަރެއް ހޯދުމުގެ މަސަތްކަތް ކުރަމުން އަންނަކަމަށް ރިޕޯޓްތައް ބުނެއެވެ.\nޖަރުމަނުގެ ޝާލްކާ އިން 2004 ވަނަ އަހަރު ސީނިއާ ކެރިއަރު ފެށި ނޯޔާ ބަޔާނަށް ބަދަލުވީ 2011 ވަނަ އަހަރު އެވެ. ބަޔާނާއެކު ހޭދަކުރި ނުވަ ސީޒަނުގައި ނޯޔާ ވަނީ ގިނަ މުބާރާތްތަކެއް ކާމިޔާބުކޮށްފައެވެ.\nއޭޕްރީލް 8, 2020 11:03


Malé salhikollanee mi anhenveringe bura masahkathun!\nމާލެ ސަޅިކޮށްލަނީ މި އަންހެންވެރިންގެ ބުރަ މަސައްކަތުން!\nހިމަފޮދު ވާރެޔާ ތެމިގެންވެސް މަސައްކަތް ކުރުމުގައި އުޅެނީ އަވަދަނެތިކޮށް\nކ. މާލެ | 13 އޮކްޓޯބަރ 2019 | އާދީއްތަ 16:44 | 12,123\nވެމްކޯގެ އަންހެންވެރިން މާލޭގެ މަގުތައް ސާފުކުރުމުގައި - މޯލްޑިވްސް އިންޑިޕެންޑެންޓް\nހެނދުނު ހެނދުނާ މާލޭ މަގުމައްޗަށް ނިކުމެގެން ހިނގާލާއިރު ފެންނަނީ މަގުތައް ޗާލުކޮށްލާފައި އޮންނަ ތަނެވެ. ރޭގަނޑު ކުނިން ''ހަރާބު'' ވެފައި އޮންނަ މަގު ހެނދުނު ކުނިކޮޅެއްގެ ނިޝާނެއްވެސް ފެންނާކަށް ނުހުރޭއެވެ.\nއެހާ ރީތީކޮށް މަގުތައް އޮންނަ ސަބަބު ހޯދަން ވެގެން ރޭގަނޑު 11:30 ގައި އަޅުގަނޑާއި ކެމެރާމަން އާއި ދެމީހުން މަގުމައްޗަށް ނިކުމެ ހުރަވީ ބިލްޑިންއާ ދިމާލަށް ހިނގައިގަތީ ރޭގަނޑު އެންމެން ގަދަ ނިދީގައި ތިބޭއިރު މާލޭގެ މަގުތައް ސާފުކުރަން ނިކުންނަ ވެމްކޯގެ ''ނައިޓް އެންޖެލް'' އެއްގެ އިންޓަވިއު ހޯދަންވެގެންނެވެ. އެތަނުން އެންމެ ފުރަތަމަ ފެނުނީ ބިޒީކޮށް ކުނިކަހަމުން ދިޔަ ޒުލޭހާ އައިޝަތުއެވެ.\nކޮންމެ ރެއެއްގެ އެގާރަ ޖަހާއިރަށް ހުރިހާ އަންހެންވެރިން ޖަމާވަނީ އެމީހުންނަށް ހާއްސަކޮށްފައިވާ ސަރަހައްދު ނުވަތަ އެމީހުން ކިޔާގޮތުންނަމަ ''ސްޓޭޝަން'' ތަކަށެވެ.\nޒުލޭހާ ބުނީ ''10:45 އަށް އަންނަން ޖެހޭނެ އެއީ ފަނަރަ މިނިޓް ކުރިން. އައިސްފައި ހަމަ ސޮއިކޮށްލާގާ އެގާރަ ޖަހާއިރު ސްޓާޓް ކުރަން ޖެހޭނެ'' އެވެ.\nއެގާރަ ޖަހާއިރު ފަށާ މަސައްކަތް ނިމެނީ ފަތިހު ފަހެއް ޖަހާއިރުއެވެ. މަސައްކަތް ނިންމާލާއިރު ''ބްރޭކް'' އަށް ލިބެނީ އެންމެ 15 މިނިޓެވެ. ޒުލޭހާ ބުނީ، ކުރިން ބްރޭކަށް 30 މިނިޓް ލިބުނަސް މިހާރު ލިބޭ 15 މިނިޓް ބްރޭކްގައި ގިނަ ފަހަރު ވަރުބަލިވެސް ނުފިލާ ކަމަށެވެ. ޒުލޭހާ މަސައްކަތް ކުރާ ޒޯނުގައި 19 އަންހެންވެރިން އޭނާއާ އެކު މަސައްކަތް ކުރާއިރު އެމީހުން ބަހާލެވިފައިވަނީ ކޮންމެ ތިން އަންހެނަކު އެއް މަގަށެވެ.\nމަސައްކަތުގައި އެންމެން ބުރަކޮށް އުޅޭ ގަޑީގައި ވާރެވެހެން ފަށައިފިނަމަ ވަންނާނެތަން ނެތުމުން އަންހެންވެރިންނަސް ގިނަ ފަހަރު އުދަގޫ ތަކާކާއި ދިމާވެއެވެ.\nދެން އަހަރުމެން މިސާލަކަށް އެތިބި ދިމާލެއްގައި ހިޔާވަނެ ތަންކޮޅަކަށް ދުވަނީ ހިޔާވަން. މިސާލަކަށް މި ހިސާބުގައި ވެއްޖެޔާ ހުރެވިގެން ނޫނީ ވެލާނާގެ އެހެން ތަންތަނުގައި ވެއްޖެއްޔާ ހިޔަވާނީ ކޮންތަނެއްގައިތޯ؟ ވަންނާނެ ތަނެއްނޯވޭ.\n~ ޒުލޭހާ އައިޝަތު ~ ވެމްކޯގެ އަންހެން ކަނބަލެއް\nބައެއް ފަހަރު ވާރެޔާ ހިޔާވުމުގެ ގޮތުން އަންހެންވެރިން ބޯހިޔާ ކުރުމަށް ޑަސްބިންކޮތަޅުވެސް ބޮލުގައި އަޅަން ޖެހޭއެވެ.\nޒޯން ނުވައެއްގައި ވަރަށް ބުރަކޮށް މަސައްކަތުގައި އުޅެމުން ދިޔަ އައިޝަތު ވަރުދާ ބުނީ، އޭނާގެ ޑިއުޓީ ނިންމާލުމަށް ފަހު ގެއަށް ގޮސް ގްރޭޑް އަށެއްގައި އުޅޭ އޭނާގެ ދަރިފުޅަށް ސައިހަދާފައި ސްކޫލަށްލާފައި އަރާމުކުރަން ލިބެނީ އެންމެ ހަތަރު ގަޑިއިރުކަމަށެވެ. ބާރަ ޖެހުމުން ވަރުދާ އަވަސްވެގަންނަނީ ދަރިފުޅު ސްކޫލަށް ބަލާދިޔުމުގެ އިތުރުން އެހެން ކަންތައްތަކުގައެވެ.\nޒުލޭހާ އައިޝަތު ރާއްޖެ.އެމްވީ އަށް އިންޓަވިއުދެނީ -- ފޮޓޯ: ރާއްޖެ.އެމްވީ\nމާލެތެރެ ސާފުކުރަން މަސައްކަތްކުރާ ވެމްކޯގެ ހުރިހާ އަންހެންވެރިންނަށް އޮފް ދުވަހެއްގެ ގޮތުގައި ލިބެނީ އަންގާރަ ދުވަހެވެ.\nސިކް ލީވް އާއި އަހަރީ ޗުއްޓީ ނުވެއް ހިމެނެއެވެ.\nވަރުދާ ބުނީ، އޮފް ދުވަސް ހުކުރު ދުވަހަށް ބަދަލުކުރުމަށް މީގެ ކުރިންވެސް އެދުނު ކަމަށެވެ. ވެމްކޯ އުފެދިނީއްސުރެ އެތަނުގައި މަސައްކަތް ކުރާ ވަރުދާ ބުނީ، އަހަރެއްގެ ތެރޭގައި ވާރެވެހިގެން މަސައްކަތަށް ނުނިކުމެވުނީ އެންމެ ރެއެއްގެ ކަމަށާއި، އެހެން ނޫނީ ހިމަފޮދުވާރެގައިވެސް މަސައްކަތް ކޮށްފައިވާނެ ކަމަށެވެ. އޭނާ އެރޭ މަސައްކަތް ނުކިނުންނަށް ޖެހުނު ސަބަބު ކިޔާދިނެވެ.\nއެއްރޭ ވިއްސާރަ ވެހުނު ރޭއެއްގައި އެމްޑީ ވިދާޅުވީ ކަމަށްވަނީ ކުނިކަހާ އަންހެނުން މަގުމައްޗަށް ނުނެރޭތިއޭ މިރޭގައި. އަނެއް ކެންސަލް ކޮށްލާށޭ. އެރޭގައި ގޭގައި ތިއްބާ. ކިތަންގެ ބޯކޮށް ވާރެވެހުނަސް ނިކުންނަށް ޖެހޭ.\n~ އައިޝަތު ވަރުދާ ~ ވެމްކޯގެ އަންހެން ކަނބަލެއް\nވަރުދާމެން ސަރަހައްދުގައި މަސައްކަތް ކުރާ ގްރޫޕްގެ މީހުން ވާރޭވެހިގެން ގެއަށް ފޮނުވާލާފައިވަނީ ހަތަރު ރޭއެވެ. އޭނާ ބުނީ، ކުނި ނުކެހޭނެ ހެން ހީވާ ގިނަ ރޭތަކުގައިވެސް ކުނި ކަހަން ތިބެންޖެހޭ ކަމަށެވެ.\nވަރުދާގެ ނަޒަރުގައި، ރޭގަނޑު ނުނިދާ ހޭލާ ތިބެގެން ކުރާ މަސައްކަތަށް ލިބޭ މުސާރައަކީ މިންވަރުން ކުޑަ މުސާރައެކެވެ.\n7500 ރުފިޔާ އަސްލު މަދު. ކުރީގައި ބުނި ފުލް މުސާރައަކީ އެއީއޭ. އެކަމަކު މިހާރު އިންނަނީ ބޭސިކް އެލަވެންސް ކިޔައިން ގޮތަކަށް މުސާރަކަމަށް ކަނޑައަޅާފައި އަސްލު އިންނަނީ 2000 ރުފިޔާ.\nވަރުދާ ރާއްޖެ.އެމްވީ އަށް މައުލޫމާތު ދެނީ -- ފޮޓޯ: ރާއްޖެ.އެމްވީ\nވެމްކޯގެ ހިތްވަރުގަދަ އަންހެން ކަނބަލުން ބުނާ ގޮތުންނަމަ ރޭގަނޑު ކުނި ކަހަން ދާއިރު އެންމެ ދަތިކަމަށްކަށް ދިމާވަނީ އެއް ސަރަހައްދަކަށް މާ ގިނަ ކުނި ޖަމާކޮށްފައި ހުންނާތީއެވެ.\nއެތަނުން އެއް ސަރަހައްދަކީ ޖިންސުއްލަތީފް ފިހާރަކަން ފާހަގަކުރަމުން އަންހެނަކު ބުނީ، އެ ތަނުގައި ބިދޭސީން ދިރިއުޅޭ ގެއިން ވަރަށް ގިނަ ކުނި ބޭރުކޮށްފައި ހުންނަ ކަމަށާއި، އޭގެ ސަބަބުން އުދަގޫ ތަކާއި ދިމާވާ ކަމަށެވެ. އެމީހުންނަކީ އަންހެނުންނާވާތީވެ ބައެއް ފަހަރު ޖިންސީ ފުރުއްސާރައާވެސް ދިމާވެއެވެ. އެގޮތުން ބައެއް މީހުން އެމީހުން މަގުމަތީގައި ކުނިކަހަން ތިބޭއިރު ސައިކަލް މަޑުކޮށްލުމަށްފަހު ސައިކަލަށް އަރަން ބުނާ ކަމަށް ބައެއް އަންހެންވެރިންގެ ވާހަކައިން ވަނީ ހާމަވެފައެވެ. އެފަދަ މައްސަލަތައް އެމީހުން ވަނީ މީގެ ކުރިން ފުލުހަށްވެސް ހުށައަޅާފައެވެ.\nކުރިން ކުނިކެހުމަކީ މީހުންގެ މެދުގައި ހަޑި މަސައްކަތެއް ގޮތުގައިވިޔަސް ފަހަކަށް އައިސް އެ މަސައްކަތް ދަނީ ދުވަހެއް ދުވަހަކަށް މީހުން ބަލައިގަންނަ މަސައްކަތަކަށްވަމުންނެވެ.\nކުރިން ވާހަކަ ދައްކާލި ވަރުދާ ވަނީ އެކަން ކިޔާދީފައެވެ. ވަރުދާ ބުނީ، މިހާރު ކުނިކަހަން ނިކުންނަ އަންހެނުން އިހުނަށްވުރެ ގިނަވެގެން އަންނައިރު އެހެން މީހުންގެ ފަރާތުން ތައުރީފް ލިބެމުން އަންނަ ކަމަށެވެ. އެ ދާއިރާއަށް ނިކުމެ ގައުމީ މަސައްކަތެއްގެ ގޮތުގައި އެކަން ކުރަން ބޭނުންވާ މީހުންނަށް ވަރުދާ ދޭން ބޭނުންވާ މެސެޖަކީ ފައިސާ ހޯދުމަށް ކުނިކެހުމަކީ ވެސް ހަޑި ކަމެއް ގޮތުގައި ނުދެކުމަށެވެ.\nމުޅި މާލެ ސާފު ތަނެއްގެ ގޮތުގައި ފެންނަނީ ޒުލޭހާ އާއި ވަރުދާ ފަދަ އެތަކެއް އަންހެނުންގެ ބުރަ މަސައްކަތުންނެވެ. މުޅި މާލެއަށް ލުއިކަން ލިބި، އެންމެ ތަންމަތީގައި އޮށޯވެ ނިދާއިރު، މި އަންހެން ކަނބަލުން މަގުތަކަށް ނުކުމެ ކުރާ ބުރަ މަސައްކަތަކީ މިއީ އެވެ. ހެނދުނު އެންމެންތަށް ހޭލަންވައިރަށް މުޅި މާލޭގެ މަގުތަށް ސާފުކޮށްލާ ބުރަ މަސައްކަތްތެރިންނަކީ މިއީ އެވެ. ހަމަ ހަޤީޤަތުގައިވެސް މި މީހުންނަށް ތައުރީފް ހައްޤު އެވެ.


Nirubaverikamaa dhekolhah dhin dharusgai sheikh ah bahuge hamalaa thakeh!\nނިރުބަވެރިކަމާ ދެކޮޅަށް ދިން ދަރުސްގައި ޝެއިހަށް ބަހުގެ ހަމަލާތަކެއް!\n- 8 months ago 13 - އަމާލް މުހައްމަދު\n"ނިރުބަވެރި ފިކުރުތަކުން ސަލާމަތްވުމަށް" މިނަމުގައި ރޭ މޯލްޑިވްސް ނޭޝަނަލް ޔުނިވަރސިޓީ، އެމްއެންޔޫގައި ބޭއްވި ދަރުސްއަށްފަހު، ސުވާލު ކުރަން ހުޅުވައިލި ފުރުސަތުގައި ބައެއް ފަރާތްތަކުން ދަރުސް ދެއްވި ޝެއިހަށް ބަހުގެ ހޫނު ހަމަލާތަކެއް ރައްދުކޮށްފިއެވެ.\nރޭ ބޭއްވި ދަރުސްގައި ދީނީ ނަސޭހަތް ދެއްވާފައިވަނީ އައްޝެއިހު މުހައްމަދު އަނީލެވެ. އަނީލްގެ ދަރުސްގައި ވަނީ އިސްލާމް ދީން ބަދުނާމު ކުރުމަށްޓަކައި ބައެއް ފަރާތްތަކުން، ނިރުބަވެރި ހަމަލާތައް ދެމުން އަންނަ ކަމަށާއި، އިސްލާމް ދީނުގައި އެފަދަ ކަންކަމަށް ހިތްވަރު ނުދެއްވާ ކަމަށް ވިދާޅުވެފައެވެ.\nދަރުސްއަށްފަހު ސުވާލު ކުރަން ދިން ފުރުސަތު ޒުވާން ފިރިހެން ކުއްޖަކު ވަނީ ޝެއިހު އަނީލްއާ ސުވާލު ކޮށްފައެވެ.\n"އުއްމަތުގެ އިއްޒަތާއި ކަރާމާތް ދިޔައީ ހަގީގަތުގައިވެސް ޖިހާދު ދޫކޮށްލުމުންނެވެ. މިއީ 2008 ވަނަ އަހަރު ޝެއިހު އަނީލްގެ ވެެބްސައިޓުގައި ޝެއިހު ޝަހީމް ލިޔުއްވާފައިވާ ފަތުވާއެއް. މީގގައި އެބައިން އިރާގު، ސީރިޔާ ކަޝްމީރު ފަދަ ތަންތަނަށް ހަނގުރާމައަށް ދިޔުމަކީ ކޮންމެ މުސްލިމެއްގެ މައްޗަށް ފަރުދީ ވާޖިބެއް ކަމަށް ފަތުވާދެއްވާފައި. އެފަތުވާތަކަށް ބިނާކޮށް، މިއަދާ ހަމައަށް، އެ ފަތުވާތތަކަށް ތަބާވެގެން ދިޔަ ކުދިންނާއި(ޖިހާދަށް ދިޔަ ކުދިންނާ) އެކުދިންގެ އާއިލާތަކަށް ޝެއިހު ބުނެލަން އޮތީ ކޮން ވާހަކައެއްތޯ؟ ޝެއިހުމެން ޖެހޭނެ ނޫންތޯ މި ފަތުވާއަށް ތައުބާވާން؟ އަދި ތައުބާ އިއުލާނު ކުރަން. އަދދި މިގޮތަށް މިއަދާ ހަމައަށް ފަތުވާ އޮވެފައި، ޝެއިހުމެން މިކަމުން ބަރީއަ ވެފައި، މިއަދު އެ ފަތުވާތަކަށް ތަބާވި ކުދިންނަށް ނިރުބަވެރިންނޭ، ތަކްފީރީ ފިކުރޭ ބުނުމުން ޝެއިހުގެ ޒިންމާ އަދާވީތޯ؟" މިއީ އެ ޒުވާނާ ކުރި ސުވާލެވެ.\nޖަވާބުގައި ޝެއިހު ވިދާޅުވީ ޖިހާދު ކުރުމަކީ މާތް އަޅުކަމެއް ކަމަށެވެ. އެހެންނަމަވެސް އެކަން ކުރަން ޖެހެނީ ވަކި ޝަރުތުތަކަކާ އެއްގޮތަށް ކަަމަށްވެސް ވިދާޅުވިއެވެ. ޝެއިހު ވިދާޅުވީ އޭނާގެ ވެބްސސައިޓުގައި އޮތް އާޓިކަލްގައި ހުރި ވާހަކަތައް، ސުވާލު ކުރި ޒުވާނާ އެއްކޮށް ކިޔާފައިނުވާ ކަމަށެވެ. ކީނނަމަ، އޭގެ ހަގީގަތް އެނގޭނެ ކަމަށްވެސް ވިދާޅުވިއެވެ.\nއެ ދަރުސް އަޑު އަހަން ދިޔަ އެހެން ޒުވާނަކު ސުވާލު ކުރަމުން ދަނިކޮށް، ލައިވް ވަނީ ކަނޑައިލާފައެވެ. ދަރުސްއަށް ދިޔަ މީހަކު ބުނީ ފަހުންވެސް ޝެއިހު އަނީލްއަށް ބަހުގެ ހަމަލާތަކެއް އަމާޒުވި ކަމަށެވެ. އަދި އެތަން ދުކުރައްވާ ވަޑައިގެންނެވިއިިރު، އިތުރު މީހުން ސުވާލު ކުރަންވެސް ބޭނުންވެފައި ތިބި ކަމަށެވެ.\nޝެއިޚް ދައްކާފައި އޮތީ ދީނުގައި އެކަން އޮތްގޮތް. ޖިހާދުކުރުމަށް ދިވެހިން މިދާ ގޮތުގެ ވާހަކައެއް ނޫން. ދިވެހިންވެސް ދީނުގައި ޖިހާދުކުރުމަށް އޮތް ގޮތަށް ކުރުމަށް ގޮވާލަން. ދިވެހިން މި ދަނީ ވެރިމީހާއަށާއި އެމީހުންގެ މައިންބަފައިންނަށް ފިލައިގެން ސިއްރުން. މިއީކީ ދީނުގައި މިކަން އޮންނަ ގޮތެއް ނޫނެވެ. އޭ މުސްލިމް އަޚުންނޭވެ. ހޭއަރާށެވެ.\nދެން ޝޭހުގެ ފޭސްބުކް ގައި، އަލްޤައިދާއާއި އެއް ސަފެއްގައި ސީރިޔާގައި ހަނގުރާމަ ކުރަމުން ދިޔަ ޖައިޝުލް އިސްލާމްގެ ކޮމާންޑަރ ޒަހްރާން އައްލޫޝް މަރުވުމުން އޭނާގެ ފޮޓޯޖަހައި، އޭނާއަށް ހެޔޮ ދުޢާކޮށް، އޭނަ ޝަހީދުވެއްޖޭ ކިޔައި ޕޯސްޓެއް ޖެހީ ކީއްކުރަން؟؟ ދެން ބުނޭ މަ އެ ޕޯސްޓް ރަނގަޅަށް ނުކިޔައޭ. ޕޯސްޓްގެ ލިންކް: https://m.facebook.com/story/graphql_permalink/?graphql_id=UzpfSTQxNDczNjM0MTkzMzM0MjpWSzo5ODkxNTU2NTExNTgwNzI%3D\n"ޖަވާބުގައި ޝެއިހު ވިދާޅުވީ ޖިހާދު ކުރުމަކީ މާތް އަޅުކަމެއް ކަމަށެވެ. އެހެންނަމަވެސް އެކަން ކުރަން ޖެހެނީ ވަކި ޝަރުތުތަކަކާ އެއްގޮތަށް ކަަމަށްވެސް ވިދާޅުވިއެވެ. ޝެއިހު ވިދާޅުވީ އޭނާގެ ވެބްސސައިޓުގައި އޮތް އާޓިކަލްގައި ހުރި ވާހަކަތައް، ސުވާލު ކުރި ޒުވާނާ އެއްކޮށް ކިޔާފައިނުވާ ކަމަށެވެ. ކީނނަމަ، އޭގެ ހަގީގަތް އެނގޭނެ ކަމަށްވެސް ވިދާޅުވިއެވެ." ކިޔާލީމާ އެނގެނީ އެ ޒުވާނާ ރަނގަޅަށް ޝޭޚުގެ އާރޓިކަލް ނުކިޔާކަން...\nޝެއިޚް ގެ ވާހަކަ ރަނގަޅެވެ. ޝޭހު ވަނީ ޖިހާދަށް ކުރުމަށް ބާރު އަޅާފައެވެ. ނަމަވެސް ޖިހާދުކުރުމުގައި ވަކި ހަމަތަކެއްގައި ހިފަހައްޓަންވެސް ވަނީ ބުނެފައެވެ. ޝެއިޚުގެ ވާހަކަތަކުގައި ނިރުބަވެރިކަމަށް ބާރު އަޅާފައެއްނެތެވެ.\nޝެޙް ދެއްކެވި ވާހަކަ އަކީ ހަމަ %200 ތެދު. އެޖަލްސާގެ ހުރުަތް ކަނޑާލާ ސުވާލު ކުރާކަމަށް ހެދިގެން ޝެޙާ ޒުވާބު ކޮށް. މީތަ އެބުނާ ޒުވާނުންގެ އަޙްލާގާކީ؟\nޝެއިޚް އޮޅުވާލަން ނޫޅުއްވާ ޑރ ޝަހީމް އެވަނީ އެތާ ހަނގުރާމަކުރަނީ ޞައްޙަ ޖަމާޢަތްތައް ކަމުގައިވެސް ފަތުވާ ދެއްވާފައި. އެ ފަތުވާގެ ޒިންމާ ނަގަންވީމަ ޒުވާނުން ބޮލުގައި ނާޅުވާ.\nކަޑަ ވެގެން ލައިވް ކަނޑާލީ ދޯ؟ ކެކެކެެކެ\nޝެއިޚް އެ އާޓިކުލް އިން ބަރީއަނުވަންޏާ ކޮބަ މިހާރު އެ ފަތުވާ؟ މިދިޔަ ހަފްތާޔާ ޖެހެންދެން އެ ފަތުވާ އިން ވެބްސައިޓުގައި. މިއޮތީ އޭގެ އާކައިވް http://archive.is/lSONl އެ ޒުވާނަ އެބުނީ ރަނގަޅަށް.\nއެޗްޕީއޭގެ އެންގުމާއި ގުޅިގެން ޓެކްސީތަކުން ބަދަލުތައް ފެންނަނީ39 hours ago\nފުލުހުންގެ ތަރުޖަމާނުކަމުގެ މަގާމުން އިޒްމިއާ ދުރުކޮށްފި02 days ago


Mihaaru fiyavalhu naalhaifinama hahlunukurevi iuthuru massalathah nikumedhaane | Ungoofaaru\nބަނޑޭރިގަނޑު/ޙަބަރު/މިހާރު ފިޔަވަޅު ނާޅައިފިނަމަ ހައްލުނުކުރެވި އިތުރު މައްސަލަތައް ނިކުމެދާނެ!\nމިހާރު ފިޔަވަޅު ނާޅައިފިނަމަ ހައްލުނުކުރެވި އިތުރު މައްސަލަތައް ނިކުމެދާނެ!\nއިބްރާހީމް ޒަޔާން3ނޮވެމްބަރ 2018\n0 416 މިނެޓެއް ނުވަނިސް ކިޔާލެވޭ\nހިނގާމީހުންނަށް ދަތިވަގޮތަށް ޕޭވްމަންޓް މަތީ ތަކެތި ބަހައްޓާފައި\nއުނގޫފާރުގެ މަގުތައް ރަގަނޅު ފެންވަރަކަށް ހެދުމަށް މިހާރު ކުރިއަށްދާ މައްސައްކަތް ގޮސްފައިވާ ހިސާބުންވެސް މިދަނީ ތަފާތު އެކިއެކި ކަންކަން ފާހަގަކުރެވި އެކަންކަމަށް އާންމުންގެ މެދުގައި ބަހުސްކުރެވެމުންނެވެ.\nއުނގޫފާރުގެ މަގުހެދުމުގެ މަސައްކަތުގެ ދަށުން ހެދުމަށް ހަމަޖެހިފައިވާ މަގުތައްވަނީ އެކަންކުރުމަށް ކަނޑައެޅިފައިވާ މިންގަނޑުން ލެވެލްކޮށްފައެވެ. މިގޮތައް ލެވެލް ކޮށްފައިވާ މަގުތަކުން ފެންނަނީ ގިނަ އިމާރާތްތަކާއި ފިހާރަތަކާއި ގެތައް މަގުގެ ލެވެލް އަށްވުރެ އަޑިކޮންނެވެ. އަނެއްބައި އިމާރާތްތަކާއި ފިހާރަތަކާއި ގެތައް ހުރީ މަގުގެ ލެވެލްއަށްވުރެ މާ އުސްކޮންނެވެ.\nމިގޮތައް މަގުގެ ލެވެލްއަށްވުރެ އުސްކޮން ކުރި ގެތަކާއި އިމާރަތްތަކާއި ފިހާރަތަކަށް ވަދެނިކުތުމަށާއި ދުއްވާތަކެތި ވަދެނިކުތުމަށް ކޮންކްރީޓް ބޮލޮކް، ފިލާގަނޑު ސިޑި ފަދަ ތަކެތި ޕޭވްމަންޓް މަތީ ބަހައްޓައިގެން ދާއިމީކޮށް ބޭނުންކުރަން ވަނީ ފަށާފައެވެ. މިކަމަކީ ކުރީބައިގައި މިކަމާއިމެދު ކަމާބެހޭ ފަރާތްތަކުންނައި އާންމު ފަރުދުންވެސް ވިސްނާ ފިޔަވަޅެއް ނާޅައިފިނަމަ މުސްތަޤުބަލުގައި ހައްލުކުރަން އުނދަގޫ ބޮޑެތި މައްސަލަތައް ނިކުމެދާނެކަމެވެ.\nމަގުތައްހެދި ހިނގާ މީހުންނަށާއި ދުއްވާމީހުންނަށް އަދި ޕާކިންއަށް މަގުބޭނުންކުރަމުން ދާއިރު މަގުގައި ހިނގަން އޮންނަ ހަނި ޕޭވްމަންޓްމަތި މިގޮތައް ބްލޮކް ވުމަކީ ހިނގާ މީހުންނަށް ބޮޑެތި އުނދަގުލާއި ކުރިމަތިވާނެ ކަމެކެވެ. ވީމާ މިގޮތަށް ހުރި ތަންތަނުގެ ވެރިފަރާތްތަކައި ކައުންސިލާއި އާންމުންގެ އެހީތެރިކަމާއެކު މިކަންކަމަށް މިހާރުން މިހާރަށް ފިޔަވަޅެއް ނޭޅިއްޖެނަމަ މިކަމުގެ ސަބަބުން އިޖުތިމާއި އިތުރު މައްސަލަތަކެއް ނިކުތުމުކީ ވުން ގާތްކަމެކެވެ. އަދި ޕޭވްމަންޓް މަތީ އެހެނިހެންވެސް ތަކަެތި ބެހެއްޓުން އާންމުވެ މިކަމުން އިތުރު އެތަކެއް މައްސަލަތަކެއް ނިކުމެދާނެ ކަމެކެވެ.\nހިނގާމީހުންނަށް ދަތިވަގޮތަށް ޕޭވްމަންޓް މަތީ ސިޑި ފިލާގަނޑު ސިމެންތި ބްލޮކް ފަދަ ތަކެތި ބަހައްޓާފައި:


ހައިކޯޓުގެ އެސިސްޓެންޓް ރަޖިސްޓްރާ އިސްތިއުފާ ދެއްވައިފި | Jazeera\tހައިކޯޓުގެ އެސިސްޓެންޓް ރަޖިސްޓްރާ އިސްތިއުފާ ދެއްވައިފި - Jazeera\nހައިކޯޓުގެ އެސިސްޓެންޓް ރަޖިސްޓްރާ އިސްތިއުފާ ދެއްވައިފި\nޢަލީ ޔާމީން June 12, 2019 106 views0\nހައި ކޯޓުގެ އެސިސްޓެންޓް ރަޖިސްޓްރާގެ މަގާމުގައި ހުންނެވި މޫސާ ފާރިޝް އަޙްމަދު އިސްތިޢުފާ ދެއްވައިފި އެވެ.\nފާރިޝް އެ މަގާމުން އިސްތިއުފާ ދީފައިވާއިރު ދާދި ފަހުން ވަނީ ހައިކޯޓުގެ މަގާމަށް އައްޔަން ކުރުމުގައި އިޖުރާއަތްތައް ފުރިިހަމަ ކޮށްފައި ނުވާ ކަމަށް ބުނެ ހައިކޯޓުގެ ފަނޑިޔާރުންގެ ބެންޗުން ދާދި ފަހުން ފާރިޝް ވަކިކުރަން ނިންމާފައެވެ. ނަމަވެސް ސްޕްރީމް ކޯޓުން ނިންމާފައިވަނީ ފާރިޝް އެ މަގާމަށް ހޮވުމުގައި އިޖުރާޢަތްތައް ފުރިހަމަ ކަމަށެވެ.\nފާރިޝް މިއަދު ވިދާޅުވީ އިސްތިއުފާ ދެއްވީ، މަގާމަށް ހޮވުމުގައި މައްސަލައެއް ނެތްކަމަށް ސުޕްރީމް ކޯޓުން ނިންމި ނަމަވެސް، ހައިކޯޓުގެ ފަނޑިޔާރުންނަށް ކުރާ އިހުތިރާމާއި ހައިކޯޓުގެ ފަނޑިޔާރުންގެ ހައިބަތަށް ހުތުރެއްވާން އެދިވަޑައި ނުގަންނަވާތީ ކަމަށެވެ. އަދި ޖުޑީޝަރީގެ ނަން ކިލަނބުވުމަށް ވެސް ބޭނުންފުޅުނުވާތީ ކަމަށެވެ.\nފާރިޝް ފުރަތަމަ ޑިގްރީ ހާސިލްކޮށްފައިވަނީ ބެޗްލާ އޮފް ލޯ އިން ޔުނިވަސިޓީ އޮފް ލަންޑަނުންނެވެ. މާސްޓަސް ފުރިހަމަކޮށްފައިވަނީ އިނގިރޭސިވިލާތުގެ ސިޓީ ޔުނިވަރިސިޓީ އޮފް ލަންޑަނުން މާސްޓަ އޮފް ލޯސް އިން އިންޓަނޭޝަނަލް ބޭންކިންގ އެންޑް ފައިނޭންސްގެ ދާއިރާއިންނެވެ.\nހައި ކޯޓުގެ އެސިސްޓެންޓް ރަޖިސްޓްރާ


Maradhoofeydhoo ijthimaaee marukazu gai huri baa thakethi neelan kiyumaa gulhey\nމަރަދޫފޭދޫ އިޖްތިމާޢީ މަރުކަޒްގައި ހުރި ބައުތަކެތި ނީލަން ކިއުމާއި ބެހޭ\n22 މާރޗް 2021 1 month ago\nމަރަދޫފޭދޫ އިޖްތިމާޢީ މަރުކަޒްގައި ހުރި ބައުތަކެތި ނީލަމުގައި ވިއްކާލުމަށް ވަނީ ހަމަޖެހިފައެވެ. ނީލަން ކިއުން އޮންނާނީ 30 މާރިޗް 2021 ވާ ބުދަ ދުވަހުގެ ހެނދުނު 9:00 ގައި މަރަދޫފޭދޫ އިޖްތިމާޢީ މަރުކަޒްގައެވެ.\nނީލަން ކިއުމަށް ހަމަޖެހިފައިވާ ތަކެތި ބެއްލެވުމަށް ބޭނުންފުޅުވާ ފަރާތްތަކުން 2021 މާރިޗް 23,24,25 މި ތިންދުވަހުގެ 8:30 އިން 12:00 އަށް މަރަދޫފޭދޫ އިޖްތިމާޢީ މަރުކަޒަށް ދުރުވުމުން ތަކެތި ފެންނާނެ އިންތިޒާމް ވަނީ ހަމަޖެހިފައެވެ. ނީލަން ކުރިއަށް ގެންދެވޭނީ މަދުވެގެން 03 ބައިވެރިންގެ ހާޟިރުގައެވެ. ނީލަމުން ތަކެތި ނަންގަވާ ފަރާތްތަކުން 03 ދުވަހުގެ ތެރޭގައި ފައިސާ ދެއްކެވުމަށްފަހު ތަކެތި ގެންގޮސް ނިންމަންވާނެއެވެ.\nވީމާ ނީލަމުގައި ބައިވެރިވުމަށް ބޭނުންވާ ފަރާތްތަކުން 30 މާރިޗް 2021 ވާ ބުދަ ދުވަހުގެ 9:00 އަށް މަރަދޫފޭދޫ އިޖްތިމާއީ މަރުކަޒަށް ދުރުވުމުން ނީލަމުގައި ބައިވެރިވުމުގެ ފުރުސަތު އޮންނާނެ ކަމުގައި ޢާންމުކޮށް އެންގުމަށްޓަކައި ޢިއުލާން ކުރީމެވެ.\nޕަބްލިޝް ކުރި ތާރީޚް: 22-03-2021\nސުންގަޑި: 2021-03-30 09:00:00


SunOnline: MDP ge masakkai dhebaivee Nasheed aai party ekkairi koh, sarukaaru hingan ulhumun: Hassan Latheef\nއެމްޑީޕީގެ މަސައްކަތް ދެބައިވީ ނަޝީދުއާ ޕާޓީ އެއްކައިރިކޮށް ސަރުކާރު ހިންގަން އުޅުމުން: ހަސަން ލަތީފު\nއަހުމަދު މިޒްޔާލް 11 Jun 2021, 22:12\nހަސަން ލަތީފު--- ފޮޓޯ/ މަޖިލިސް\nއެމްޑީޕީގެ މަސައްކަތް ދެބައިވީ ކުރީގެ ރައީސް މުހައްމަދު ނަޝީދާ އެ ޕާޓީ އެކަހެރި ކުރުމަށް ފަހު ސަރުކާރު ހިންގަން އުޅުމުން ކަމަށް އެ ޕާޓީގެ ޗެއާޕާސަން އަދި ހުޅުހެންވޭރު ހުޅަނގު ދާއިރާގެ މެމްބަރު ހަސަން ލަތީފް ވިދާޅުވެއްޖެ އެވެ.\nހަސަން ލަތީފް އެގޮތަށް ވިދާޅުވީ މަޖިލީހާއި ސަރުކާރުގެ މަސައްކަތް ދެބައިވެ، އެމްޑީޕީގެ މަސައްކަތް ވެސް ދެބައިވެފައިވާ ކަމަށް އަލިފުށީ ދާއިރާގެ މެމްބަރު މުހައްމަދު ރަޝީދު ހުސައިން (ބިގޭ) މިއަދު ވިދާޅުވުމުންނެވެ.\nއަލިފުށީ ދާއިރާގެ މެމްބަރު މުހައްމަދު ރަޝީދު ހުސައިން (ބިގޭ)--- ފޮޓޯ/ މަޖިލިސް\nބިގޭއަށް ރައްދު ދެއްވަމުން ހަސަން ލަތީފް ވިދާޅުވީ މަސައްކަތް ދެބައިވީ އެމްޑީޕީ އިން ވައުދުވި ކަންކަން ކުރަން ސަރުކާރުން ބޭނުން ނުވުމުން ކަމަށެވެ. އަދި އެ ޕާޓީ ދެބައިވީ ވައުދުވި ކަންކަން ނުކޮށް، އޭގެ ބަދަލުގައި ސަރުކާރުން ކޮރަޕްޝަންގެ މައްސަލަތައް ބެލުމުގައި ފޫކެހުމުން ކަމަށް އޭނާ ވިދާޅުވި އެވެ.\n"އެމްއެމްޕީއާރުސީ އާއި ކޮރަޕްޝަންގެ މައްސަލަތައް ބަލަން ސަރުކާރުން ފޫކަހަން ފެށީމަ. ސަރުކާރާ ޕާޓީގެ ގުޅުން ހީނަރުކޮށްލީމަ. ޖުމުލަކޮށް ރައީސް މުހައްމަދު ނަޝީދުއާ ޕާޓީ އެއްކައިރިކޮށް ސަރުކާރު ހިންގަން އުޅުނީމަ." ހަސަން ލަތީފް ވިދާޅުވި އެވެ.\nއެމްޑީޕީގެ އެތެރޭގެ ހަމަނުޖެހުންތައް މި ފަހުން އެންމެ ބޮޑުވެފައި ވަނީ ކުރީގެ ރައީސް އަދި މަޖިލީހުގެ ރައީސް މުހައްމަދު ނަޝީދަށް ދިން ހަމަލާގެ އިންކުއަރީއަށް މަޖިލީހަށް ވަކިވަކި ސިފައިން ހާޒިރު ކުރަން އުޅުމުން އެކަމާ ދެކޮޅަށް މަޖިލީހަށް ސިޓީ ފޮނުވި ޑިފެންސް މިނިސްޓްރީގެ ނައިބު ހަސަން ޒަމީލަށް ފިޔަވަޅު އަޅަން މަޖިލީހުގެ އިމްތިޔާޒް ކޮމިޓީން ވެސް ދެކޮޅު ހެދުމުންނެވެ. އަދި އެ ކޮމިޓީން މައްސަލަ ބޭރުކޮށްލުމަށް އެމްޑީޕީގެ ހަތަރު މެންބަރަކު ވޯޓު ދެެއްވީ ބިގޭ ނުފޫޒު ފޯރުވައިގެން ކަމަށް ނަޝީދުގެ ސަޕޯޓަރުން ތުހުމަތުކޮށް، އޭނާ އަށް ވަރަށް ބޮޑަށް ވަނީ ފާޑު ކިޔައިފަ އެވެ.\nއިމްތިޔާޒު ކޮމެޓީ އިން އެ މައްސަލަ ބޭރުކޮށްލީ، މަޖިލީހުގެ ގަވާއިދާ ހިލާފަށް، އެ ކޮމެޓީ އިން މައްސަލަ ބެލުމުގެ ކުރީން މަޖިލީހުގެ ރައީސް ޒަމީލުގެ މައްޗަށް ޖިނާއީ ދައުވާ ކުރުމަށް ޕީޖީ އަށް ފޮނުވައިފައި ވަނިކޮށެވެ.\nޕީޖީ އޮފީހުން ބުނީ އެއްވެސް މީހެއްގެ މައްޗަށް ޖިނާއީ ދައުވާއެއް ކުރެވޭނީ ފުލުހުން ތަހުގީގު ކުރުމަށް ފަހު މައްސަލަ ހުށަހެޅުން ކަމަށެވެ. އަދި މަޖިލީހަކީ ތަހުގީގު ކުރުމުގެ ބާރު އޮތް ފަރާތެއް ނޫން ކަމަށެވެ.\nއެ މައްސަލަ އަށް އިޝާރާތް ކުރައްވައި ބިގޭ މިއަދު ރާއްޖެ ޓީވީގައި ވިދާޅުވީ އޭނާއަކީ އެމްޑީޕީ ޕާލިމެންޓަރީ ގްރޫޕުގެ ސެކްރެޓަރީ ޖެނަރަލް ކަމަށާއި ސަރުކާރާއި މަޖިލީހުން އަދި އެހެން ދިމާތަކުން ވެސް މުއާމަލާތު އޭނާއާ ހިއްސާ ކުރާ ކަމަށާއި އެހެން ނަމަވެސް އެ މައްސަލައިގެ ތެރެއަށް އޭނާ ވެދެވަޑައިގެންފައި ނުވާނެ ކަމަށެވެ.\nއިމްތިޔާޒް ކޮމިޓީން މައްސަލަ ބޭރުކޮށްލުމުން ބިގޭ އަށް އެންމެ ބޮޑަށް ތުހުމަތުތައް އަމާޒުކުރީ މަޖިލީހުގެ ނައިބު ރައީސް އަދި ގަލޮޅު އުތުރު ދާއިރާގެ މެމްބަރު އީވާ އަބްދުﷲ އެވެ. އޭނާ ތުހުމަތު ކުރެއްވީ ބިގޭ އުޅުއްވަނީ މަޖިލީހުން ހިންގާ އިންކުއަރީއަށް ހުރަސް އެޅުމަށް ކަމަށެވެ.\nއެކަމާ ގުޅިގެން ނަޝީދު މިއަދު ޓުވިޓާގައި ބިގޭއަށް ބަހުގެ ހަމަލާތަކެއް ވެސް ދެއްވާފައިވަނިކޮށް ރައީސް އިބްރާހިމް މުހައްމަދު ސޯލިހުގެ އަނބިކަނބަލުން އަދި ފަސްޓްލޭޑީ ފަޒުނާ އަހްމަދު ވަނީ ބިގޭގެ ދިފާއުގައި ނުކުންނަވައިފަ އެވެ.\nލީކުކުރީ ޔާމީންގެ ވަކީލުންނޭ ބުނުމުން ބުއްދި ހަމަނުޖެހޭ\nކޮންސަލްޓަންޓަކަށް އުޅޭތާ ތިން މަސް ވެއްޖެ\nއަޅުގަނޑުމެން ޖޭ ވާންވީ ގައުމުގެ ރައްޔިތުން ނިކަމެތިވާތީތޯ


Abdulraheem aa Gassan maumoon hayyaru koffi\nޣައްސާން މައުމޫން އަދި އަބްދުއްރަހީމް އަބްދުﷲ: ދެ ބޭފުޅުންވެސް ވަނީ ހައްޔަރުކޮށްފައި --\nޕްރޮގްރެސިވް ކޮންގްރެސް ކޯލިޝަންގެ އެކްޓިން ލީޑަރު އަދި ޕީއެންސީގެ ރައީސް އަބްދުއްރަހީމް އަބްދުﷲ އާއި ޕީޕީއެމްގެ ނާއިބު ރައީސް އަދި ގުރައިދޫ ދާއިރާގެ މެންބަރު މުހައްމަދު ޣައްސާން މައުމޫން ހައްޔަރުކޮށްފި އެވެ.\nއެ ދެ ބޭފުޅުން ހައްޔަރުކޮށްފައިވަނީ މިހާރު އިދިކޮޅު ކޯލިޝަންގެ ސަޕޯޓަރުން ކުރަމުން ގެންދާ މުޒާހަރާގެ ތެރެއިންނެވެ.\nމިއަދު ކުރިއަށް ގެންދާ މުޒާހަރާއަކީ އެޗްޕީއޭގެ އެންގުންތަކާއި ހިލާފަށް އެއްވުމުގެ ފުރުސަތު އެއްވެސް ބަޔަކަށް ނުދޭނެ ކަމަށް ފުލުހުން ބުނެފައިވަނިކޮށް އެ އެންގުމާއި ހިލާފަށް ކުރަމުން ގެންދާ މުޒާހަރާ އެކެވެ. ފުލުހުން ވަނީ އެޗްޕީއޭގެ އެންގުންތަކާއި ހިލާފުވެ ރައްޔިތުން ނުރައްކަލުގެ ތެރެއަށް ހުށައެޅޭ ގޮތަށް އަމަލުކުރާ މީހުންނާމެދު ގާނޫނީ ފިޔަވަޅު އަޅާނެ ކަމަށް ބުނެފައެވެ.\nއަދި ހޯމް މިނިސްޓްރީންވެސް ވަނީ އެޗްޕީއޭގެ އެންގުންތަކާއި ހިލާފަށް އަދި ސުލްހަވެރި ކަމާއެކު އެއްވެ އުޅުމުގެ ގާނޫނާއި ހިލާފަށް އެއްވުމުގެ ފުރުސަތު އެއްވެސް ބަޔަކަށް ސަރުކާރުން ނުދޭނެ ކަމަށް ބުނެފައެވެ.\nމުޒާހަރާގެ ތެރެއިން މެންބަރު ޝިޔާމް ހައްޔަރު ކުރަން މަސައްކަތް ކުރަނީ: ޝިޔާމް އަށް އަނިޔާވުމުން ވަނީ ދޫކޮށްލާފައި --\nމިއަދުގެ މުޒާހަރާގެ ތެރެއިން ޕީޕީއެމްގެ ނާއިބު ރައީސް އަދި ނައިފަރު ދާއިރާގެ މެންބަރު އަހުމަދު ޝިޔާމް ހައްޔަރު ކުރަން ފުލުހުން މަސައްކަތް ކުރިއެވެ. ނަމަވެސް އޭނާއަށް ވަރަށް ބޮޑަށް އަނިޔާވުމުން ވަނީ ދޫކޮށްލާފައެވެ. އަދި ޕީއެންސީގެ ނާއިބު ރައީސް ފެނަކައިގެ ކުރީގެ އެމްޑީ މުހައްމަދު ނިމާލުވެސް ވަނީ ހައްޔަރުކޮށްފައެވެ. ނިމާލް އަކީ އިދިކޮޅު ކޯލިޝަންގެ އެކްޓިވިޓީ ކޮމެޓީގެ ޗެއާއެވެ. މީގެ އިތުރުން ހުޅުދޫ ދާއިރާގެ ކުރީގެ މެންބަރު މުހައްމަދު ޝާހިދުވެސް ހައްޔަރުކޮށްފައިވެއެވެ.\nނޮޅިވަރަމް ދާއިރާގެ މެންބަރު މުހައްމަދު ނަޝީދު (މޮސްޓާ) ހައްޔަރު ފުލުހުންގެ ވެހިކަލަށް އަރުވަނީ --\nމިއަދުގެ މުޒާހަރާގައި ޕީޕީއެމް އަދި ޕީއެންސީގެ މަޖިލީސް މެންބަރުންނާއި އެ ދެ ޕާޓީގެ އިސް ބޭފުޅުން ދަނީ ބައިވެރިވަމުންނެވެ. ނަމަވެސް އޭގެ ތެރެއިން ބައެއް ބޭފުޅުން މިހާރު ވަނީ ހައްޔަރުުކޮށްފައެވެ.\nޕީޕީއެމް މޯލްޑިވްސް ޕޮލިސް ސާވިސް އަބްދުއްރަހީމް އަބްދުﷲ + ޣައްސާން މައުމޫން ޕީޕަލްސް ނޭޝަނަލް ކޮންގްރެސް - ޕީއެންސީ އިދިކޮޅު ފަރާތްތައް


Miskiythakugai adhives jamaa'ai hadhaathee kanboduvun\nއިސްލާމީ މަރުކަޒުގައި އިއްޔެ ބަޔަކު ވަކިން ނަމާދު ކުރަނީ: ޖަމާއަތްތަކުގައި ނަމާދު ކުރުން ވަނީ ހުއްޓާލާފައި -- އަވަސް ފޮޓޯ: އަޝްހާދު\nރައްކާތެރިކަމުގެ ފިޔަވަޅެއްގެ ގޮތުން ޖަމާއަތުގައި ކުރެވޭ ފަރުޟު ފަސްނަމާދާއި، ހުކުރު ނަމާދު، ވަކި މުއްދަތަކަށް މިސްކިތްތަކުގައި ގާއިމު ނުކުރާގޮތަށް ހަމަޖައްސާފައި ވަނިކޮށް ބައެެއް މިސްކިތްތަކުގައި ޖަމާއަތް ހަދައިގެން ގިނަ ބަޔަކު ނަމާދު ކުރަމުންދާތީ އިލްމުވެރިންނާއި، އާންމުން ކަންބޮޑުވުން ފާޅުކޮށްފި އެވެ.\nއިއްޔެގެ މެންދުރު ނަމާދުން ފެށިގެން މި މަހުގެ 28 ވަނަ ދުވަހުގެ އަސުރު ނަމާދާ ހަމައަށް މާލެ، ހުޅުމާލެ، ވިލިމާލެ އަދި ރިސޯޓްތަކުގެ މިސްކިތްތަކުގައި ޖަމާއަތުގައި ނަމާދު ނުކުރާނެ ކަމަށް އިސްލާމިކް މިނިސްޓްރީން ވަނީ ބުނެފަ އެވެ. ނަމަވެސް މިސްކިތްތައް ބަންދު ނުކުރާ ކަމަށާ ކޮންމެ ވަގުތަކު މިސްކިތްތަކުގައި ބަންގި ގޮވާނެ ކަމަށް އިސްލާމިިކް މިނިސްޓަރު ވަނީ ވިދާޅުވެފަ އެވެ. ނަމަވެސް މިސްކިތްތަކުން ބަންގި ގޮވަމުންދަނީ ގޭގައި ނަމާދު ގާއިމްކުރުމަށެވެ.\nއިސްލާމިކް މިނިސްޓްރީން މިފިޔަވަޅުތައް އެޅިނަމަވެސް ގިނަ މިސްކިތްތަކެއްގައި ނަމާދު ވަގުތުތަކުގައި ޖަމާއަތް ހަދައިގެން ދަނީ ނަމާދު ކުރަމުންނެވެ. އަދި ޖަމާއަތް ނުހެދިނަމަވެސް މިސްކިތުގެެ އެކި ސަރަހައްދުތަކުގައި ވަކި ވަކިން ގިނަ ބަޔަކު ނަމާދު ކުރާ މަންޒަރު ފެންނަ ވީޑިއޯތަކާއި، ފޮޓޯތައް ސޯޝަލް މީޑިއާގައި ބައެއް ފަރާތްތަކުން ވަނީ އާންމުކޮށްފަ އެވެ.\nއަދި އެންމެންގެ ސަލާމަތާއި ރައްކާތެރި ކަމަށްޓަކައި އަޅާފައިވާ މިފަދަ މުހިންމު ފިޔަވަޅަކަށް އެންމެން ސަމާލުކަން ދިނުން މުހިންމުކަން ގިނަ ބަޔަކު ވަނީ ފާހަގަކޮށްފަ އެވެ.\nމިކަމާ ގުޅޭގޮތުން އިލްމުވެރިންވެސް ވަނީ ކަންބޮޑުވުން ފާޅުކޮށްފަ އެވެ. ބައެއް އިލްމުވެރިން ވިދާޅުވީ މިސްކިތްތަކުގައި ޖަމާއަތް ގާއިމްކުރުން ވަގުތީ ގޮތުން ހުއްޓާލީ ވަރަށް މުހިންމު ބޭނުމެއްގައި ކަމަށެވެ. އަދި މިއީ ހުރިހާ ރައްޔިތުންގެ ސަލާމަތާއި ރައްކާތެރިކަމަށްޓަކައި އަޅާފައިވާ ފިޔަވަޅުތަކެއް ކަމަށް އެ ބޭފުޅުން ވިދާޅުވިއެވެ.\nމީގެ އިތުުރުން މި ހާލަތުގައި ގޭގައި ނަމާދު ކުރުމަށާއި، މިސްކިތްތަކަށް ނުދިއުމަށްވެސް އެ އިލްމުވެރިން ތަކުރާރުކޮށް ވަނީ ގޮވާލާފަ އެވެ. އަދި ފުލުހުން އެކަންކަން ބަލާ އަޅަންޖެހޭ އިތުރު ފިޔަވަޅުތައް އެޅުމަށްވެސް ވަނީ ގޮވާލާފައެވެ.\nކޯވިޑް19 ގެ ވަބާ ފެތުރިފައިވާ ގައުމެއްގައި އެ ވަބާއިން އެ ގައުމުގެ ރައްޔިތުން ސަލާމަތްކޮށް ރައްކާތެރި ކުރުމަށްޓަކައި، ދައުލަތުގެ ކަމާބެހޭ ފަރާތުން އަޅާ ރައްކާތެރިކަމުގެ ފިޔަވަޅެއްގެ ގޮތުން ޖަމާއަތުގައި ކުރެވޭ ފަރުޟު ފަސްނަމާދާއި، ހުކުރު ނަމާދު، ވަކި މުއްދަތަކަށް މިސްކިތްތަކުގައި ގާއިމު ނުކުރާގޮތަށް ހަމަޖައްސާފައި އޮތް އޮތުމަކީ ހުއްދަ ކަމެއް ކަމަށް އިސްލާމީ ފަތުވާދޭ އެންމެ މަތީ މަޖިލީހުންވެސް ވަނީ ބުނެފައެވެ.\nކުރިއަށް އޮތް ދެ ހުކުރު ދުވަހު، ހުކުރު ނަމާދުގެ ޖަމާއަތުވެސް މާލޭ ސަރަހައްދުގައި ނޯންނާނެ އެވެ.\nއިސްލާމިކް މިނިސްޓްރީ ކޮވިޑް-19 މިސްކިތް + އެޗްޕީއޭ ކޮރޯނާ ވައިރަސް ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު


vnews - Ithuru3rasheh bidah nulaa vikkaalumah iulaan koffi\nއިތުރު ތިން ރަށެއް ބިޑަށް ނުލައި ވިއްކާލުމަށް އިއުލާންކޮށްފި\nއިތުރު ތިން ރަށެއް ބިޑަށް ނުލައި ވިއްކާލުމަށް ޓޫރިޒަމް މިނިސްޓްރީން އިއުލާންކޮށްފި އެވެ.\nޓޫރިޒަމް މިނިސްޓްރީން ކޮށްފައިވާ އިއުލާނެއްގައި ބިޑަށް ނުލައި ވިއްކާލުމަށް ނިންމާފައިވާ އިތުރު ތިން ރަށުގެ ތެރޭގައި ހިމެނެނީ ނ. ކުންނުމަލި އާއި، ތ. ގާލީ އަދި ގދ. ބައުޅަގައްލަ އެވެ.\nވިއްކާލުމަށް ނިންމާފައިވާ ރަށްތަކުގެ ތެރެއިން 8.8 ހެކްޓަރުގެ ކުންނުމަލި ވިއްކާލަން ނިންމާފައި ވަނީ 3.4 މިލިއަން ޑޮލަރަށެވެ. އަދި 6.8 ހެކްޓަރުގެ ގާލީ 1.9 މިލިއަން ޑޮލަރަށް ވިއްކާލުމަށް ނިންމާފައިވާއިރު 6.8 ހެކްޓަރުގެ ބައުޅަގައްލަ ވިއްކާލަން އިއުލާންކޮށްފައި ވަނީ 850،000 ޑޮލަރަށެވެ.\nޓޫރިޒަމް މިނިސްޓްރީން ބީލަމަށް ނުލައި ވިއްކާލާ ރަށްތަކުގެ ތެރެއިން އދ. ހުރުއެޅި 3.6 މިލިއަން ޑޮލަރު ނުވަތަ 55.4 މިލިއަން ރުފިޔާއަށް ވިއްކާލުމަށް ވެސް މިދިޔަ މަހުގެ 15 ވަނަ ދުވަހު އިއުލާންކޮށްފައިވެ އެވެ.\nބީލަމަށް ނުލައި ވިއްކާލާ ރަށްތައް ވިއްކުމަށް ޓޫރިޒަމް މިނިސްޓްރީން އެންމެ ފުރަތަމަ އިއުލާންކުރީ މިދިޔަ އޮކްޓޫބަރު މަހުގެ ފަހު ހަފްތާގެ ތެރޭގަ އެވެ. އޭރު ކޮށްފައިވާ އިއުލާންގައި 11 ފަޅުރަށަކާއި ދެ ފަޅެއް ވިއްކާލުމަށް އިއުލާންކޮށްފައިވެ އެވެ. މިލިސްޓްގައި ހިމެނޭ ރަށްތަކުގެ ތެރެއިން ފޭދޫފިނޮޅު ފިޔަވާ އިތުރު ރަށެއް ވިއްކާލެވިފައިވާ ކަމަށް ސަރުކާރުން ހާމަކޮށްފައެއް ނުވެ އެވެ.\nބައެއް ރަށްތަކާއި ފަޅުތައް ކުއްޔަށް ނެގުމަށް ޝައުގުވެރިވާ ފަރާތްތައް ހޯދުމަށް ޓޫރިޒަމް މިނިސްޓްރީން އިއުލާންކުރަމުން ދިޔަ ނަމަވެސް މިރަށްތައް ކުއްޔަށް ދޭން ނިންމާފައިވަނީ ބިޑް ކުރުމަކާއި ނުލަ އެވެ.\nމިގޮތަށް އިއުލާންކުރަމުން މިދަނީ ބިޑްކުރުމަކާ ނުލައި ޓޫރިޒަމްގެ ބޭނުމަށް ރަށްތައް ކުއްޔަށް ދޫކުރެވޭ ގޮތަށް ޓޫރިޒަމް ގާނޫނަށް މިދިޔަ އަހަރުގެ ޖުލައި މަހުގެ ތެރޭގައި ގެނައި އިސްލާހަކާއި ގުޅިގެންނެވެ.\nޓޫރިޒަމް މިނިސްޓްރީން ބުނީ ކުއްޔަށް ދޫކޮށްލުމަށް ނިންމާ ރަށްތައް ވިއްކާ އަގުތަކުގެ ގޮތުގައި އިއުލާންގައި ހިމަނާ އަގުތަކަކީ އަންދާޒީ އަދަދުތަކެއް ކަމަށެވެ. އެ އަދަދުތައް ކަށަވަރުކުރެވޭނީ މިނިސްޓްރީން ގަބޫލުކުރާ ފެންވަރުގެ ސާވޭއެއް ހެދުމަށްފަހު ކަމަށްވެސް ޓޫރިޒަމް މިނިސްޓްރީން ބުނެ އެވެ.


Velana airport ge aa terminal ge masaikaiy fashan thayyaaruvejje | Mihaaru\nވެލާނާ އިންޓަނޭޝަނަލް އެއާޕޯޓުގެ މަތިން ނަގާފައިވާ ފޮޓޯއެއް: އެ އެއާޕޯޓުގެ އާ ޓާމިނަލްގެ މަސައްކަތް ކުރިޔަށް އޮތް ހަފުތާއެއްހާ ދުވަހުގެ ތެރޭގައި ފަށާނެ. ފޮޓޯ: އެމްއޭސީއެލް\nވެލާނާ އެއާޕޯޓުގެ އާ ޓާމިނަލްގެ މަސައްކަތް ފަށަން ތައްޔާރުވެއްޖެ\n05 އެޕްރީލް 2018 - 16:09 11 comments\nވެލާނާ އެއާޕޯޓުގެ އާ ޓާމިނަލް މަޝްރޫއު ފަށާނެ ކަމަށް އެމްއޭސީއެލް އިން މީގެ ކުރިން ވެސް އެކި ތާރީޚުތައް ދީފައި ވެ އެވެ.\nވެލާނާ އެއާޕޯޓް ހިންގާ ކުންފުނީގެ އިސް އޮފިޝަލަކު ވިދާޅުވީ އާ ޓާމިނަލްގެ އަމަލީ މަސައްކަތް ކުރިއަށް އޮތް ހަފުތާއެއްހާ ދުވަހުގެ ތެރޭގައި ފަށާއިރު އެ މަސައްކަތަށް ބޭނުންވާ ބައެއް ސާމާނު މިހާރު ރާއްޖެ ގެނެސްފައިވާ ކަމަށެވެ.\n"ޓާމިނަލްގެ ކޮންކްރީޓް ޕައިލް ޖަހަން މިހާރު އެ ދަނީ ތައްޔާރު ވަމުން. އެކަމަށް ބޭނުންވާ ހުރިހާ ޕައިލް އެ ހުރީ ހުޅުލެ އަށް ގެނެސްފައި،" އޮފިޝަލް ވިދާޅުވި އެވެ.\nއޭނާ ވިދާޅުވި ގޮތުގައި އާ ޓާމިނަލްގެ ފައުންޑޭޝަނަށް ބޭނުންވާ 500 އަށް ވުރެ ގިނަ ކޮންކްރީޓް ޕައިލް ވަނީ ގެނެސްފަ އެވެ.\nވެލާނާ އެއާޕޯޓުގެ އާ ޓާމިނަލް ހަދަން ބޭނުންވާ ފައިސާ މިހާރު ހުރީ ހަމަޖެހިފައި ކަމަށާއި އަމަލީ މަސައްކަތް މާ ގިނަ ދުވަހެއް ނުވެ ފެށޭނެ ކަމަށް އެ ކުންފުނިން މިދިޔަ މަހު ވެސް ބުނެފައި ވެ އެވެ.\nއަހަރަކު ގާތްގަނޑަކަށް ހަތް މިލިއަން ފަސިންޖަރުންނަށް ޚިދުމަތް ދެވޭ ގޮތަށް ޒަމާނީ ވަސީލަތްތަކާ އެކު ހަދާ ޓާމިނަލްގެ މަސައްކަތް ސައޫދީ އަރަބިއްޔާގެ ބިން ލާދިން ގްރޫޕާ ހަވާލުކުރީ ގާތްގަނޑަކަށް 350 މިލިއަން ޑޮލަރަށް (5.3 ބިލިއަން ރުފިޔާ) އަށް މޭ 2016 ގަ އެވެ.\nއާ ޓާމިނަލް އަޅަން ނިންމާފައި ވަނީ މިހާރުގެ އިންޓަނޭޝަނަލް ޓާމިނަލާ ޖެހިގެން ދެކުނަށް އޮތް ސަރަހައްދުގަ އެވެ. މި ޓާމިނަލް އެއްކޮށް ނިންމައި ބޭނުން ކުރަން ކަނޑައަޅާފައި ވަނީ 2019 ގަ އެވެ. ނަމަވެސް މިހާރު މަސައްކަތް ނުފެށި ލަސްވެފައި ވާތީ އަންނަ އަހަރަށް މަސައްކަތް ނިމޭނެ ކަމަށް ނުބެލެވެ އެވެ.\nއާ ޓާމިނަލް ބޭނުން ކުރަން ފެށުމުން، މިހާރުގެ އިންޓަނޭޝަނަލް ޓާމިނަލް ބަދަލުކުރާނީ ޑޮމެސްޓިކް ޓާމިނަލަކަށެވެ.\nއިތުރު ލިޔުންތައް އެމްއޭސީއެލް އެއާޕޯޓް އާ ޓާމިނަލް ވެލާނާ އިންޓަނޭޝަނަލް އެއާޕޯޓް ބިން ލާދިން ގުރޫޕް


Male Meehunnah Goathi Dhinun Namakan!?\nމިނިސްޓަރު އަސްލަމް މިއަދުގެ ޖަލްސާގައި---\nމާލޭ މީހުންނަށް ގޯތި ދިނުން ނަމަކަން!؟\n22 ޖޫން 2022 - 08:54:02\nރައީސުލްޖުމްހޫރިއްޔާ 2022 ވަނަ އަހަރުގެ ރިޔާސީ ބަޔާނުގައި މާލޭ ރަށްވެހިންނަށް ގޯތި ދޭނެ ވާހަކަ ވިދާޅުވުމުން މާލޭ ރައްޔިތުންތިބީ މިކަމަށް ކުރިމަތިލެވޭނެ ވަގުތަކަށް އިންތިޒާރުކޮށްކޮށެވެ. މިކަމުގެ މަޝްވަރާ ނުވަތަ ޕަބްލިކް ކޮންސަލްޓޭޝަނެއްގެ އިންތިޒާރުގައެެވެ.\nމިހެން ހުއްޓާ އަޑު އިވިގެން މިދިޔައީ ޖޫން 26 ގައި މާލޭ މީހުންނަށް ގޯތި ދޭ ވާހަކައާއި، މިކަމާ ގުޅިގެން ކެބިނެޓާ މެންބަރުންނާ މަޝްވަރާކުރިވާހަކައެވެ. ހާމަ ކޮށްފައިވާ މައުލޫމާތަށް ބަލާއިރު، މިކަމުގައި ޕަބްލިކް ކޮންސަލްޓޭޝަން ނެތުމާއި، ރައީސްގެ ރިޔާސީ ބަޔާނުގައި ވިދާޅުވި 'އެއްމެ ބޭނުންޖެހިފައިވާ މީހާ' އަށް އިސްކަންދެވޭކަން ކަށަވަރުކުރެވޭނެ ގޮތެއް އުސޫލުގައި ނެތުމާއި، ޓްރާންސްޕޭރަންޓް ޕޮއިންޓް ސިސްޓަމެއް ނެތުމަކީ ބައެއް މައްސަލަތައް ގޮތުގައި ވަނީ ފާހަގަވެފައެވެ. ހަމަ މިއާއެކު އަޑުއިވޭ އަނެއް ވާހަކައަކީ ސަރުކާރުން މިފަހަރު ދޫކުރަނީ 1250 އަކަފޫޓުގެ 3000 ގޯއްޗާއި، ފްލެޓްކަމެވެ.\nޕަބްލިކް ކޮންސަލްޓޭޝަން ނެތުން\nމާލޭގެ ރައްޔިތުންގެ ދިރިއުޅުމާ ސީދާ ގުޅިފައިހުރި މިވަރުގެ ބޮޑު ނިންމުމެއް ނިންމުމުގައި ސަރުކާރުން އަދި މިޖިލީހުން ވެސް އަދި ކައުންސިލަކުން ވެސް، ރައްޔިތުންގެ މަޝްވަރާ އާ ބައިވެރިވުން މިކަމުގައި ބާއްވަން ބޭނުން ނުވުމަކީ އެތައް ރައްޔިތުންގެ ސުވާލު މިކަމުގައި އުފެދޭނެކަމެކެވެ. މަޝްވަރާގެ މަތިން ރައްޔިތުންނާ ގާތުން ވެރިކަން ކުރުމަކީ މުހިއްމު ކަމެއްކަމަށް ސަރުކާރުން ބަޔާންކޮށް، އުސޫލުގައި ނުގެނައިނަމަވެސް، ރައްޔިތުން ބޭނުންވާ ކަމެއް އަދި ގޮތެއް އޮޅުންފިލުވާލުމުގެ މިންވަރު ވެސް ސަރުކާރުން މި މަޝްރޫއުގައި ކޮށްފައިނުވާކަން ފާހަގަކުރެވެއެވެ.\nއުމުރުން 18 އަހަރު ފުރިފައިވުމާއި، މާލޭ ސަރަހައްދުން 1000 އަކަފޫޓަށްވުރެ ބޮޑު ބިމެއް ނުވަތަ ބޯހިޔާވަހިކަމެއް ލިބިފައި ނެތުމާއި، ސަރުކާރުގެ ސްކީމަކުން ބޯހިޔާވަހިކަން ލިބިފައި ނެތުމާއި، ތިމާގެ އަމިއްލަ ނަމުގައި އޮންނަ ތަނެއް ދޫކޮށްލުމަކީ މާލޭ ރައްޔިތުންގެ ތެރެއިން އެކަށޭނަ ބޯހިޔާވަހިކަމެއް ބޭނުންވާ ފަރާތްތަކަށް މައްސަލައަކަށް ވާނެކަމަކަށް ގަބޫލެއް ނުކުރެވެ އެވެ. އެހެން ނަމަވެސް، ބަންޑާރަ ގޯތި ދިނުމުގެ ޕްރޮގްރާމްގެ ޝަރުތުތަކުގެ ތެރޭގައި "މާލެ ސަރަހައްދުން ބަންޑާރަ ގޯއްޗަކުން ބަހައިގެން ވާރުތައިން "ލިބެން އޮންނަ" ބޯހިޔާވަހިކަން މި އުސޫލާ އެއްގޮތަށް ދޫކޮށްލަން އެއްބަސްވާ ފަރާތެއްކަމުގައިވުން" މިއީ ގާނޫނީގޮތުން ކުރެވިދާނެކަމެއްކަމާމެދު ސުވާލު އުފެދެއެވެ. ވުޖޫދުގައި ވެސް އެ މީހެއްގެ ނަމުގައި ނެތް ތަނެއް ދޫކޮށްލުމަށް އެ މީހަކަށް އިގުރާރު ވެވިދާނެކަމާ މެދު ގާނޫނީ ދާއިރާގައި މަސައްކަތް ކުރާ ފަރާތްތަކުން ނުދެކެ އެވެ. ވީމާ، މިކަމަށް އިގުރާރު ކުރުވުމަކީ ފަހުން މިކަމުގައި ގާނޫނީ މައްސަލަތަކެއް ކުރިމަތިވާނެކަމެއްކަމަށް ބެލެވެ އެވެ.\nދޫކޮށްލާ ބިމާއިމެދު އަމަލުކުރާނެގޮތް\nދޫކޮށްލާ ބިމާމެދު އަމަލުކުރާނެގޮތްކަމަށް މި އުސޫލުގައި ބަޔާން ކުރާގޮތަކީ އެކަކަށް ވުރެ ގިނަ މީހުންގެ ނަމުގައި ރަޖިސްޓްރީކޮށްފައި އޮންނަ ގޯއްޗެއް، އެ ބިމުގެ ދެން ތިބި ބެހެނިވެރިންނަށް ދިނުމެވެ. އަދި ބަހައިގެން "ލިބެން އޮންނަ" ބައި ލިބޭނީ އެހެން ބެހެނިވެރިންނަށްކަމަށް މި އުސޫލުގައި ބަޔާންކޮށްފައިވެ އެވެ. މިހާލަތުގައި ވެސް މިލްކު ނުވާ ބިމެއް އެހެން ފަރާތަކަށް ދިނުމުގެ އިހްތިޔާރު އޮންނާނެކަމާ މެދު އުފެދޭ ގާނޫނީ ސުވާލުތައް އެބަހުއްޓެވެ. އުސޫލުގައި ދެން ބަޔާންކޮށްފައިވަނީ ތިމާގެ ނަމުގައި އެކަނި ރަޖިސްޓްރީކޮށްފައި އޮންނަ ބިން ދޫކޮށްލުމުން ލިބެނީ ޕްރޮގްރާމަށްކަމަށެވެ. ހަގީގީ ދިރިއުޅުމުގައި މިކަން ހިނގާގޮތަކީ ތިން ބެއިންނަށް ރަޖިސްޓްރީކޮށް ދީފައި އޮންނަ ވަކި ތިން ބިމުގެ ތެރެއިން، މެދުގައި އޮންނަ ބިން ދޫކޮށްލުމުން، އެތަން ބޭނުން ކުރަނީ މާލޭއަށް ހުސް ޖާގަ އިތުރު ކުރަންތޯ ނުވަތަ އެގެއެއްގެ އަސްލު ބެހެނިވެރިންގެ މެދުގައި ދިރިއުޅުމުގެ ހާލަތު ރަނގަޅު ކުރަންތޯ ޕްރޮގްރާމްގެ ޕްލޭނަކުން ސާފެއްނުވެ އެވެ. އެއްމެދު އިމާރާތްތައް ގިނަ މި މާލޭގައި، މިފަދަ ބިން ސަރުކާރުން ބެހެނިވެރިންނާ ގުޅުންނެތް ފަރާތަކަށް ވިއްކާލަނީތޯ މިއީ ވެސް އުފެދޭ ސުވާލުތަކެވެ.\nގޯތި ދޫކުރާނެ ގޮތް\nގޯތި ދޫކުރާނެ ކެޓެގަރީގެ ތަރުތީބުކަމަށް9ކެޓަގަރީއެއް ފާހަގަކޮށްފައިވެއެވެ.\nވާރުތައިން ލިބެން އޮންނަ ގޯތި\nއަމިއްލަ ނަމުގައި އޮންނަ ގޯތި\n600 އަކަ ފޫޓާއި 1000 އަކަ ފޫޓާއި ދެމެދު\n600 އަކަފޫޓަށްވުރެ ކުޑަ\nއަދި ހަމަމިއާ އެކު ކެޓެގަރީތަކުގެ ތެރެއިން އިސްކަންދޭނެ ތަރުތީބެއް ވެސް ކަނޑައަޅާފައި އެބައޮވެ އެވެ. އޭގެ ތެރެއިން އެންމެ އިސްކަން ދެނީ މުޅި އާއިލާއެއްކޮށް ޖޮއިންޓް އެޕްލިކޭޝަން ލުމަށާއި، އެއާ ޖެހިގެން އިސްކަން ދެނީ 1 މެންބަރުންނަށް ވުރެ ގިނަ މެންބަރުން އެއްކޮށް ފޯމުލުމަށާއި، ތިން ވަނައަަށް އިސްކަން ދެނީ އެކަނި ފޯމު ލުމަށްކަމަށެވެ. އަދި ޖޮއިންޓް އެޕްލިކޭޝަން ލާ ފަރާތަކަށް 625 އަކަފޫޓު ކޮންމެ މެންބަރަކަށް ޖެހޭގޮތަށް،6އަށް ވުރެ މެންބަރުން މަދު ނަމަ، ގުނަ ކުރެވެ އެވެ.6އަކަށް ވުރެ ގިނަ ނަަމަ، އެންމެ ގިނައިން ލިބެނީ 4000 އަކަފޫޓުގެ ބިމެކެވެ. ގޯތީގެ އެއްމެ ކުޑަ ސައިޒަކީ 1250 އަކަފޫޓެވެ.\nގޯތި ދޫކުރާނެ ގޮތާއި، ކެޓެގަރީތަކުން އިސްކަންދޭ ތަރުތީބަށް ބަލާއިރު، އެންމެ އިސްކަން ދެވެނީ ކެޓެގަރީ އެކެއްގައި ބަޔާން ކުރާ ވާރުތައިން ގޯތި ލިބެންނެތް އަދި އަމިއްލަ ނަމުގައި ވެސް ގޯއްޗެއް ނެތް ފަރާތްތަކަށެވެ. ހަމަމިއާއެކު، "މާލޭ ރައްޔިތުން" ކަމުގައި ބަލާނީ އެެއްވެސް އިރަކު މާލެ ފިޔަވާ އެހެން އެއްވެސް ތަނެއްގެ ރަޖިސްޓްރީގައި ޖެހިފައިނެތް ފަރާތް، ކަމުގައި ބަޔާންކޮށްފައިވެ އެވެ. މި މޭރުމުން ބަލާ ނަމަ، ހަގީގަތުގައި މިކަން ހިނގާނެ ގޮތަށް ބަލާއިރު، މާލޭގައި ރަޖިސްޓްރީވުމަށް އޮންނަނީ ތިން ގޮތެވެ. އެއީ މާލެގައި މަންމަ ނުވަތަ ބައްޕަގެ ގޯއްޗެއް އޮތުމުވެ. ނުވަތަ މާލޭގެ ދަފްތަރުގައި އޮތުމުވެ. ނުވަތަ މާލޭގެ ދަފްތަރުގައި އޮތް މީހެއްގެ ދަރިއަކު، އެ ކުއްޖާ ވިހޭ ދުވަހުން ފެށިގެން ވެސް މާލޭ ދަފްތަރުގައި އޮތުމެވެ. މިގޮތުން ބަލާއިރު، މި އުސޫލުގައި ބަޔާން ކުރާ "މާލޭ ރައްޔިތު" މީހާގެ މާނައިން ދެ ވަނަ ހާލަތް އުނިވާނެ އެވެ.\nއެއީ އެމީހާ، މާލޭގެ ދަފްތަރުގައި ޖެހިފައިވާނީ، ކުރިން ރާއްޖޭގެ ކޮންމެ ވެސް އެހެން ރަށެއްގެ ގެއެއްގައި ދަފްތަރުގައި އޮތުމަށް ފަހުގަ އެވެ. ވުމާއެކު، މި އުސޫލުގައި ބަޔާންކުރާ ހާލަތަށް ފެތެނީ މާލެގައި މަންމަ ނުވަތަ ބައްޕަގެ ގޯއްޗެއް އޮތުން ނުވަތަ މާލޭގެ ދަފްތަރުގައި އޮތް މީހެއްގެ ދަރިއަކު، އެ ކުއްޖާ ވިހޭ ދުވަހުން ފެށިގެން ވެސް މާލޭ ދަފްތަރުގައި އޮތުމެވެ.\nމި ދެ ހާލަތުން، ވާރުތައިން ގެއެއް ލިބެން ނެތުމުންނާ، އަމިއްލަ ނަމުގައި ގޯއްޗެއް ލިބެން ނެތުމުން، މި އިސްކަން ލިބިގެން ދަނީ މަންމަ ނުވަތަ ބައްޕަ މާލޭ މީހަކަށްވެ، މާލޭގެ ރަށްވެއްސަކަށް ވާ މީހާގެ ބަދަލުގައި މަންމަ ނުވަތަ ބައްޕަ މާލެ ދަފްތަރުގައި ޖެހިފައި އޮތުމުން، ދަފްތަރުގައި ޖެހިފައި އޮތް "މާލެ މީހާ" އަށެވެ. އެހެންކަމަށްވާ ނަމަ، ސަރުކާރުން ގޯތި އެދޫކުރެވެނީ އިހްތިޔާރެއް ނެތްގޮތުގައި މާލޭގައި މަންމަ ނުވަތަ ބައްޕަގެ ގެ ބަހައިގެން 10 ފޫޓް 10 ފޫޓުގެ ކޮޓަރިއެއްގައި އާއިލާ ގޮވައިގެން އުޅެންޖެހޭ، ރާއްޖޭގެ އެހެން ރަށަކުން ދުރުތާ ތިމާގެ މީހަކު ފުށުން ވެސް ބޯހިޔާވާނެ ތަނެއް ނެތް މީހުންނަންތޯ ނުވަތަ އެމީހެއްގެ އިހްތިޔާރުގައި މާލެ ނޫން އެހެން ރަށެއްގައި ދިރިއުޅެވޭނެ ގޮތް އޮވެމެ، އެތަން ދޫކޮށްލާފައި މާލޭގައި ދަފްތަރުގައި ޖެހުނު، އަދި ރަށުގައި ވެސް ވާރުތަވާނެ ގެ ހުރި ފަރާތްތަކުގެ އާއިލާއަށްތޯ މިއީ ސުވާލު އުފެދޭކަމެކެވެ.\nއެހެންކަމަށްވާނަމަ، 'މާލެ މީހުންނަށް' ގޯތި ދޭނަމޭ ބުނުމަކީ ސަރުކާރުން ވަރަށް ބޮޑަށް ރައްޔިތުންނަށް އޮޅުވާލުމަށްޓަކައި، ނުވަތަ ވަކި ބަޔަކަށް ގޯތި ދިނުމުގެ މަގްސަދުގައި ދެއްކި ވާހަކައެކެވެ. ހަމަމިއާއެކު، ކެޓެގަރީ ތިނަކުން، 600 އަކަފޫޓާއި 1000 އަކަފޫޓެއްގެ ބިމެއް ލިބެން އޮތް މީހާވެސް 600 އަކަފޫޓަށް ވުރެ ކުޑަ ބިމެއްގައި އުޅޭ މީހަކަށްވުރެ އިސްވާ ސަބަބު ސާފެއްނުވެއެވެ.\nބިން ދޫކޮށްލުމުގައި "ބިމެއް ލިބެން އޮތުން" އެއީ ބެލޭ މިންގަނޑެއްކަމުގައި ވާނަމަ، އެއީ ދިރިއުޅެން ލިބިފައިވާ ބިމެެއްކަމަށް ނުބެލޭންވި ސަބަބެއް ސާފެއްނޫނެވެ. ވަކި ފަރާތްތަކަކަށް އިސްކަންދެވޭގޮތަށް ހެދޭ މި ޕްރޮގްރާމުން އިސްކަންދެވޭކަމަށް ތަފާސްހިސާބުން ދައްކަނީ ހުޅުމާލެ، ހެންވޭރު، މައްޗަންގޮޅި، ވިލިމާލެ އަދި މާފަންނު ދެކުނު ދާއިރާ އެެވެ. އެއީ އެ ދާއިރާތަކުގެ ޖުމުލަ ދަފްތަރު ރަޖިސްޓްރީ 768 އަށް އަރަ އެވެ. ގަލޮޅުން ދެކުނުން ސިނަމާލެ މީހުންގެ ދަރިން ކެޓެގަރީ އެކެއްގައި ހިމެނިދާނެކަމަށް ބެލެވެ އެވެ. އެނޫން އެއްވެސް "މާލޭގެ ރައްޔިތުންނަށް" ފުރުސަތު ލިބޭނީ މި ފަރާތްތަކަށް ގޯތި ލިބުމަށް ފަހުގައިކަމަށް ބެލުމުގެ ފުރުސަތު އުސޫލުން އެބައޮތެވެ.\nމި ޕްރޮގްރާމްގެ އެންމެ ބޮޑު މައްސަލައެއްކަމުގައި ފެންނަނީ ބަންޑާރަ ގޯތި ދޫކުރުމަށް ހުށަހަޅަނީ މާކްސް ދިނުމެއް، ޕޮއިންޓް ދިނުމަކާއިނުލާކަމެކެވެ. ގޯތި ލިބޭނެ މީހުން ނިންމަނީ ގޯތި ކޮމިޓީއަކުންކަމަށް މައުލޫމާތު ލިބެ އެވެ. މި ގޯތި ކޮމިޓީގެ މީހުން ލިބޭނެ މީހެއް ނިންމަނީ ކޮންގޮތަކަށް ކަމެއް ސާފެއްނޫނެވެ. އެޕްލިކޭޝަން ލަނީ އޮންލައިންކޮށްކަމާ،4ގަނޑުގެ ދިގު އެޕްލިކޭޝަން ފޯމެއް ލާންޖެހޭއިރު، އެ އެޕްލިކޭޝަން ފޯމުގައި ބަޔާން ކުރާ މައުލޫމާތަކީ ޝަރުތާއި ގުޅުން ހުރި މައުލޫމާތުތަކަށް ނުވާހިނދު އެ މައުލޫމާތު ބޭނުން ކުރަނީ ކޮންކަމަކަށް، ކިހިނެތްކަމެއް ސާފެއްނުވެއެވެ.\nޒީރޯ ޓޮލަރަންސް ޓު ކޮރަޕްޝަންއާ ޓްރާންސްޕޭރަންސީގެ އަސާސްތަކުގެ މައްޗަށް ސިޔާސަތުތަށް ބައްޓަން ކުރުމުގެ ވައުދުގައި ސަރުކާރުން ހާމަނުކުރާ ސިޔާސަތެއް އޮތުމަކީ ހަމަޖެހޭކަމެއްނޫނެވެ. މިއާ ގުޅިގެން އުފެދޭ އަނެއް ސުވާލަކީ، ލިބޭ މީހުން ކަނޑަ އެޅުމަށް ފަހު، އެކަމުގެ ޝަކުވާ އޭސީސީއަށް ހުށަހަޅައިފިނަމަ، ނެތް މިންގަނޑަކަށް ގޯތި ދިންކަން ސަރުކާރުން ދިފާއުކޮށް ދޭނީ 'ކޮމިޓީގެ ނިންމުން' އެކަނި ބުނެލާފަބާވަ އެވެ. މިހެންކަމަށްވާ ނަމަ، މި އުސޫލަކީ ރައީސުލްޖުމްހޫރިއްޔާ ރިޔާސީ ބަޔާނުގައި ވިދާޅުވި މާލެ މީހުންނަށް ގޯތި ދިނުންކަމުގައި މިވަގުތު ވެސް ބެލެންނެތްކަމެވެ. އޭގެ ބަދަލުގައި މިއީ "'ވަކި ބަޔަކަށް" ގޯތި ދިނުމަށްޓަކައި ކުރެވޭ ކަމެއްކަމުގައި ބެލުމުގެ ފުރުސަތު އެބައޮތެވެ.\nބޯހިޔާވަހިކަންހުޅުމާލެ ހުޅުމާލޭ ފޭސް 2ހުޅުމާލެ ހައުސިންރައީސް ޞާލިޙްރައްޔިތުންގެ މަޖިލިސްމުހައްމަދު އަސްލަމްމިނިސްޓަރު އަސްލަމް


Kurinves, dhenves Raajje kuriah dhaanee gaumee adhi islaamee visnumugai: Raees Maumoon - One Online\nރައީސް މައުމޫން --- ވަން ފޮޓޯ: މުހައްމަދު އައުޒަމް\nކުރިންވެސް، ދެންވެސް ރާއްޖެ ކުރިއަށް ދާނީ ގައުމީ އަދި އިސްލާމީ ވިސްނުމުގައި: ރައީސް މައުމޫން\nވޭތުވެދިޔަ ދިގު މުއްދަތުގައިވެސް ރާއްޖެ ކުރިއަށް ދިޔައީ ގައުމީ އަދި އިސްލާމީ ވިސްނުމުގައި ކަމަށާއި މުސްތަގުބަލުގައި ވެސް ކުރިއަށްދާނީ އެގޮތުގައި ކަމަށް ކުރީގެ ރައީސް، ރައީސް މައުމޫން އަބްދުލްގައްޔޫމް ވިދާޅުވެއްޖެ އެވެ.\nސަރުކާރު ހިންގާ މައި ޕާޓީ އާއި ސަރުކާރާ ގުޅިފައިވާ ކޯލިޝަންތަކުގައި ތިބީ އިސްލާމް ދީނާ ދެކޮޅު ވިސްނުމެއް ގެންގުޅޭ ބައެއް ކަމަށް އިދިކޮޅު ފަރާތްތަކުން ދަނީ ތަކުރާރުކޮށް ބުނަމުންނެވެ.\nމިކަމާ ގުޅުވައިގެން ރައީސް މައުމޫން ވިދާޅުވީ ރާއްޖެ ވޭތުވެދިޔަ މުއްދަތުގައިވެސް ކުރިއަށް ދިޔައީ ގައުމީ އަދި އިސްލާމީ ވިސްނުމުގައި ކަމަށާއި ކުރިއަށް އޮތް މުސަތަގުބަލުގައިވެސް ރާއްޖެ ކުރިއަށްދާނީ ގައުމީ އަދި އިސްލާމީ ވިސްނުމުގައި ކަމަށެވެ.\nލޯކަލް ކައުންސިލް އިންތިހާބު ބޯ މަތިވެފައިވާ އިރު، އިދިކޮޅު ފަރާތްތަކުން ދަނީ އިސްލާމް ދީނާއި ދިވެހިރާއްޖެ ދެކެ ލޯބިވާ ބަޔަކު އެމްޑީޕީ އަދި ސަރުކާރު ކޯލިޝަން ތެރޭގައި ހިމެނޭ އެއްވެސް ޕާޓީއަކަށް ވޯޓު ނުދިނުމަށް ރައްޔިތުންނަށް ގޮވާލަމުންނެވެ.\nނަމަވެސް އިދިކޮޅުން ކުރާ ތުހުމަތުތައް ސަރުކާރާއި ސަރުކާރު ކޯލިޝަންގައި ހިމެނޭ ހުރިހާ ޕާޓީތަކުން ވަނީ ދޮގުކޮށްފަ އެވެ. އަދި ރާއްޖޭގައި އިސްލާމް ދީނާ ދެކޮޅު އެއްވެސް ހަރަކާތެއް ހިންގުމުގެ ފުރުސަތު ނުދޭނެ ކަމަށްވެސް ސަރުކާރުން ވަނީ ބުނެފަ އެވެ.\nގުޅޭ ޓެގު ކުރީގެ ރައީސް މައުމޫން އަބްދުލްޤައްޔޫމް


SunOnline: Gellifaivaa kolhuvettige mauloomaathu India aa hissaa koffi\nގެއްލިގެން ހޯދަމުން އަންނަ މާރިއާ3 ކޮޅުވެއްޓި --- ފޮޓޯ/ ސޯޝަލް މީޑިއާ\nގެއްލިފައިވާ ކޮޅުވެއްޓީގެ މައުލޫމާތު އިންޑިއާއާ ހިއްސާކޮށްފި\n1 އަހަރު 1 ހަފްތާ ކުރިން - 19 މެއި 2017 0\nކ. ތުލުސްދޫއިން ފުރައިގެން ލ. ގަމަށް ދަތުރު ކުރި ކޮޅުވެއްޓީގެ ޚަބަރެއް ނުވެގެން ހޯދަމުން އަންނަ އިރު، އެ މައުލޫމާތު އަވައްޓެރި އިންޑިއާގެ މެރިޓައިމް ރެސްކިއު ކޯޑިނޭޓިން ސެންޓަރު (އެމްއާރުސީސީ) އާ ހިއްސާކޮށްފި އެވެ.\nކޮޅުވެއްޓީގެ ހަބަރެއް އެންމެފަހުން ވެފައި ވަނީ މިދިޔަ އަންގާރަ ދުވަހުގެރޭ 9:30 ގައި ކަމަށް އެ އުޅަނދުގެ ވެރިފަރާތުން ބުނާ ކަމަށް އެމްއެންޑީއެފުން ބުނެއެވެ. ލަންކާގެ ސެނޮކް ޕްރައިވެޓް ލިމިޓެޑް ނަމަކަށް ކިޔާ ކުންފުންޏަކަށް ނިސްބަތްވާ އެ އުޅަނދުގައި ހަ މީހުން ތިބިކަމަށްވެ އެވެ. އެއީ ހަތަރު ބިދޭސީންނާއި ދިވެހި ދެމަފިރިއެކެވެ. އެ ދެމަފިރިންނަކީ ތ. ވިލުފުއްޓަށް ނިސްބަތްވާ ދެމީހުންނެވެ.\nއެމްއެންޑީއެފްގެ މީޑިއާ އޮފިޝަލް ކެޕްޓަން އާޒިމް ވިދާޅުވީ، މުމްބާއީގައި ހުންނަ އެމްއާރުސީސީ އަށް އެ ކޮޅުވެއްޓީގެ މައުލޫމާތު މިހާރު ހިއްސާކޮށްފައިވާ ކަމަށެވެ. އެގޮތުން އެ ފަރާތަށް ކޮޅުވެއްޓިއާ ބެހޭ އެއްވެސް މައުލޫމާތެއް ލިބިއްޖެނަމަ އެމްއެންޑީއެފާ ހިއްސާކުރާނެ ކަމަށް އާޒިމް ވިދާޅުވި އެވެ.\n"މާރިޔާ-3" ނަމަކަށް ކިޔާ ކޮޅުވެއްޓީގެ ޚަބަރެއް ނުވެގެން ޓީއެމްއޭގެ ސީޕްލޭނެއްގައި ސިފައިން އެކޮޅުވެއްޓި ހޯދަމުން ދަނިކޮށް މިއަދު ވަނީ ތެޔޮގަނޑަކާއި އޮޔާދާ އެއްޗެހިތަކެއް ލ. އަތޮޅު ސަރަހައްދުން ފެނިފަ އެވެ. އެމްއެންޑީއެފުން ބުނީ، އެތަކެތި ފެނިފައިވަނީ ލ. އިސްދޫގެ އިރުއުތުރުން 50 ނޯޓިކަލް މޭލު ބޭރުން ކަމަށެވެ.\nކަނޑުމަތީގެ ހާދިސާ ރާއްޖެ - އިންޑިއާ އެމްއެންޑީއެފް\nސިންގަޕޫރަށް ދަތުރުކުރަމުންދިޔަ އާގުބޯޓެއްގައި އޮތް ހާލުބޮޑު މީހަކަށް އެމްއެންޑީއެފުން އެހީތެރިވެދީފި2ދުވަސް 13 ގަޑި ކުރިން\nދޯންޏެއް ބަންޑުން ޖަހާލައި ތިން މީހަކަށް އަނިޔާވެއްޖެ2ދުވަސް 11 ގަޑި ކުރިން\nފަތުރުވެރިންނާއެކު ދަތުރުކުރި ލޯންޗެއް އޮޔާދަނީ3ދުވަސް2ގަޑި ކުރިން\nދޫނިދޫ ފަރަށް ދޯންޏެއް އަރައިފި6ދުވަސް 27 މިނެޓް ކުރިން\nއަށް މީހުންނާ އެކު ލ. ގަމަށް ދަތުރުކުރި ބޯޓެއް މުލަކު ފަރަށް އަރައިފި 1 ހަފްތާ3ދުވަސް ކުރިން


މަޑަވެލި-ހޯޑެއްދޫ ކޯޒްވޭ ބުރިކޮށްލި މައްސަލަ ބަލަނީ\nހޯނޑެއްދޫ އާއި މަޑަވެލި ގުޅާލާފައިވާ ކޯޒްވޭ: އެތަނަށް ގެއްލުންދީ ބުރިކޮށްލި މައްސަލަ ފުލުހުން ދަނީ ބަލަމުން\nގދ. ހޯޑެއްދޫ އާއި މަޑަވެލި ގުޅާލާފައިވާ ކޯޒްވޭގެ، ހޯޑެއްދޫ ސަރަަހައްދުން ބުރިކޮށްލި މައްސަލަ ބަލަމުންދާ ކަމަށް ފުލުހުން ބުނެފި އެވެ.\nފުލުހުންގެ މީޑިއާ އޮފިޝަލު މިއަދު އަވަސް އަށް ވިދާޅުވީ މަޑަވެލި-ހޯޑެއްދޫ ކޯޒްވޭ ބުރިކޮށްލި މައްސަލަ ފުލުހަށް ހުށަހަޅާފައިވަނީ މިދިޔަ މަހުގެ 30 ވަނަ ދުވަހު ކަމަށެވެ. މައްސަލަ ހުށަހަޅާފައިވަނީ އަމިއްލަ ފަރާތަކުންނާއި ހޯޑެއްދޫ އަދި މަޑަވެލި ކައުންސިލުންނެވެ.\nފުލުހުން ބުނީ ކޯޒްވޭ ކަނޑާލާފައިވާތީ އެ މައްސަލައިގައި ފުލުހުންގެ އިދާރާ އިން ބަލަންޖެހޭ ކަންކަން މިހާރު ބަލަމުންދާ ކަމަށެވެ. ނަމަވެސް އެއްވެސް މީހަކު ހައްޔަރުކުރި ކަމަކަށް ބުނެފައެއް ނުވެ އެވެ.\nކޯޒްވޭ މައްސަލައާ ގުޅޭގޮތުން އީޕީއޭގެ ޑިރެކްޓަރު ރިފްއަތު ނައީމް ވިދާޅުވީ އެ މައްސަލަ ބަލަމުންދަނީ ފުލުހުން ކަމަށާއި އީޕީއޭ އިން ފުލުހުންނަށް ދޭންޖެހޭ މައުލޫމާތު ހިއްސާކުރާނެ ކަމަށެވެ.\nކޯޒްވޭއަށް ދެވަނަ ފަހަރަށް ގެއްލުން ދިން އިރު އެ ކޯޒްވޭ ނަގައިދިނުމަށް ހޯޑެއްދޫ ކައުންސިލުން އޮތީ ސަރުކާރުގައި އެދިފަ އެވެ. އެހެންވެ މަޑަވެލީ ކައުންސިލުން ތުހުމަތުކުރާ ގޮތުގައި ކޯޒްވޭ ކަނޑާލި ބަޔަކު އެކަން ކުރީ ކައުންސިލުގެ ނިންމުމާ ގުޅިގެން ހިތްވަރު ލިބިގެންނެވެ. ކޯޒްވޭ ކަނޑާލުމާ ދެކޮޅަށް މަޑަވެލީ ކައުންސިލުން އެންމެ ކުރިއްސުރެ ވެސް ދިޔައީ ދެކޮޅު ހަދަމުންނެވެ. އަދި ހޯޑެއްދޫ ކައުންސިލުގެ ނިންމުން ކުށްވެރިކޮށް މަޑަވެލީ ކައުންސިލުގެ ފަސް މެމްބަރުން ވަނީ ގަރާރެއް ވެސް ނެރެފަ އެވެ.\nމަޑަވެލީ ކައުންސިލުން ބުނީ ކޯޒްވޭއަކީ ދެ ރަށުގެ މަސްލަހަތު ވެސް ހިމެނޭ ތަނަކަށް ވުމާއި ދެ ރަށުގެ ދިރިއުޅުމާއި ވަޒީފާ ނިސްބަތްވާ ފަރާތްތައް ބޭނުންކުރާ ތަނަކަށް ވެފައި، ކޯޒްވޭ ދެ ރަށުގެ އިގްތިސާދަށް ވެސް ވަރަށް މުހިންމު ކަމަށެވެ.\nކޯޒްވޭ ނަގަން އެދުނު ހޯޑެއްދޫ ކައުންސިލުން ބުނެފައިވާ ގޮތުގައި ކޯޒްވޭގެ ސަބަބުން އެ ރަށަށް ރާޅު އަރައި އޭގެ ސަބަބުން އެ ރަށުގެ 6.7 ހެކްޓަރުގެ ބިމުގައިވާ ގުދުރަތީ ދިރުންތައް މަރުވެ، ބިންގަނޑަށް ބޮޑެތި ގެއްލުން ލިބިފައި ވެއެވެ. އަދި ކޯޒްވޭ ނުނެގި ދޮޅު އަހަރު ފާއިތުވެ ވެއްޖެނަމަ އެރަށުގެ ބިމުގެ 30 ޕަސަންޓަށް ވަރަށް ބޮޑު ބަޔަކަށް ގެއްލުން ލިބި ބިންގަނޑު އޮންނާނެ ކަމާ ދޭތެރޭވެސް ސުވާލު އުފެދޭ ކަމަށެވެ.\nމިކަމާ ގުޅިގެން ރިފްއަތު ވިދާޅުވީ ކޯޒްވޭގެ ސަބަބުން ރަށްތަކަށް ލިބެމުންދާ ގެއްލުމުގެ ދިރާސާއެއް އަދި ހަދާފައި ނުވާ ކަމަށެވެ. އަދި ކޮވިޑްގެ ސަބަބުން އީޕީގެ މަސައްކަތައް ހުރަސްތަކެއް ކުރިމަތިވިކަން ފާހަގަކުރައްވަމުން ވިދާޅުވީ ބަޖެޠް ހަމަޖެހި ލުއިތައް ލިބުމުން ދިރާސާގެ މަސައްކަތް ފަށާނެ ކަމަށެވެ.